
Mi Urunk 1707. esztendejében születtem 
Celldömölk és Somló között, Iszkázon. Mire 
e sorokat olvassák, talán már meg is haltam, 
ugyancsak Iszkázon, mivel elhatároztam, 
tsz hogy onnan holtomig nem mozdulok. 
S Meglátják majd, mennyit  barangoltam 
napfényben meg csillagok derengésében 
SE-— ennek a földnek a hátán, s ha meglátják, 
nem csodálkoznak, hogy otthonülő lettem. Drága 
Rozáliámat később megismerik, nem foglalkozom hát az ő 
özvegyi fájdalmával, ha csakugyan elérkezik a végem, mire 
e sorokat olvassák. Nem foglalkozom kenyeres pajtásom, 
Tót Kutyafarka János fájdalmával sem, hiszen megismerik 
ideje jöttén őt is, csakúgy, mint Tikkár Vendelt, a 
főkirurgust, és Lochkuck Johannt, a burkus toborzót. 
Minek is, hisz egyiküket sem rendíti meg annyira az én 
pusztulásom, mint tulajdon magamat, a korai pusztulok. 
Száztízegynéhány évesen elköltözni a világból bizony nem 
könnyű dolog. De vettem én részt sokkalta komolyabb 
vállalkozásokban is, miért ijednék meg hát a haláltól 
vénen, ha fiatalon nem féltem tőle. 


A félelmet én nem ismerem, s ha nem tudnám, hogy a 
fejem látja kárát, az ágyúgolyót is annyira semmibe 
venném, hogy az egyik fülemen beereszteném, a másikon 
ki, s meg sem rezdülnék. Ha ilyen bolondságokra nem is 
vetemedtem, annyi bizonyos, hogy semmi ágyúzás az én 
vászonneműmben kárt nem tett, mégha szúnyogokként 
röpködtek is a golyók köröttem. S aki nem fél az 


ágyúgolyótól, a puska golyóját akkor se igen veszi észre, 
ha belecsíp az ülepébe, kirázza jártasan, és oda se néz. 

A vitéz katona akkor rémül meg jogosan, ha a feje a 
földről tekint a törzsére, amint lassúdan eldől, s az 
egyenruhájáról látja, hogy nem másé a törzs, hanem övé. 
Vannak, akik azt állítják, hogy ilyen esetben a fej fáj 
cudarabbul, mások szerint a törzs. Nem tudom, kinek 
adjak igazat, nem próbáltam. Azaz hogy valamelyes 
félelmecske azért megborzongat, hogyha az én drága 
Rozáliám belenyomja az orrom a forró levesbe. Nincs 
nagyobb veszedelem a katonára, mint ha nem figyelheti 
éberen, hogy jobbról meg balról, elülről meg hátulról mi 
leselkedik rá. Azt pedig már a Nagy Frederik megmondta, 
hogy a levesből nem látszik a hadtápvonal. Egyszóval ilyen 
esetekben éreznék valamelyes félelmet, ha nem lennék 
meggyőződve afelől, hogy az én drága életem párja 
mindenkor és mindenben a javamat akarja, még akkor is, 
ha belenyomja fejemet a levesbe, ami kedvezőbb büntetés 
mind a botozásnál, mind a vesszőfutásnál. 


Beszéltem, beszéltem, hogy halogassam a bemutatkozást 
A sok bánat között, amit elszenvedtem az életben, a 
legkeserűbbet a nevem hozta rám. Hiába ismernek engem 
Csinnadárinak Magyarország-szerte, Európában, de még 
Amerikában is. Megérdemeltem ezt a szép nevet, igaz, s 
örülök, hogy akkora mérhetetlen tisztesség övezi. Elég, ha 
ennyit mondok: - Csinnadári máris kínálnak étellel, itallal, 
hozzá se kell tennem, hogy világjárt obsitos vagyok, 
mindenki tudja. De mit segít az én nagy bánatomon, hogy 
dísztelen nevemnek miatta nem lehettem huszár. Bár a 
mértéket megütöttem. 


Meg áml Nemcsak idehaza, Burkusföldön sem vallottam 
volna szégyent, holott arrafelé fölötte kedvelik a 


hórihorgas legényeket. Hogy a két métert megüssem, nem 
sok híja vagyon még most sem, bár az idő megrokkantott. 
Sűrű hajamat hátul bécsi módi copfban viseltem, oldalt 
fürtökben, s ha a vászoncselédeknek hihetek, a hajam 
színe a frissen lehullott gesztenye színével versengett. 


A gesztenyét vagy a disznó eszi meg, vagy a hó temeti 
be. Ma fehér vagyok, s ha igaz, amit Iszkázon beszélnek, 
mint az édes testvéremhez, úgy hasonlítok szent Péterhez, 
kivel viszontagságaim során nemegyszer találkoztam 
országúton meg boglya tövében. Személyemhez a bajusz 
oly erősen hozzátartozik, hogy aki ismerni óhajt, erről az 
ékességemről tudnia kell. Az én bajuszomnak olyan erős és 
olyan sűrű szála volt, hogy ha alkalmasan megfaggyúztam 
s ökörszarvformára pödörtem, a két szára arasznyira 
elállott az ábrázatomtól. De ez még semmi. Az én bajszom 
olyan szilárdan meredezett, hogy innen is, onnan is három- 
három töltött puskát akaszthattam rá, nem konyult le. 
Akinek ilyen lebírhatatlan bajusza vagyon, annak az ereje 
sem lehet közönséges. Az én erőmnek híre terjedt, magam 
is szorgoskodtam terjesztésén, hadd rezeijenek be a mi 
felséges kövér királynénk ellenségei, ha megtudják, hogy 
Csinnadári közeleg. Hogy csak közepes példát mondjak az 
erőmről, én az akasztófát holtastul félkézzel kirántottam a 
földből, s egy lökintéssel megint elültettem. Ami pedig az 
ágyúkat illeti... 


De erre majd később kerítem a sort. 


Egyszóval semmi érdemnek nem voltam híjával, hogy 
huszár lehessek. Csak épp a nevem nem volt alkalmas. 
Javában verbungoztak, mikor arrafelé vettem az utamat. 
Sok a sudár legény a mi falunkban, de nekem - hadd 
mondjam meg - nem volt párom. Rámnézett a toborzó tiszt, 
s tátva maradt a szája. Ivott egy korty pálinkát, attól 


fölocsúdott, s így szólt: 

- Azt hittem - mondta hogy ilyen ember csak a mesében 
vagyon. 

- Hát - feleltem neki ha a mesében vagyon, akkor innen 
való Iszkázról. 


A toborzó tiszt megint ivott egy 
korttyal a butykosából, mert 
csakugyan nem látott még hozzám 
fogható legényt. Hol is láthatott volna, 
mikor bejártam a félvilágot, de soha 
mással össze nem tévesztettem a 
személyemet, annyira különb voltam 
mindenkinél. 


Megmért a derék tiszt, megnézte a 
fogamat, a talpamat, és nagyon 
elégedettnek látszott. 

- . Elszegődsz-e — huszárnak? — - 
tudakolta udvariasan. 

- Akár mindjárt - válaszoltam 
hasonlóképpen. 

- Akkor fölveszlek a lajstromba - mondta ő, s a nevemet 
kérdezte. 


- Büdes István a nevem - mondtam én. 


Mire úgy megijedt, a tollat elejtette, a kalamárist 
feldöntötte. Jajveszékelni kezdett, mint egy 
megszomorított asszony, hogy így meg úgy, ő milyen 
szerencsétlen, mert a világ legszebb huszárát megtalálta, 
de mindjárt el is vesztette, s a földön, bizony, nincsen 
igazság. Nem értettem mindjárt a nagy riadalom okát. Azt 
sem szeretem, ha férfiembernek a könnye csöpörög, 
megkérdeztem, mi lelte, tán csak nem valami gonosz 


nyavalya bántja. 

- Fiam - mondta a toborzó tiszt ami akarsz, az lehetsz 
őfelsége, a mi királynénk hadseregében, egyedül huszár 
nem lehetsz. 


- Más pedig én nem akarok lenni. 


- Most már késő, fiam, fölvettem a nevedet a lajstromba, 
onnan többé emberi kéz ki nem törülhet. Vagy jössz 
gyalogosnak, vagy vasra veretlek. 


Meg akartam mutatni neki, hogy milyen rettenetes 
indulat feszeget. Feküdt a földön egy lópatkó, megfogtam 
a két végét, s egy rántással kiegyenesítettem. Akár 
léniának is jó lett volna. Ennek utána megkérdeztem: 


- És szabad tudnom, hogy miért nem lehetek huszár? 


- Azért, fiam - mondta a toborzó tiszt mert a huszár a 
földkerekség legvitézebb, legbátrabb, leghősibb katonája. 
S hogyha Hadik főstrázsamester megtudja, hogy a 
huszárok között akad valaki, akit Büdesnek hívnak, akkor 
nemcsak a te fejedet ütteti le, hanem az enyémet is. Büdös 
lehet a granicsár, a dragonyos, a gyalogos, a vonatos, a 
kirurgus, még a pattantyús is de büdös huszárt élő ember 
még nem látott. Nem vehetem magamra a bűnt, hogy az 
első büdös huszárt én sorozzam. Ezt se a hadak ura, se 
Jézus Krisztus meg nem bocsátaná nekem. 


Engem ugyan Büdesnek hívnak, de a verbungos 
megmagyarázta, hogy a különbség büdös és büdes között 
sem több, mint amennyiben az egyik görény szaga 
különbözik a másik görény szagától, ami csakugyan nem 
sok. Jó szóval biztatott, hogy igyekezzem, s szerezzek 
magamnak huszárságra alkalmas nevet, akkor majd ő 
gondoskodik rólam. De ekkor már olyan keserű méreg 
háborgott bennem, hogy a patkót, mit puszta 


szorításommal kiegyenesítettem volt, magam elé vágtam, 
olyan erővel, hogy a földet azon nyomban kilyukasztotta. 
Magam is elcsodálkoztam, hogy ez sikerült, de tévedés 
nem lehetett, mert a lyukon át az égre esett kilátás; egy 
eget a lyuk végében láttam, egy másikat fölöttem, s 
mindkettő igazi ég volt. 


A verbungos tiszt, meg aki csak ott volt, mind 
odasereglett, hogy részesüljön a ritka látványban. 
Gondoltam, megteszem e helyet búcsújáróhelynek, s 
halálomig gondtalanul élek a mutogatásából. Balsorsomra 
arra vetődött egy pap, s magyarázni kezdett okosan. 


- Fiam - mondta a mi Urunk a földet épnek teremtette, s 
nem lyukasnak. Halandó embernek nem illendő a teremtő 
Isten munkájába belekontárkodni, még egy ilyen lyukacska 
ütésével sem. Amellett, gondold csak el, mennyi baj 
származik abból, ha egy fazék vagy egy nadrág kilyukad. 


- Igaza van, tisztelendő uram - hagytam rá. - Egyszer 
anyám lyukas lábasban hozta nekem a levest aratásra. 
Mind kifolyt, s én éhen maradtam. 


- Látom, fiam - mondta a pap hogy az észnek nem vagy 
híjával. Ahogy a lábasból egy kicsike lyukon át kifolyott a 
leves, ugyanúgy ami eső hull erre mifelénk, mind 
átszivároghat a világ másik felére, s minket megemészt az 
aszály. Megeshetik az is viszont, hogy az óceán valahogyan 
belelőöttyenik ebbe a lyukba, és a falunkat olyan özön 
árasztja el, mint amilyenből Noé apánk alig bírt 
kievickélni. Aztán, tudod, ennek a lyuknak a hibájából 
Iszkáz sokkal huzatosabb lesz, mint ennek előtte volt. 
Hallod-e, mint sivít ez a kicsinké lik? 


Ahányan voltunk, mind elhallgattunk, s a figyelmes 


csöndben a patkóvágta lyuk úgy sivított, hogy majd 
belesüketültem. 


- Igaza van, tisztelendő uraml - mondottam. - Betömöm a 
lyukat. 


Egy hosszú rudat beletörtem, a rúd végére agyagot 
tettem, az agyagra földet, s a lábammal olyan ügyesen 
elegyengettem, hogy azóta sem találta meg senki ezt a 
szentségtörő és istenkísértő lyukat, holott még az 
ángliusok is keresték. 


Nem szaporítom a szót, így lettem huszár helyett 
gyalogos. 

Elfelejtettem megmondani, hogy mikor esett volt 
találkozásom a verbungos tiszttel. Boldogult atyám, kinek 
éltemet köszönhetem, Nándorfehérvár alatt harcolt a 
császári seregben. El is beszélte nekem fölötte okosan, 
mint futott meg Wallis császári fővezér a török elől. A 
fejvesztett visszavonulásban több katona hullott el, mint a 
török fegyverétől, ami bizony nagy szégyen. Én akkor 
szilárdan megfogadtam, hogy inkább bujdosásra adom a 
fejem, de az osztráknak nem szolgálok. 


Okos fogadalom volt, de nem tarthattam meg, mivelhogy 
Károly király meghalt, s a trónjába a lánya ült bele, a 
felséges Mária Terézia, ki akkor fiatal is völt, csinos is volt. 
Hogy a lányának rögös ne legyen az útja, az apja kitalálta 
a pragmatica sanctiót, ami azt mutatja, hogy apának 
hasznosabb volt, mint magyar királynak. De szegény 
asszony alatt még meg sem melegedhetett a trón, máris 
megrohanták az országát. A bajorok, a szászok, a 
spanyolok, de még a szárdok is csak arra gondoltak, hogy 
kiforgassák az örökségéből. A förtelmességeket Frederik 
koronázta meg, a brandenburgusok, azaz burgusok, azaz 
burkusok királya. Se szó, se beszéd, nagy hadsereggel 
betört Sziléziába, mintha sohse hallott volna afelől, hogy 
verekedés előtt hadüzenetet küld minden jólnevelt király. 


Támadták innen meg amonnan, egyszóval a mi 
királynénk felséges ülepe úgy rázkódott-zötykölődött, 
mintha nem királyi trón volna alatta, hanem köves úton 
haladó rossz szekeren ülne. Mikor már sehogysem bírta a 
pogány megpróbáltatást, 1741 szeptemberében Pozsonyba 


utazott, s a magyaroktól kért balzsamot sebére. Föltárta a 
helyzetet, nem egészen nyíltan, mert annyi férfiember előtt 
már a szemérem végett sem beszélhetett őszintén. Abból 
azonban, hogy állva beszélt s nem ülve, miként szokásos 
volt, a rendek gyorsan kitalálták, hogy pragmatica ide, 
pragmatica oda, a felséges királyné nem ülhet nyugodtan a 
trónján. Akkor a rendek fölállottak, s latinul kezdtek 
kiáltozni, ahogy a történelemben szokás: 


- Vitám et sanguinem! - mondták egybehangzón. 


Ennek a két szónak többféle értelme vagyon, s nyilván 
rosszul tenném, ha amit tudok, elhallgatnám. Azt jelentette 
a nagy kiáltás, hogy a dicsőséges rendek nagylelkűn 
megfeledkeznek két évszázad bitangságáról, s inkább 
megsegítenek egy bajba keveredett asszonyt semhogy 
magyar királyt válasszanak. Jelentette azt is, hogy a 
félvilággal szembeszállnak, valamint azt, hogy maguk e 
véres szándék elléne is otthon maradnak. Hogy mi is az a 
vitám et sanguinem, akkor értettem meg tökéletesen, 
mikor javában püfölték már a verbungos dobot az iszkázi 
piacon. Épp egy baltanyelet faragtam. Arra jött az én 
derék jó földesuram: 


- Ha a nyelet megfaragtad - mondta támaszd az istálló 
kapujához, magad szaladj, s szegődj el huszárul. 


Siettem a faragással, el ne némuljon időközben a vitám 
et sanguinem. Azóta megtanultam, hogy katonaságnál 
fölösleges minden sietség, a jó is, a rossz is könyörtelenül 
utoléri a gyarló embert. Főleg persze a rossz, aminek 
bolondság elejbe sietni. 

A többit már elmondtam, most azzal folytatom, hogy a tél 
egzecíroztatással telt el. Akkoriban csupa úri király 
uralkodott a földön, kényesek, fehérbőrüek, kövérkések, s 


a téli hadakozást közös megegyezéssel eltörülték. A téli 
háború akkor lépett szokásba, mikor a nagy Napóleon 
személyében magunkfajta ember foglalta el a trónt, ő 
olyanformán űzte az uralkodást, ahogy a paraszt a földjén 
dolgozik, azaz látástól vakulásig uralkodott. Ilyen ember 
ugyanbizony mi módon henyélhetett volna télhosszat? 
Ebben az egyben, a téli fegyvernyugtatás dolgában, maga 
az álnok Frederik is úriformán viselkedett, bár egyébként 
nagy szélhámos volt s hírhedt hamiskártyás. 


Én ezt a Frederiket sohsem láttam, 
mégis állhatatosan gyűlöltem, s máig 
sem bocsátottam meg neki, hogy oly 
galádul bánt a mi védte len 
királynénkkal. Mindenkor az a vágy 
hevített, hogy  megfizessek neki 
lovagiatlanságáért. Igyekeztem is, 
ahogy erőmtől tellett, Hadik 
főstrázsamester közelébe férkőznöm, 
hogy vele szövetkezzem a 
vállalkozásra. Bátor tetteinek híre 
Iszkázra is elhatolt, főleg apám ; 
jóvoltából, ki a török háborúban az ő 
kardja alatt —— harcolt. Szegény 
boldogult apám váltig hajtogatta, hogy 
ha valaki megbosszantja Frederiket, nem más leszen, 
hanem Hadik főstrázsamester úr. 


Soha olyan vastag öröm nem fakadt bennem, mint ama 
napon, amikor Holicsban híre terjedt, hogy ő leszen a 
parancsnokunk. A hírt én Tót Kutyafarka János barátomtól 
vettem. Somlai volt ez a derék gyalogos, odahaza is 
kedveltük egymást, de barátságra csak itt léptünk, az 
ellenséggel szemben. A nevét is itt szolgálta meg; hazulról 


Tót Jánosként indult el, s a kutyafarka a morva-magyar 
határ szélén ragadt rá, hogy mind a sírig hűséggel 
elkísérje. 

Személyére nézve apró ember volt Tót János, aprószemű, 
apróorrú, aprószájú, mindösszesen aprófejű, de sok hajú és 
zsíros bőrű. Ha nézett, oldalvást nézett, s hasonlóképpen 
cselekedett, az — egyenesség nem ízlett neki. 
Megkérdeztem, merre menjünk? Így felelt: - Okvetetlenül 
oldalvást. - S valahogy ez sikerült is neki. Mihelyt egy 
puska elpukkant, már besuvadt egy boglyába, árokba, 
patakmederbe vagy verembe. Csodálatos szerencse 
kísérte, a burkusok mindig addig vártak a támadással, míg 
Tót János mellett valami menedék nem akadt oldalvást. Ha 
nyílt terepre lépett, tudtuk, hogy nem érhet bántódás 
bennünket, a burkusok nem támadnak. 


Holicsba a burkus huszárok be-betörtek, s olykor bizony 
csúfságosan  megszalasztottak. Engem nem, de mit 
számítottam én egymagam, ha valamennyi inszurgens 
lóhalálában futott. Mást nem tehettem, mint hogy 
méltósággal vonultam vissza, s méltóságommal megóvtam 
az egész ezred becsületét. 


Egy ilyen támadás alkalmával — a burkusok 
elzsákmányolták Tót János bajtársam minden élelmét. Mire 
a futástól megnyugodott, az éhség kezdte szorongatni. Az 
idő estére járt, s ő egy erdőbe tévedt. Behúzódott egy fa 
odvába, s reggelre a hasogató éhség serkentette föl. 
Megindult a tábor felé, fa fa után sorakozott, mintha az 
erdőnek sehol vége nem volna. Mikor már két napja 
éhezett, mintha csak a gondviselés akarná megvendégelni, 
egy kölyökkutya szökkent eléje. Gondolta, levágja, s levest 
főz belőle. Félkézzel elkapta a kutya farkát, másik kezével 
kihúzta tokjából a kését, s már-már elmetszette a kutya 


torkát, mikor éles füttyentés hallatszott. A kutya gazdája 
fütyült. 

Tót János megijedt, hogy az ebédet elveszik tőle, hirtelen 
határozással levágta a kutya farkát, s maga hasmánt 
bebújt a bokrok közé. Jól számított, a farkafosztott kutya 
csak vinnyogott keservesen, de eszébe sem jutott a 
gazdáját a merénylőhöz vezetni. Miután a vinnyogás elhalt, 
Tót János tüzet rakott, s a lábasában, amit mindig az 
iszákjában hordott, erdei gombával, vadpetrezselyemmel, 
sóval remek levest főzött a zsákmányból. S jó erőben 
lévén, az utat is hamarost megtalálta. 


A táborban persze eldicsekedett ügyességével. Éppen 
javában dicsekedett, mikor arra sétált a főkirurgus, név 
szerint Tikkár Vendel, s mellette a farkatlan kutya. Bizony 
mi eleddig tamáskodtunk, de hogy a kutya vonítani 
kezdett, s ezenközben rémülten meresztette a szemét Tót 
Jánosra, tüstént megértettük, hogy nem idegen bűnt vett 
magára. 

Így lett Tót Jánosból, Tót Kutyafarka János, mely nevezet 
érdeméből minden más Tót Jánostól szembeszökőleg 
különbözött. 

Jártam volt  Szakolczán, báró  Ghillányi János 
tábornokkal, fölötte kurta ember volt, ebben a rangban 
kurtábbat sehol nem láttam, holott számos harctéren 
megfordultam. A beszéde úgy pattogott, mint a tűzre 
vetett kukoricaszem. Amint meglátott, éktelenül kikelt 
magából: 

- Ismerlek, te koszos csótány, te gödörben lapuló 
gyászkatona, te! Azt hiszed, nem emlékszem a vasvilla 
bajszodra, meg a rezes ábrázatodra?! Kicsi tábornok 
vagyok én, de az eszem rettentő nagy. S ezzel a rettentő 
nagy eszemmel megállapítom, te szégyenben fogant, hogy 
neked Holicson a helyed, s ha az ellenség elől idáig 
futottál, most megkapod tőlem, amit az ellenség meg nem 
adhatott. 


Nagyjából ilyenformán tisztelt meg, s aztán, hogy 
magam is szóra nyitottam ajkam, mindjárt kiderült, 
mennyire hatalmaskodó természetű. Még hozzá sem 
fogtam, hogy a tények való állását ecseteljem, máris 
kinyújtóztattak. Egy ideig iparkodtam jobb belátásra 
téríteni. . Elmondtam, hogy nem magántermészetű 
menekülésben, hanem hivatali ügyekben tartózkodom 
Szakolczán, s az ellenségtől már csak azért sem 
szaladhattam meg, mert ellenséggel sehol nem 
találkoztam. Részben mert láttam, hogy hiába fárasztom az 
eszem, részben mert kegyetlenül csépeltek, s úgy 
figyeltem meg, minél hangosabban ordít botozás közben a 
bűnhődő, annál kisebb a fájdalma. 


Az ordítást leszámítva, egyetlen szisszenet nélkül 


állottam ki a huszonöt botütést. Helyére igazítottam a 
nadrágot, s hogy ismét két lábamra egyenesedhettem, 
méltósággal így szóltam ahhoz a rövidke tábornokhoz: 


- Excellenciád tévedésben vagyon, ha azt hiszi, hogy a 
gyarló ülep megpuhítása a lélekben a vitézség érzetét 
kelti. Gondoljon csak bele, Excellenciád, mi jó származna 
abból, ha valamennyi katonájának az ülepét olyan puhára, 
hogy ne mondjam porhanyósra potyoltatná, mint az 
enyémmel tette? Vajon egy ilyen sereg megállná a helyét a 
burkusokkal szemben? Én azt tanácsolom a tábornok 
úrnak, hogy inkább a lélekkel foglalkozzék, az látványnak 
is szebb. Ha a lélek kemény, jaj az ellenségnek. 


Színlelte, mintha egy árva szót sem hallott volna a 
beszédemből. Mindig így tesznek a nagy urak, ha nincsen 
igazságuk.  Megbotoztatásom történetét pedig azért 
mondottam el, hogy maguk is ismerjék meg a 
gondolatomat. Nemcsak én gondolkoztam ilyenképpen a 
botozásról meg a bátorságról, hanem Hadik András 
főstrázsamester úr is, kinek emlékét azért ápolom 
szeretettel a lelkemben, mert hogy diadalos katona lettem, 
neki köszönhetem. 


Senki úgy nem értette a módját, hogy a lelket megtelítse 
bátorsággal, mint Hadik főstrázsamester úr. Velem nem 
volt nehéz dolga, igaz, de hogy a többi inszurgensből 
katonát faragott, abba bizony beleizzadt. Panaszkodott is 
nekem gyakran, hogy mennyivel könnyebb volna az élete, 
ha a rekruták mind olyanok volnának, mint én. Ekkora 
szerencséje még neki sem volt. 

Mielőtt az egzecírozásról beszélnék, hadd mondjam el 
ismerkedésünk történetét. Ma is úgy emlékszem rá, 
mintha tegnap történt volna. Az istálló végében ültem, 


előttem egy kupac lóalom, azt kellett volna a 
trágyadombra hánynom, de a lélek sehogyan sem vitt rá. 
Egyszer csak látom, hogy befordul az udvarunkra egy 
délceg főstrázsamester. Mindjárt megismertem, hogy 
Hadik András az. De megismert ő is, hozzám lépett, 
megölelt, megcsókolt, mondta, hogy úgy hasonlítok 
apámhoz, mint egyik tojás a másikhoz. Meg azt is mondta, 
hogy huszárt csinál belőlem, álnéven persze, hogy a 
huszárbecsületen folt ne essék. Csakhát az én átkozott 
komám, Tót Kutyafarka János addigra már széltében- 
hosszában elterjesztette az igazi nevemet. Nem volt mit 
tenni, megmaradtam gyalogosnak, de Hadik András 
jóságos uram minden vállalkozásába belevett. 


Az ő egzecíroztatásának éppen a vállalkozás volt a 
fortélya. Jöttének előtte a fele legénység őrséget állott, a 
másik fele pihent. Azaz hogy pihent volna, ha a burkus 
untalan ránk nem tör. Egyszer délben jöttek, máskor 
hajnalban, mindig úgy, mintha azon pillanatban vetette 
volna ki őket a föld. Egy-két embert nagysebesen levágtak, 
egy csomót megszalasztották, amit lehetett, 
zsákmányoltak, amit nem, azt felprédálták. 


Reánk, nyomorult inszurgensekre, minden ilyen rajtaütés 
két megpróbáltatást mért. Alighogy a burkus eltakarodott, 
elősereglettek a mi derék tisztjeink. Tomboltak nagy 
felháborodásukban, hogy mi ilyen meg olyan gyáva férgek 
vagyunk, sakálok belébe sem méltók. Aztán munkához 
láttak, hogy bátorságot verjenek belénk, ama módon, 
melyet Ghillányi tábornok úr rajtam már alkalmazott. 
Bizony, sűrű zavarban voltunk afelől, hogy ki ádázabb 
ellenségünk, a  burkus-e vagy feljebbvalóink. Hiába 
kértünk tanácsot, hogy mit csináljunk, mihez fogjunk, 
senki útba nem igazított, hacsak az a tapasztalat nem, 


hogy kit a burkusok levágtak, azt többé bántódás nem 
érte. 


Harcpróbált katonák is akadtak közöttünk, ők igen 
panaszolták, hogy - mint mondták - mohosodik a hátuljuk 
tétlenségükben. Valami hasonlatos nyavalya engem is 
kiválasztott gyötrési tárgyul, mikor megváltónk érkezett 
Hadik főstrázsamester személyében. Ő a huszárokat 
gondozta, de mint említettem volt, engem valami ürüggyel 
mindig maga mellett tartott. Az egzecíroztatást igen 
különös kérdéssel kezdte: 


- No, legények - kérdezte kit miben károsítottak meg" a 
poroszok? 


Isten a megmondhatója miért, a burkusokat mindenkor 
ezzel a névvel illette. Szokatlan volt a fülünknek, de 
szerettük a gazdánkat, beletörődtünk hát. 


A kérdésre sorra elkáromkodta mindenki a maga baját, 
Tót Kutyfarka János sem hallgatta el, hogy a burkusok 
minden élelméből kiforgatták. De akadt, kinek fülét 
metszették le, kinek orrát, kinek lovát hajtották el, 
kulacsát, nyergét, karabélyát, kardját ragadták el 
csúfságosan. 

Mikor elapadt a nagyözön panasz, afelől tudakozódott a 
vitéz főstrázsamester, hogy a károsultak közül ki kívánná a 
kölcsönt visszafizetni. Hát így kezdődött. 


Mindennap útnak eredt egy tucat járőr, tíz-tíz ember 
valamennyiben, s hol itt, hol amott ütöttek rajta az 
ellenségen. Eleinte félénken indultak, s ha egy burkus- 
bajuszt láttak, megszállotta a görcs a gyomrukat. Utóbb 
azonban megtapasztalhatták, hogy a burkus is éppúgy 
megriad, mint ők maguk, ha nagy lármával megrohanják 
ebéd vagy lóvakarás közben. Megtapasztalták, hogy a 


burkus lovát is el lehet hajtani, fülét levágni, életét 
kioltani, nyergét, pénzét, borát, kulacsát elzsákmányolni. 

Mire az idő belekanyarodott a kellemetes tavaszba, az 
egész morva-magyar határ zengett. Nemrég a szemünket 
is alig mertük lehunyni, úgy tiszteltük a burkust. Most 
pedig, hála Hadik főstrázsamester úr hadi tudományának, 
úgy hajtottuk magunk előtt az álnok Frederik lovasait, 
mint puli a birkanyájat. Ők elhitványodtak, majd lecsúszott 
róluk gatya-nadrág, mi meg csak azért nem eresztettünk 
hasat, mert amit egyik nap fölszedtünk, másnap már 
leadtuk. 


Gyöngyélet volt ez, amilyennel toborzáson kecsegtetik az 
embernek fiát, de nem tartott sokáig. Bécsig futott a híre, 
hogy milyen jelesül kitűntünk a hadi tudományban, a 
háború dúlt az egész se vége, se hossza birodalomban, 
ugyan miért hagytak volna bennünket a határon burkust 
riasztani? 


Nem múlt el nap, hogy a futár parancsot ne hozott volna. 
Ezt ide, azt oda, amazt megint máshova rendelték. Maguk 
bizonyára voltak olyan okosak, s rájöttek, mennyire 
megbarátkoztunk mi ketten, a főstrázsamester meg én. 
Ahogy illik, egyazon napon kaptuk meg a parancsot, hogy 
új állomáshelyünkre induljunk. 


Nekem ő volt az első gondolatom, neki meg én. 
Ilyenformán feleúton találkoztunk. Meglobogtattuk a 
parancsot, beszéd nem kellett oda, ennyiből mindjárt 
megértettük, hogy a királynénak másutt van ránk 
szüksége. Megöleltük egymást amúgy férfiasan, ami abból 
áll, hogy a csontok egy kicsit megroppannak az érzelem 
erejétől, de persze olyanformán, hogy komolyabb baj nem 
származhat belőle. 


- Isten vele, Büdes - mondta megindultan. 


- Ebben a szomorú percben szívesebben vettem volna a 
Csinnadári nevezetet - jegyeztem meg valamelyes 
nehezteléssel. 

- Igaza van, fiam - morogta de hiába, maga nekem 
mindig Büdes marad. Vigyázzon magára, remélem, még 
találkozunk az életben. 

Csakugyan találkoztunk, de csak évek múltán, s 
szerfölött különös körülmények között. 


4 


Vénen tanultam meg a betűvetést, minek folytán nem 
mindenre emlékszem pontosan. Hogy mást ne mondjak, a 
három óriásból, akit láttam, legalább kettőt elfelejtettem, 
pedig ez a kettő felülmúlta szépségben a harmadikat, kire 
pontosan emlékszem. Hiába, gyarló az emberi természet. 


Annyi bizonyos, hogy azidőben csakugyan bejártam a 
világot, megszereztem hát a jogot, hogy most, obsitos 
koromban, világjártnak címeztessem magam, ami van 
olyan cím, mint az, hogy excellenc. A világjárókkal 
óhatatlanul megesik, hogy világhírűekké válnak, s ez a 
végzet engem is utolért. Akkoriban már becserkésztem 
volt Csehországot, Bajorországot, Belgiumot, 
Németalföldet, Szászországot,  Pfalzot,  Westfáliát, a 
milánói, a pármai meg a mantuai hercegséget. S ahány 
országon áthaladtam, mindenütt fennen gyaláztam az 
álnok Frederiket, ki untalan más és más módját lelte a mi 
drága királynénk bosszantásának. 


Csak magamra vethettem hát, hogy Frederik lassankint 
megértette, mekkora veszedelem fenyegeti az én 
részemről. Bizonyára annak a vállalkozásnak az alkalmából 
figyelt föl rám, melynek következtében a sérvemet kaptam. 
Tapasztalatlanságomban nem gondoltam arra, hogy 
hőstettemet sokkalta bölcsebb volna feledésre ítélni, 
semmint balga hiúsággal dobra bízni. Csak hát nekem 
jólesett, ha elbeszélhettem a történetet, s ha élvezhettem, 
mint tátják el szájukat a legrettenthetetlenebb vitézek. 


Minden bizonnyal fecsegésemnek köszönhetem, hogy 
Frederik külön ügynököt küldött elvesztésemre. Ezt az 


ügynököt Lochkucknak hívták, s a nevének megfelelőn 
csakugyan belekukkantott minden lyukba, résbe, nyílásba; 
szaglászott, szimatolt, fülelt, hallgatódzott, lopakodott, 
sündörgött, settenkedett. Arcban erősen hasonlított a 
gazdájához, álla meg orra borotválkozásra alkalmasnak 
látszott, azaz kellőleg élesnek, szeme ugyancsak élesen 
csillogott. A szem, az áll meg az orr annyira uralkodott, 
hogy egyéb vonásait a szemlélő észre sem vette, s ha 
megszólalt, csodálkozva látta, hogy lám, szájnak sincs 
híjával. 

Ebben a háborúban, ami az Űr 1741. évében kezdődött, s 
valamelyes megszakítással az Űr ugyané századának 63. 
évéig tartott, az európai uralkodók annyiféleképpen 
szövetkeztek, hogy a háborúban mindenki mindenkinek 
volt ellensége is, szövetségese is, kivéve Mária Teréziát és 
az álnok Frederiket, mert ők ketten soha nem szövetkeztek 
egymással. Amiből én azt a következtetést vonom le, hogy 
mindenki más csak bolondságból háborúskodott. Ezért ne 
is várja tőlem senki, hogy pontosan meghatározzam, 
miként állottak a szövetségesek abban az időben, mikor én 
sérvet kaptam, s miként Lochkuck felbukkanásának 
pillanatában. 


Annyi bizonyos, hogy Lochkuck engem Páviában ért utol, 
a milánói hercegség eme városában, mely a Ticino folyó 
partján fekszik. Épp egy trattóriában ültem s makarónit 
ettem, ami a húst nem pótolja, s ezenfelül még tetemes 
keserűséget okoz minden bajuszos embernek, mivelhogy 
hínárként csavarodik a bajuszra, s aki siet, soha nem tudja, 
mikor eszi a bajszát, s mikor eszik makarónit. Amint 
javában küszködtem, a szomszéd asztaltól átszólt hozzám 
egy ember: 


- Kár azért a remek bajuszért, Csinnadári úr. 


- Lehet, hogy kár - válaszoltam de úgyis kinő megint, s 
azonfelül táplál is. 


- Nemcsak a bajuszért kár, kegyelmedért is kár. Kár, 
hogy nem huszár, mert ha vagyon ember, aki annak való, 
akkor Csinnadári úr megérdemelné, hogy huszár legyen 
ezen a földön, de még a sírban is. 


Mit tagadjam, ez a fÍrederikforma álnok szerzet 
rátapintott az én fájó sebemre. A szememből kicsordult a 
könny, elöntötte a makarónit. A bánatom nagy volt, 
következőleg a könnyem módfölött sós. Nem is bírtam a 
makarónit megenni. 


- Ha meg nem sérteném - szólalt meg az ügynök 
odaülnék kegyelmed asztalához. 


Intettem, hogy jöjjön bátran. Mihelyt letelepedett, előbb 
bort rendelt, orvietót, mert tudta, hogy az a kedvencem, 
aztán egy külön erre a célra készített fésűt húzott elő a 
zsebéből, s a bajszomból kifésülte a  belefonódott 
makarónikat. 


Nem oktalanul említem ezt meg, hanem hogy mindenki 
tudomással bírjon, — milyen tüzetes előrelátással 
gondoskodott mindenről a félelmetes Frederik. Szorgalom 
töltötte el, s messzi előre gondolt. Már a háború előtt 
másfél évtizeddel tudta, hogy dolga leszen magyar 
huszárokkal, elment hát a Rajna mellé, s megleste, hogy 
háborúskodnak a huszárok Jenő herceg hadseregében. 
Kiokoskodta azt is, hogy ha kicsi sereggel ferdén áll rá a 
nagyobb sereg szárnyára, övé a túlerő. Pedig hát semmi 
érdemeset nem talált föl a háborúban, nem tudta, amit mi 
magyarok régen tudtunk, hogy az ellenséget nem 
fárasztani kell, hanem megsemmisíteni. Mi a török 
érdeméből tanultuk meg, aki kiirtásunkra törekedett, s 


meg is csapolt bennünket, hogy majdnem belevéreztünk. 


Kettőt akart Frederik, Sziléziát megszerezni, hogy 
nagyhatalommá gyarapodhassék, s engem elveszíteni, 
hogy Sziléziát megtarthassa. Embernek életében, kivált, ha 
az az ember a történelem megnyergelésén fáradozik, nagy 
érdem a céltudatosság. S ha Frederiket nagyságáért 
dicsérjük, nagysága gyökere itt vagyon. Tudta, hogy mit 
akar, nagyon akarta, s olyasmit akart, amit elérhetett. Azaz 
hogy Sziléziát ugyan elfoglalta, de rajtam nem fogott ki. 


Egyszóval a mindenre elszánt ügynök az asztalomnál ült, 
s aprókat kortyolt az orvietóból, holott e bor hosszú 
kortyra méltó. Hamarosan észrevettem, hogy Lochkuck 
örömest leitatna, e célból kettesével rendelte a palackokat, 
melyeket talián szokás szerint szalmával fontak be s 
fiaskónak neveztek. Ravasz dolog a szalmaköpeny, s 
kiváltképpen azt célozza, hogy az ivó soha ne gyaníthassa, 
mennyi borral vidította a lelkét, s mennyit hagyott a 
palackban. 


Gondoltam, ha Lochkuck le akar itatni engem, én sem 
hagyom józanul őt, annál kevésbé, hiszen a számlát az 
álnok Frederik fizeti. Adáz gyűlölségem segítségemre volt, 
s ittam, ittam, hogy Lochkucknak is kedvet csinálj ak az 
ivásra, meg a szándékát is előcsalogassam. Ő is ivott, 
ahogy eltervelte volt, s a szeme fényéből kiolvastam, hogy 
valami jeles ravaszságot főzött ki ellenem. Egyelőre semmi 
érdemeset nem beszéltünk, csak ilyesmit, hogy hüm, hüm, 
tyü, tyü, esetleg cö, cö, ami mind a bort illette 
dicséretként. Nem beszéltünk, mert hát Lochkuck is arra 
várt, amire én, s ő is éppoly hiába. Várta, hogy a sok bor 
megoldja a nyelvem, aminthogy én is erre vártam. 


Láttam, hogy a bor egykönnyen nem fog ki rajta. 


Megtudakoltam hát, hogy Csinnadári módon tud-e inni. 


- Ha kegyelmedről nevezték el, bizonyára kiváló módja 
lehet az ivásnak, éppen azért örömmel elsajátítanám, ha 
nem sajnálná a fáradságot tanításomra. 


Ilyen körmönfontan beszélt, ami tanúsította, hogy a 
nyelve még igen egészségesen mozog. 


- Nem nagy művészet - legyintettem, mintha csakugyan 
nem volna nagy művészet. Rendeltem azonmód két nagy 
korsót, s megtöltöttem mindkettőt színültig borral. Aztán 
felállottam, s szóltam a burkusnak, hogy nyissa ki a 
szemét. 


Azzal az egyik korsót a szájamhoz emeltem, a másikat 
föléje. Az alsó korsóból folyamatosan szívogattam a bort a 
gégémbe - a felsőből pedig ugyanolyan lassudan pótoltam 
a veszteséget. Nagyon vigyáztam rá, hogy a két korsó 
egyszerre ürüljön ki, ebben vagyon a mutatvány szépsége. 


A taliánok körülállottak, s mikor a két korsót az 
asztallapra csaptam, hangosan megtapsoltak. Tapsolt a 
burkus is, de csak míg rá nem szóltam: 


- Most kegyelmeden a sor. 


Nagyon iparkodott, ahogy fajtájának szokása, 
méricskélte a távolságot, csóválta a fejét, egyszóval sok 
időt vesztegetett az előkészületekre. Mikor aztán elszánta 
magát, mégis eltévesztette a célt, s a felső kancsóból a bor 
az orrára löttyent, s a nyakravaló alatt végigcsurdogált a 
testén, mint valami hűvös patakocska. Mikor az áldás a 
hasára ért, Lochkuck olyat szökkent mint az ijedt bolha, 
össze is locsolta magát a drága borral, de legalább a 
taliánok jól mulattak. Ügy kacagtak, összecsavarodott a 
makaróni a hasukban. 


Vigasztalásul rácsaptam a vállára: 


- Sohse búsuljon kegyelmed, ebben a bús Európában 
három embernél több nem tud Csinnadári módra inni, s 
abból a háromból kettő magam vagyok. De hogy 
kegyelmed a fogyasztással mögém ne szoruljon, igyék meg 
a maga módján két korsó bort, hogy aztán 
beszélgethessünk, hisz azért ülünk egy asztalnál, nem 
igaz? 

- Igaz, hogyne volna igaz - hagyta rám s mégis mondom 
előre én afelől faggatnám meg kegyelmedet, hogy 
elszegődne-e huszárnak, ha én lovat adnék kegyelmed alá? 
Egyezzék bele kegyelmed, a többit könnyen megbeszéljük. 


Amire én így válaszoltam: 


- Én a magam részéről viszont afelől faggatnám meg 
kegyelmedet, hogy az a ló, melyre kegyelmed jóvoltából 
huszárként felülnék, ugyanbizony kinek a tulajdona? Ha 
ezt kegyelmed megmondta, ami még hátra vagyon, abban 
könnyen szót érthetünk. 


Ebből a burkus kitalálhatta, hogy ő ravasz ember, aki 
vele szemben ül, viszont egy kicsikével minden bizonnyal 
még ravaszabb. Ha két túlontúl ravasz ember 
összeakaszkodik, abból soha jó nem származik, Lochkuck 
itatott, hogy én nyilatkozzam elébb, én meg az ő 
nyilatkozatára vártam, s ennek előcsalogatása céljából 
itattam. 


- Nyilatkozzék kegyelmed! - biztatott. 
- Majd ha kegyelmed már nyilatkozott - feleltem. 


Addig-addig ravaszkodtunk, s addig ittunk a 
ravaszkodáshoz, mígnem Lochkuck elszánta magát. Intett, 
hogy beszélni akar. A jóakarat megvolt hozzá, de a nyelve 
már nem forgott. Magam láttam, úgy vergődött a szájában, 
mint a szélütött kígyó. 


- Az a ló... - motyogta - az a ló... 


- Kié?... - kérdeztem, s az én nyelvem sem volt éppen 
virgonc. 


- Az a ló... - kezdett bele a küzdelembe az álnok Frederik 
ügynöke, de hiába, az álla a mellére koccant, maga 
hadarintott egyet a félkarjával, lesodort egy bokor üres 
flaskát, s elterült a padlón. Hogy meg ne fázzék magában, 
én is melléje feküdtem, mégpedig oly ügyesen, hogy ha 
valamelyik taliánt megkísértené a bűnös vágy, s el akarná 
csenni az erszényt a zsebéből, Frederik pénzével, az én 
gyarló testemtől nem fért volna hozzá. 


Így aludtunk három nap, három éjjel, mintha a legjobb 
barátok volnánk. 

Hadd aludjunk! Amíg alszunk, legalább időm jut 
elbeszélni a sérvem történetét. Irigyeim e sérv miatt annyi 
mocsokkal, rágalommal, sárral, ocsmánysággal szórtak be, 
hogy beszélnem kellene erről még az esetben is, ha vitézi 
nyavalyám nem játszott volna döntő szerepet az 
életemben. 

Olyan sérvet, mint az enyém, világbejáró nagy utamban 
sem láttam semerre. Akkora volt, mint egy közepes 
disznóhólyag, s ha teleszívtam magam levegővel, megtelt s 
kigömbölyödött, hogy aztán szomorún összezsugorodjék. 
Mindenki akkora sérvet kap, amekkorát érdemel. Azaz 
hogy nagy cselekedetek nagy sérvet okoznak, kicsik 
viszontag parányiakat, említésre sem méltókat. Az a görög 
lithotomus, vagy magyaros egyszerűséggel görög 
sérvmetsző, aki kivágta, elkérte tőlem, mert igen 
alkalmasnak látszott cégéri használatra, hiába tagadtam 
meg, elvitte, csak éjnek idején sikerült visszalopnom. Ma 
ernyőül használom a mécsem fölé, hogyha a szabadban 
nézelődöm mécsesfénynél, a szél a lángot el ne oltsa. 


A való igazság elbeszélésének előtte lerázom magamról 
a rágalmak fortéimét. Ellenségeim azzal gyalázzák élő 
emlékemet, hogy a maguk magyarázatával terjesztik 
megsérvesedésem történetét, Iszkázon csakúgy, mint a 
megyében, Budán, Pozsonyban, sőt a bécsi Burgba sem 
átallanak betörni rút hazugságaikkal. Nem egyebet fognak 
rám, mint hogy a sérvemet Holicson kaptam, újonc 
koromban, mikor is az első  burkus katonát 
megpillantottam. 


Azt beszélik, hogy az udvarban egy répával púposán 
megrakott szekér állott, melynek súlya több mázsára 
rúgott. A burkusok megjelenésére eszemet vesztettem, s 
oly durva sietséggel bújtam a szekér alá, hogy két kerekét 
a tengelyről letaszítottam, minek folytán a szekér 
rámszakadt, elgurult helyéről a másik két kerék is. Én 
pedig órák múltán, mikor elállott citerázó nagy félelmem, 
csak úgy menekülhettem a halálos rakomány alól, ha 
minden erőmet összeszedve, a vállammal fölemelem a rám 
nehezedő répadombot. 


Ismeretes, hogy én, kit tábornokok, ezredesek, 
századosok, német-római császárok s más előkelő emberek 
tüntettek ki barátságukkal, mindenkor bőszen marakodtam 
Tikkár Vendel főkirurgussal, kit úrnak nem nevezek, bár 
azóta a pokolban főzik forró szurokban. 


Áruló neve arról vall, mintha tulajdonosa csak a 
tikokban, azaz tyúkokban tudna kárt tenni, másban nem. 
Holott tömérdek kárt tett tisztekben és közemberekben a 
maga átkos kirurgusi működésével. Ellenségeim azt 
trombitálták világgá, hogy a harag Holicson lobbant föl 
közöttünk, a sérvem okán. Ő az én sérvemet rosszul 
metszette volna ki, s én azért haragszom rá, mert azóta 
sem épültem egész emberré. Ami csakugyan így történt 
volna, ha én ezt a nyomorult kontárt és szégyenletes 
himpellért a húsomhoz közel bocsátom, amit óvakodtam 
megtenni. 


Valójában a harag onnan eredt közöttünk, hogy Tikkár 
Vendel főkirurgus egy napon látta, hogy életlen bicskával 
vágom a tyúkszemem. Azt mondta, az ő kése jobb, s 
megszabadít — a  tyúkszemtől, hogy  " szaporábban 
szolgálhassam a királyné őfelségét. Még ekkor nem 
ismertem a kontároknak ezt a fejedelmét, s gyanútlanul 


elébe raktam a lábam. A 
nyomorultnak úgy reszketett a keze, 
hogy , a tyúkszem helyett az 
egészséges ujjam utolsó  perecét 
metszette le. Máig sem nőtt ki, 
megmaradt bizonyítékul, bárki 
megtekintheti. 


Nagyot ordítottam fájdalmamban, s 
épen hagyott lábammal akkorát 
rúgtam Tikkár Vendel főkirurgus 
hátuljába, hogy orra belefúródott az 
udvar földjébe. Ez az eset csakugyan 
Holicson történt, a  magyar-morva 
határon, hol a haditudományt Hadik 28 
főstrázsamester úr jóvoltából elsajátítottam. 


Ebben pedig semmi  csodálnivaló nincsen, ha 
belegondolunk, hogy kikből lettek fő- meg alkirurgusok 
ezekben a durrogós időkben. Tikkár Vendel például a 
legbutább osztrák fővezér, a csatavesztő Wallis szolgája 
volt, s annak jutalmaképpen ajándékozták meg a 
főkirurgusi tisztességgel, hogy az urát gondosan 
borotválta, körmeit kényesen gondozta, s ha a széke 
megrekedt - ami fővezéreknél gyakori nyavalya -, allövettel 
könnyebbítette. Nem kivétel volt őkegyelme, hanem 
szabály. Szolgálati érdemek árán az egész hadsereget 
elárasztották ezek a kontár vitéznyúvasztók. Rosszabbak 
voltak az ellenségnél, mert az legalább csak háború idején 
pusztított . közöttünk, a  kirurgusok békében is 
kaszabolhattak, s ahány ember bicegett féllábon, 
tehetetlenkedett félkarral, őket átkozta mind. 


Utóvégre a mi bölcs királynénknak eszébe jutott, hogy a 
hadsereg sokkal erősebb lesz, ha a kirurgusok nem 


pusztítják. Elrendelte hát, hogy csak vizsgázott kirurgusok 
szolgálhatnak a csapatainál. Szavát máig sem fogadták 
meg. 

Most rátérek a sérvem őszinte történetére. Bajorföldön 
érte utol testemet ez a nemkívánatos virágzás, csaknem 
egy évvel azután, hogy a bajor választófejedelem német- 
római császárrá koronáztatta magát, ami merőben 
fölösleges fáradság volt. Kurta császárság jutott neki 
osztályrészül, s ebben nekem is szerepem vagyon, mert az 
én személyem nélkül Simbachnál nem verte volna meg az 
újdonsült császár csapatát a mi derék Lotharingiai 
Károlyunk, kedves királynénk férje. 


A tapasztalt emberek a hadiszerencsét forgandónak 
nevezik. Csakugyan az. Ott Simbach mellett hosszú ideig 
forgandott a szerencse, mígnem a mi fegyvereinkhez 
szegődött. A bajorok meg a hesszeniek keményen 
harcoltak, tudták, hogy a császári korona forog kockán, 
azonfelül pálinkát is kaptak. Valahányszor rohamra 
indultunk, olyan markotányos szagot sodort felénk a szél, 
hogy magunk sem voltunk már tökéletesen józanok. 


Oldalvást várakoztam a tartalékban, Tót Kutyafarka 
János komámmal, ki mindig ilyenformán helyezkedett el a 
csatákban. Egyszer csak csörömpölés ütötte meg a 
fülemet. Fölnézek, hát a felséges Lotharingiai Károlyt 
látom, amint talpig vasban fel és alá sétál, igen gyors 
lépésben, hátán összekulcsolt kézzel, mint aki erősen 
töprenkedik. 


- Soha a vasat le nem veszi magáról - súgta a fülembe 
Tót komám. 


- Óvja az életét - véltem én. 
- Nagyon sajnálom szegényt - sóhajtott föl Kutyafarka 


János bánthatja a durva páncél. 
- Hogy bántaná, hiszen megszokta. 


- Ő minden bizonnyal. Nem is őt sajnálom, a mi kiválón 
zörgő vitéz fővezérünket, inkább a királyné őfelségét. Nem 
nagy öröme lehet belőle, mikor a férje ennyi bádoggal 
kirakva magához szorítja és megcsókolja. 


Erre sohse gondoltam, eleredt a könnyem, annyira 
megesett a szívem a királynén. Ezért is nyertük meg a 
simbachi csatát. 


Arra gondoltam én akkor, hogy ha a békét kivívjuk, a mi 
hercegünk is lehánthatja magáról a héját, s akkor a 
felséges királynénak nem kell örökkön a fülét vattáznia a 
förtelmes bádogzörgésnek miatta, s hogy következőleg 
állandóbb lesz a hitvestársi nyugodalom. Tehát, hogy 
láttam, a herceg még mindig fel-alá sétál és 
morfondírozgat magában, odaléptem s így szóltam: 

- Ha szolgálatára lehetek, felséges herceg úr, én még 
annál is többet teszek, mint amennyit megtehetek, pedig 
az sem kevés. 


- Fiam - mondta ő ezt az ütközetet egy-kettőre 
megnyerhetnénk, ha arra a dombra ott, a kálvária mellé, 
egy nagy tarackot állíthatnánk. Azzal a tarackkal 
egyenesen belőhetnék annak a félkéz német-római 
császárnak a tábora közepébe. Megijedne, megfutamodna, 
mi meg nyugovóra térhetnénk. 


Mennyit, de mennyit hányták a szememre, hogy sokat 
fecsegek, keveset cselekszem. Ez egyszer nagyon féltem, 
hogy így esik meg, s fölsülök. Körülnéztem hát, hogy ha 
már ajánlkoztam, csináljak is valamit. Messzi elöl, a 
rohamozó bajorok lába között, a kavargó lőporfüstben egy 
bitangjára hagyott tarackot láttam. 


- Annak a taracknak amott hasznát venné-e felséged? - 
kérdeztem udvariasan. 


- De még mennyire, fiam - mondta a herceg, s 
megvakarta a bádoglapockáját. Szokása ez a páncélos 
vitézeknek, kik az idők folyamán úgy összenőnek a 
tokjukkal, hogy maguk sem tudják, hol végződik a páncél, s 
hol kezdődnek ők maguk. 


- Elhozom - kiáltottam immár futtomban csak aztán 
felséged igazoljon, hogy nem vagyok bajor! 


Az első bajor tetemnél megállottam, levetkőztem, s ruhát 
cseréltem vele, azzal belerohantam a lőporfüstbe, a 
rohamozó bajorok közé. Rámutattam a tarackra, s okos 
karlendítéssel balra irányítottam őket, mintha azt 
mondanám, hogy ők menjenek balra, én meg majd a 
tarackkal megtisztítom a rohamuk előtt az utat. Hála az 
egyenruhámnak, nemcsak eltakarodtak az utamból, de 
bajom sem esett. Akkor a vállamra lendítettem azt az 
istentelen nagy tarackot, lehetett tizenöt mázsa, ha nem 
több, s fölkocogtam vele a kálvária mellé. Már útközben 
éreztem, hogy valami megszakadt bennem. De még annyi 
erőm maradt, hogy a mondott helyen fölállítsam. 


- Köszönöm, fiam - mondta Lotharingiai Károly herceg, 
megölelt, megcsókolt, s biztatott, hogy ezentúl nevezzem 
Károly bátyámnak. Nagy megtiszteltetés, de amilyen ritkán 
találkoztunk, nemigen gyakorolhattam. 


Jöttek a pattantyúsok, nemsokára összedőlt a kálvária, 
úgy dörgött a tarack. Odalent iszonyú pusztítást végzett, a 
bajor tábor málladozott, mint a gyönge vászon. 


Én a frissen fakadt sérvvel ispotályba feküdtem. Való 
igaz, hogy Tikkár Vendel meg akart metszeni, de nem 
engedtem. Kivártam, míg egy görög metsző elő nem 


került. 


Az esetnek híre szállott világszerte, hisz egy afféle 
tarackot nemhogy egy ember, de öt is csak nyögve bír 
megemelni. Magamnak is csak a szánalom adott erőt, amit 
felséges királynénk sorsa fölött éreztem. Mindegy. Az 
álnok Frederik megtudta, hogy odaát - azaz minálunk - van 
egy ember, ki egymaga dönti el csaták sorsát. Nyomomba 
eresztette hát Lochkuckot, hogy csalogasson át a burkus 
táborba, vagy ha ez nem sikerül, oltsa ki fiatal életemet. 


Amióta a  tarackszállítással becsületet szereztem 
magamnak, a hadseregnél semmi komoly vállalkozásba 
nem szívesen fogtak nélkülem. 


Most térjünk vissza elbeszélésünk fonalához, mely a 
páviai trattoriában várakozik ránk. Maguk is kitalálhatják, 
minő izgalomban remegtek az osztrák generálisok, mikor 
harmadszor virradt, s én még mindig nem kerültem elő. 
Szóltak a trombiták, majd belesüketültek a taliánok. 
Végtére is a zengő trombitaszó űzte ki az álmot a 
szememből. 


Lochkuck még mindig húzta. Behívtam a trattóriást, s 
rámutattam: 


- Az úr fizet. De baja ne essék, a szentségét, mert 
makarónivá sirítem kegyelmedet. 


A jó ég tudja, miért védelmeztem ilyen buzgalommal, 
hisz mást érdemelt volna. Nem bántam meg jótettemet, 
mert ilyenformán megmentettem Lochkuck életét, jogom 
lett hát elfogadni tőle a saját életem megmentését. 


Gyámolítóim a messzi nyugati hadszíntéren harcoltak. 
Nem vehetett védelmébe se Lotharingiai Károly, se Hadik 
főstrázsamester úr. Három napot hiányoztam, vasra 
vertek. Ki is végeztek volna kegyelem nélkül, ha a 


tömlöcből meg nem szököm. 


Harmadik napja rohasztottam a szalmát magam alatt, 
mikor kulcscsörgés ütötte meg a fülem. Fölötte gorombán 
zúdítottak a börtönbe, én hát a zörgésre Istennek 
ajánlottam lelkemet mert szentül hittem, hogy mire 
magamhoz térek, már kiműltan lógáz a szél az akasztófán. 


Ehelyett Lochkuck sündörgött be a tömlöcbe, osztrák 
generálisi " egyenruhában.  — Rámnézett, — s akkorát 
vigyorintott, majd kiesett a foga. Az őr ott állott mellette, 
mintha nyársat nyelt volna, s kimeredt a szeme 
békamódra. 


- Vas levenni - szólalt meg Lochkuck ezt a gazember én 
magam akaszt föl, magasra, pokolba bele! 


Szóról szóra így mondta, nem feledtem én el, s azért 
beszélt ilyen bikkfásan, nehogy az őr észrevegye, hogy 
nem osztrák ő, hanem burkus, ami akkoriban nagy 
különbség volt. Az őr leverte a vasat a bokámról meg a 
csuklómról, s nemsokára ismét odakünt voltam, Isten 
áldott talián ege alatt. 


Boldog is lehettem volna, igenám, de adósa voltam az 
életemmel Lochkucknak. Amellett korgott a gyomrom, nem 
amúgy békésen, hanem mennydörgésformán. Bírtam én az 
éhezést, akár egy szaracén, volt rá példa, hogy tíz nap, tíz 
éjjel egy falat kenyér, egy korty víz nem ment le a 
torkomon, észre sem vettem. Most azonban megijedtem, 
hogy ha üldözni kezdenek, az éktelen hang nyomomba 
igazítja a  generálisokat. Lochkuck is erre gondolt, 
betértünk hát egy útszéli fogadóba, s ott addig ettünk, míg 
a gyomrom abba nem hagyta a mennydörgést. 


Lochkuck megtörülte a szája szélét, s folytatta a 
hadjáratát az én  megtévesztésemre,  elvesztésemre, 


gyalázatba merítésemre: 
- Kegyelmedet nem becsülik érdeméhez képest. 


Ahelyett hogy huszárgenerálissá neveznék ki, íme, 
tömlöcbe vetik, vason tartják s száraz kenyéren. En 
kegyelmed minden sebét balzsammal megorvosolom. 


A lélek nem ingott meg bennem, szilárdan támogatta a 
becsület, mindamellett szurkált a kíváncsiság. 


- Szó, ami szó, bizony csúnyán bántak velem. Hálás 
vagyok kegyelmednek, hogy írt keres az én sok sebemre, 
de megkérdeném, ugyan minő írral óhajtana gyógyítani 
engem? 

Ha arra számítottam, hogy nyíltan beszél, nem 
csalatkoztam. Nagysebesen elmondta, hogy immáron több 
ezer magyar huszárt toborzott az álnok Frederiknek. A sok 
közhuszárnak századosra van szüksége, s ez a százados én 
leszek, ha úgy akarom. Erre elöntött a méreg: 


- De a teremtését, a hétszentségét, a kórságát, mit 
gondol kend azzal a megzáposodott burkus eszével 
énfelőlem? Hát azt hiszi, hogy én a hitem meg a szavam 
ilyen könnyen váltogatom? Engem a becsület az én 
királynémhoz köt, s én őt semmi pénzért el nem hagyom. 


Ő sem hagyta magát, hanem belekezdett a 
szakramentumozásba: 


- Kegyelmed ne kiabáljon, mert kegyelmedet én 
mentettem meg az akasztófától. Énnélkülem a kegyelmed 
kemény fején hollók próbálgatnák a csőrüket. Kegyelmed 
éppúgy az enyém, mint az az erszény, amit az út porában 
lelek. Ha kegyelmedben vagyon becsület, akkor azt teszi, 
amit parancsolok, mert kegyelmed az én jószágom. 

No, lám, hogy jár, kinek megmentik az életét. Velem első 
ízben esett meg, nem is tudtam, miként illendő ilyenkor 
viselkedni. Elöntött az izzadság ijedtemben, mérgemben és 
tehetetlenségemben. Elhatároztam ott szent esküvel, hogy 
inkább százszor meghalok, de nem tűröm, hogy még 
egyszer az életemet megmentsék. Láttam okosan, hogy 
tőrbe estem. Szerencsére visszaemlékeztem Lotharingiai 
Károly egyik jeles mondására. Ebéd után szokta volt 
hajtogatni a derék herceg, hogy háborúban életet nyer, ki 
időt nyer. Minek folytán így szóltam Lochkuckhoz: 


- Ha kegyelmed tudná, miként jutottam én a nevemhez, 
mindjárt megértené, miért nem szegődhetek el a huszárok 
kapitányául Frederikhez. 


- Mondja csak el kegyelmed, ha más ember megértené, 
megértem én is. 

- Mindenki tudja, hogy nevemnek rossz illatozása miatt 
rekesztették el előlem a huszári pályát. Jóakaróim váltig 
biztattak, hogy ne késlekedjem más nevet szerezni 
magamnak, mert mihelyt a régi helyébe új nevet öltök, 
megkapom a lovat, a szablyát s a kucsmát. Mikor Prágát 
körülfogták a fÍranciák, megjött az alkalom. Ha a 
mértéktelenség bűnébe nem esem, ma a legényeimmel 
talán a kend Frederikjét táncoltatnám, ahelyett, hogy 
kenddel alkudozzam ebben a nyomorúságos kocsmában. 
Meg az is meglehetne, hogy ebben a szent percben a vitéz 
Szász Móric nyomában száguldanék, talán utol is érném. 
Vagy úgy is eshetne... De akárhogy eshetne, inkább arról 
számolok be, ami Prága falai alatt történt, s ami miatt 


LITNYA. 


1 TARR annyit gyötrődtem, mint a felséges 
; DISZ SÉ tsz: királynőnek egyetlen katonája sem. A 
ésszei TT Erksés 
SEA YA a) franciák körülfogták a várost, mi azzal 
A könnyítettünk a  leikünkön. hogy 
S időnkint kirohantunk, ritkítottuk egy 
é kicsikét az ellenséget, aztán a 
zsákmánnyal visszarohantunk a falak 
mögé. Szolgált az ezredemben egy 
derék legény. Csinna nevezetű. Kötést 
tettünk. Ügy egyeztünk meg, hogy ha 
a harci forgandóságban ő menti meg 
az életemet, akkor nekiadom török 
kardomat és velencei kulacsomat, ha 
meg viszont én űzöm el az oldaláról a 
halált, ő a nevét adja nekem. Ez volt a 
kötés. 

Alig ráztunk kezet, megszólalt a 
dob, a kaput leeresztették, s mi a 
csapóhídon át egyenest belerohantunk 
pa franciákba. Amint javában 
küzdöttem, látom ám, hogy az én 
Csinna komámat egy hosszú francia 
éppen keresztül akarja szúrni a lándzsájával. Messzebb 
voltam, semhogy segítségére  szaladhattam volna, 
fölkaptam hát egy apróka franciát, s olyan ügyesen dobtam 
a komám elé, hogy a lándzsa az ő testén futott keresztül. 


Csinna komám maga volt a becsület, ahogy 
megmenekült, átkiáltott hozzám: - Kendé a nevem, koma! 


Majd felforrt a vérem, annyira megörültem. A 
reménység, hogy hamarosan huszár lehetek, 
megkétszerezte az erőm. Aznap úgy aprítottam a 
franciákat, hogy a pusztításról külön futárral üzentek a 


királynak  — Verszáliába. Prága várából  látcsővel 
gyönyörködtek bennem, a francia vezérek is látcsővel 
bámultak. Akkor arra gondoltam, hogy ilyen kurta név nem 
lehet elegendő nekem, a vitézek vitézének. Volt az 
ezredben egy másik legény is, azt Dárinak nevezték. 
Gondoltam, Csinnadári csakugyan fényességes szép név, a 
hír szárnyára való. Ahogy körülnéztem, láttam, hogy egy 
kopasz francia éppen a fejét készül venni Dári komámnak. 

- Ha nekem adja kend a nevét, megmentem! - kiáltottam 
neki. Ő intett, hogy áll az alku, csak siessek. Levágtam a 
kopasz Íranciát, s átvettem a komám nevét. Prága várába 
új névvel tértem meg. Bementünk az ezred írnokához, s 
elmondtuk neki, amit az előbb elmondtam volt, s kértük, 
hogy a neveket a változás szerint igazítsa ki. Az írnok egy 
darabig a fejét vakarta, hátul tarkótájon, aztán így szólt: 


- Kendtek hárman jelentek meg előttem, név szerint 


Büdes István, Csinna Gergely és Dári Pál. Ha én a kendtek 
kérését teljesítem, akkor kendteknek ugyan nem lesz híja, 
mert megmaradnak három embernek továbbra is. 
Csakhogy azonban itt az ezred listáján csak két és fél 
ember leszen. Úgymint Csinnadári István, Büdes Gergely 
és Pál. Ennyi nekem nem elég. Alkudjanak meg kendtek 
másképp, mert ezt az alkut én jóvá nem hagyhatom. 


Mivel pedig másképpen megalkudnunk nem sikerült, 
engem ugyan Csinnadárinak neveznek, de jog szerint ma is 
Büdes István a nevem, minek folytán huszár nem lehetek. 


Mire Lochkuck szúrós szemmel rámnézett, s ezt mondta: 


- Kend megérdemelné, hogy Büdes helyett Buthának 
nevezzék. A mi szép burkus nyelvünkön ugyanis Büdes: 
stinking - s mivel a kend neve nem ez, bátran elszegődhet 
felséges Frederik király uramhoz. 


- Ezt a történetet nem azért beszéltem el kendnek, 
mintha nem tudnám, hogy minden szó minden nyelvben 
Bábelnek óta mást jelent. Azért nem takarékoskodtam a 
szóval, hogy kendet az igazság felől illedelemmel 
tájékoztassam. Az igazság pedig nem más, mint hogy 
nemcsak kend mentett meg engem az akasztófától, hanem 
én is megmentettem kendet a trattoriás tőrétől, mikor kis 
híján már elmetszette a gégéjét. Ha kend azt óhajtja, hogy 
Frederik huszárja legyek, mentse meg az életemet még 
egyszer. Addig is szerencse kísérje útján. 


Hogy a szerencse tovább kísérhesse, ráugrottam a hátas 
lovára, s meg sem álltam, míg Majlandba nem értem. 

Tömérdek nevezetessége vagyon Majland városának, 
valamennyit föl nem sorolhatom, gyatra ahhoz az én 
emlékezetem. A formás asszonyok s a majlandi kolbász 
mellett a nagy templomot el nem hallgathatom. Ezt a 
templomot merő csipkéből verték, s az isteni tisztelet előtt 
minden szombaton kimossák, keményítőben megforgatják 
s kivasalják, minek folytán ezerkettőszázhuszonhét éves 
kora ellenére patyolat tiszta, mintha tegnap horgolták 
volna. A léleknek igen jólesik a szentélyében, s más 
fogyatéka nincs, ha az nem, hogy a szentbeszéd felét a szél 
a csipkelyukakon át a szabadba sodorja. 


De a legjelesebb nevezetessége Majland városának 
mégis az, hogy a gondviselés rendeléséből Ostoros Máté 
komám életének útja ott keresztezte az én életemnek útját. 
Amely keresztezésből sok egyéb viszontagság származott. 


Beszélgetésbe elegyedtünk, s Ostoros Máté mindjárt az 
elején ezt mondta: 


- A háborúnak az az egy haszna vagyon, hogy a 
zsákmányból kocsmát nyithat a halandó ember. 


- Ha kend azért nyilvánította ezt, mert velem itt 
Majlandban kocsmát, vagyis taliánul trattoriát kívánna 
nyitni, hát erről az eszméjéről tegyen le. Nekem itt 
maradásom nem lehet; mivelhogy tömlöcből szabadultam, 
s ha a generálisok a kocsmában fölismernek, menten 
földíszítenének gyarló testemmel egy akasztófát. 


Ostoros Máté türelmesen hallgatta meg a válaszomat, de 
hogy utolsó szavam is elcsendült, nagytürelmetlenül a 


földre köpött, s rémítgetőn tekintett rám rettenetes 
szemöldöke mögül. Olyan recsegősen szólalt meg, mint a 
megnáthásodott trombita: 


- Kendnek a feje lapos, mégsem lehet korcsolyázni rajta. 


Máig sem tudom, hogy ezzel mit akart mondani, sérteni 
szándékozott-e vagy csak tréfálkozott. Annyi viszont 
bizonyos, hogy megragadtam a nyakravalójánál az én 
Ostoros komámat, meglóbáltam, s veszett indulatomban be 
is hajítottam volna egy csábító pocsolyába, ha könyörögni 
nem kezd. Megszántam, lábra tettem, csupán a kalapját 
vertem orrig a fejébe, hogy tisztelet fakadjon a lelkében 
irántam, legalább feleannyi, mint amennyit megérdemlek. 


Borsos természetű, alacsony termetű ember volt Ostoros 
Máté, ki a mérge lobbanásából merített erőt, meg a 
bátorságából, mely ritkán hagyta cserben. Értett a 
színészkedéshez is, azaz oly módon pöffeszkedett, hogy 
félelmetesebbnek látszott, mint volt valójában, ami hadas 
időkben kamatos tulajdonság. Mikor megnyitotta előttem a 
szívét, itatta a nyomorultat a keserűség, s döfölte az 
aggodalom. Beleszeretett egy hétszeres  özvegybe 
Gógánfán, a messzi Zalában. Az özvegy úgy rendelkezett, 
hogy feleségül megy hozzá, ha kocsmája leszen, de sokáig 
nem vár. Ostoros komám vallomása szerint az özvegy oltár 
elé termett gyönyörű fehérszemély, ki immáron hét 
kocsmárost kísért a temetőbe, hét boldog kocsmárost, ki a 
mennyországot ezen a földön már megtalálta a felesége 
illatos karjában. 


- És kend óhajtana a nyolcadik kocsmáros lenni? - 
kérdeztem. Ő meg rám hagyta. 

Honnan sejthettem volna, hogy a kilencedik kocsmáros 
éppen én leszek? Az az özvegy ugyanis, kiről Ostoros 


komám ízletesen lelkendezett, Csigás Rozália volt, életem 
párja, kiről soraim elején említést tettem. Én voltam a 
kilencedik ember, kit személye csalétkével a kocsmárosi 
mesterség elsajátítására unszolt. Ha Isten is úgy akarja, én 
leszek az utolsó az ő drága oldalán, mind férji, mind 
kocsmárosi minőségben. 


Nem akarok azonban elébe kanyarodni a tulajdon 
sorsomnak, melynek folyása Majlandban kanyarodott 
helyes irányba. Miután megértettem, hogy Ostoros komám 
hazakívánkozik, fölajánlottam neki  zsákmányolási 
segítségemet. Az az egy kikötésem volt, hogy innen minél 
szaporábban szeleljünk el, s a szerencsét oly országban 
kísértsük meg, hol engem nem akarnak fölakasztani. 


Nem vesztegettük az időt, hanem még aznap útnak 
eredtünk. Utunkat Velencének vettük, hogy onnan üdvös 
alkalom jelentkeztén átcsusszanjunk Horvátországba, hol a 
toborzók szakadatlan pergették a dobot. Idáig hallatszott. 
Ismertük az efféle katonai zengedelmet, tudtuk, hogy 
minden  fegyverhordozható férfit szívesen látnak. 
Megindultunk hát a hang iránt, a tengerpart mentén, hogy 
valamiképpen el ne tévedjünk. 


A hullámok végigmosták a partot, s ahogy visszatértek, a 
kövek között otthagytak egy sereg bozsgó polipot, 
titkolódzó kagylót, rákot, egyebet. Az okos taliánok 
megtanítottak rá, hogy a tenger így gondoskodik rólunk, 
szegény vándorokról, adjunk hálát Istennek, s lássunk 
hozzá az adományhoz. Hallottuk, hogy a zsidókról hasonló 
módon gondoskodott Isten a pusztában. Ha ők nem 
átallottak mannát enni hétszámra, ugyan miért átallanánk 
mi lenyelni a tengeri pókokat, polipokat, miegymást? 
Engedelmeskedtünk az isteni rendelésnek, s mindjárt 
utána hő imában esengtünk paprikás csirkéért és ízes 


palacsintáért. Ilyesmit azonban a hullámok soha nem 
vetettek partra. 


Erősen vágytunk már valami hazai ételre, kiváltképp 
azon a napon, mikor megpillantottuk Makót. A város, amit 
láttunk, hajszálra úgy festett, mint Makó tavasztájt, vagyis 
a házak a tengerből emelkedtek ki. Amint közelebb értünk 
hozzá, megállapítottuk, hogy a város anyja vagy talán 
nagynénje a mi Makónknak, s emettől csak abban 
különbözik, hogy a tenger, miben a házak ringatódznak, 
nem sárból vagyon, hanem vízből. Ez volt a taliánok híres 
Velencéje. 


Hanem később fölötte átkos vidékre értünk, száraz kövek 
közé, hol még a kökény is éhezik. Az emberek errefelé 
kőkerítéssel rakják körül a birtokukat, hogy a szél a földet 
el ne vigye. Áldott szerencse, hogy egy kíváncsi kecske 
megcsodálta a bajszomat. Le is legelte volna, ha fejbe nem 
verem a botommal a két szarva között. Ki se beleztük, 
vérét se folyattuk, hanem rohantunkban fölváltva cipeltük, 
hogy minél messzibb kerüljünk a gazdájától. Hadd 
gyanakodjék kőszáli sasra, semmint szökött katonára. 


Ennek a földi kecskének a maradványaiból éltünk, s neki 
tartozunk hálával, hogy el nem hitványkodtunk. Mikor a 
hegyekből  alászállottunk, megesett találkozásunk az 
óriással. Hazugság volna, ha azt mondanám, hogy utunkat 
állotta, mivelhogy az út szabadon haladt át a két lába 
között, melyet úgy fogott közre, mint a villa két szára. 
Öreg óriás volt, poros szakállából felhőszám hullottak a 
molyok, s épp a fogát piszkálta egy templomtoronnyal. 


- Jobb szeretnék egy nagyobbfajta kocsirudat - morogta 
elégedetlenül. 


- Nem szolgálhatok vele - mondtam barátkozásképpen. - 


Különben hogy szolgál kegyelmed egészsége? 


- Ha a tüsszentés nem bántana, megvolnék - felelt, s 
abban a minutumban tüsszentett egyet. 

Mindjárt láttam, hogy jószívű óriás, 
mert nem földnek, hanem égnek 
tüsszentett. Azelőtt borús volt az ég, a 
tüsszentés után egy csapásra 
kitisztult. Olyan lyukat tüsszentett a 
felhőtakaróba, hogy a szél másnapig 
nem foltozta be. Ostoros komám 
remegett, mint a nyárfalevél. Nem 
csodálom, most látott először óriást, 
nem úgy, mint én. 


Tovább folytattam a barátkozást: 


- . Egészségére kegyelmednek  - 
mondtam. -  Háládattal köszönjük, 
hogy a léghuzattal lekerült, s 
jóságából  — megmaradhattunk földi 
lakosnak. 

Az óriás nem felelt. Aztán megint 
nem felelt. És harmadjára sem felelt. 
Annyira magam sem sajátítottam el az 


my óriási természetet, hogy az útnak neki 


mertem volna vágni. Pedig hát az 
elfogyasztott kecske gazdája 
akármikor nyomunkba érhetett. 


- Ha kegyelmed ráunt volna a legényéletre - mondtam 
mézes szóval Velencében láttam egy derék hajadont, ki 
alig egy fővel alacsonyabb kegyelmednél. 


- Nem odavalósi volt - vágott a szavamba ott kurta 


személyek laknak. 


Kiapadt az én leleményem is. Szerencsére az óriás 
ránkmordult. 


- Menjetek utatokral De futvást, s föl ne pillantsatok, 
mert ha belétek veszi magát a hullongó moly, a sírban sem 
lesz többé nyugodalmotok. 


Nekifohászkodtunk, s míg a szuszból ki nem fogytunk, 
futottunk. 


- Én most megfordulok - szólalt meg a komám hogy 
lássam, igazi óriás volt-e, vagy csak káprázatos. 


Megfordultam én is. Hát a látást az óriás most is 
elrekesztette. De akkor már aláhanyatlott a nap, s az óriás 
termete összefolyt a sötétedő felhőkkel. Valami félelmetes 
feketeség is komorlott, feleúton ég és föld között. Ostoros 
koma odamutatott: 

- Zivatar jön. 

- Nem zivatar az, koma - igazítottam helyre. - Ha a 
szemét megerőlteti, láthatja, hogy az óriás csakugyan 
magányosan él. Ha felesége volna, bizonyára nem engedné 
kószálni ekkora lyukkal a nadrágján, s kend nem láthatná, 
amit nem illendő látnia, s nem is szerencsés. 

Ostoros koma nagyon megijedt. Nem kellett magyarázni 
neki, magától is tudta, hogy óriás fenekét látni 
alkonyatban fölötte rossz jel. 

Nemsokára a verbungos dobogás olyan erősen szólt, 
majd beszakította a dobhártyánkat. Hogyne tudtuk volna, 
hogy Horvátországban vagyunk. Nem messzi a határtól 
egy orgazdának eladtuk katonaruhánkat, fegyverünket. 
Vásároltunk holmi parasztgúnyát, melyeket felöltvén, az 
igazi horvátoktól senki minket meg nem különböztethetett. 


Alig hagytunk magunk mögött néhány házat, 
körülsereglett egy csomó horvát. Gondoltam, nyakunkon a 
baj. Ostoros koma se gondolt mást. Megállottunk, hogy 
leszen, ami leszen, meghalni úgysem lehet többször 
egynél, s ha annak az egynek itt kell végbemennie, 
végbemegyünk itt. Integettünk,  mutogattunk, majd 
szerfölött elcsodálkoztunk. A horvátok ugyanazt akarták, 
amiért mi idejöttünk. Nevezetesen, hogy szegődjünk el 
katonának. 


Ennyit megértettünk, de azt már bajosabban, hogy miért 
kiabálnak továbbra is, miért kínálnak pénzt, s miért 
mutogatnak magukra. 


- Azt akarja kend, hogy magammal vigyem? - kérdeztem 
a leglármásabbat. 


Mást akart a ravasz, azt, hogy az ő nevében menjek el, a 
komám meg egy másik nevében. Mihelyt ez a szándék 
kiviláglott, figyelmesen szemügyre vettem az én 
horvátjaimat. Kettőt kiválasztottam, a két leggazdagabbat, 
s megalkudtunk velük. Boldogan fizettek, boldogan 
tarisznyáltak föl, hiszen odahaza maradhattak, mi mentünk 
helyettük a vérünket ontani. 


Elszegődtünk hát horvát katonának. Mikor századnyira 
gyarapodtunk, hegyibénk állott egy daliás kapitány. 
Olyasmit mondhatott, hogy a fÍranciák szorongatják a 
felséges királynét. Abból gondolom ezt, hogy minden 
lépésünkkel közeledtünk a franciákhoz, s ezt meg is 
mondtam Ostoros komámnak, ki erősen nyugtalankodott 
az özvegy miatt, ki akkor még az övé sem volt, sem az 
enyém. 

Nyugtalansága abban mutatkozott, hogy minden 
útbaejtett faluban körülszaglászott. Aztán éjjel fölköltött, s 
a fülembe súgta: 


- Megvagyon a kocsmára a pénz. Csak egy patikáriust 
kell kinyújtóztatnunk. Ha kend fogva tartja, míg én a 
nyakát elmetélem, fölfogadom csaposnak. 


Én meg mindig ugyanazzal a bölcsességgel 
csillapítgattam. Az érvelésemben igazam volt, hogy is ne 
lett volna, annyi hadi tapasztalat után. Megmagyaráztam 
neki, hogy zsákmányolni máshol nem okos, ha idegen 
országban nem, hol senki minket nem ismer. Ki idehaza 
garázdálkodik, hamar megfogják, s el nem eresztik, míg a 
lelke búcsút nem vett meggyötretett testétől. Megértette, 
de csak két-három napra, aztán onnan kezdte elölről, ahol 
abbahagyta volt. 


Mondom, igazam volt az érvelésben, de emellett másra is 
gondoltam. Azért festegettem előtte oly kecsegtetőn a 
flandriai dús gazdagságot, hogy meg ne szökjék, s én 
egyedül ne maradjak a horvátok között, kikkel szót váltani 
nem tudtam. Útközben hallottam, hogy az én szeretett 
gazdám, Hadik András főstrázsamester, Flandriában 
verekedik. Az ő karja alá iparkodtam, hogy segítsek neki 
az álnok Frederik megbüntetésében. 


Nem volt könnyű dolog féken tartani Ostoros komát, 
végig Horvátországon, Ausztrián, Amerikán, 
Csehországon, Bajorországon, Hannoveren át 
Németalföldig. S mi verejtékem  elfolyott, hogy a 
bűntelenség karámjából ki ne ugorjék! Meg akart gyilkolni 
minden földbérlőt, lócsiszárt, posztókereskedőt, ötvöst, 
pénzváltót, hogy a rablott pénzen megvásárolja a kocsmát. 
Riasztgattam, hogy az icce száját belepi a vér, mert a bűn 
valahol mindig kiütközik. Nem nagyon hitte. Mondtam, 
hogy jó keresztény egy kocsmáért nem gyilkol, mire úgy 
válaszolt, hogy ő kocsmáros óhajt lenni, nem keresztény. 
Az volt a szerencsém, hogy magában nem mert cselekedni, 
mással pedig nem szövetkezhetett. Mindamellett a 
szerelem süvöltő lánggal lobogott a szívében. Ha féken 
nem tartom, más ember lett volna az özvegy nyolcadik 
kocsmárosa. De más a kilencedik is. 


Sokat kacagtam szakadatlan hevülésén. Néha úgy izzott 
az egész ember, hogy rántottát lehetett volna sütni a 
kebelén. Ahogy pillogott, lángkarikákat szórt a szeme, 
pirosat, sáfrányszínűt, esténkint lilásat. Ilyen nagyságos 
gerjedelemnek tanúja sem azelőtt, sem azután nem voltam. 
Nem beszélek a tulajdon érzéseimről, mert 
szemérmetességemen erőt venni úgysem tudnék. 

Bezzeg Ostoros koma nem volt szemérmetes, főleg 
álmában nem. Egyre csak sóhajtozott: 

- Jaj, én édes Rózsikám! Jaj. Rózsikám, édesem! Jaj, 
szépségem, jaj, jövendő kocsmárosném! Miért is nem vagy 
az én gyermekeim anyja?! Jaj, Rózsikám! 

S ez így folytatódott éjszakahosszat. Ha a szolgálattevő 
tiszt arra vetődött, mindig megkérdezte: 

- Was ist Roschikám? 


Nem volt szemérmetesebb nappal sem. Ha nem a 
kocsmáról beszélt, akkor az özveggyel traktált. Nemsokára 
magamnál is jobban ismertem az özvegyet, ismertem 
minden szokását, minden ujjasát, réklijét, szoknyáját, a 
főztje ízét, valamint azt, hogy az orra tövét tizenhárom 
szeplő ékesíti. Hat jobbról, hat balról, s a tizenharmadik az 
orra nyergén foglal helyet, de olyan halvány, hogy csak a 
szerető szem előtt mutatkozik meg. 


Ennek a tömérdek beszédnek folytán igen nehéz 
helyzetbe jutottam. Engem a lányok úgy szerettek, mint a 
mézet. Csak füttyentettem, a legszebbek hozzám 
törleszkedtek. Elég volt, ha kifelé tartottam a faluból, 
máris eleredt a könnyük, hogy bajom esik, s nem térek 
vissza. Nem könyörögtem én fehérszemélynek soha, 
inkább hárítgattam, hessegettem őket, mint legyeket a 
mézről. Most meg az történt, hogy beleszerettem egy 
asszonyszemélybe, kinek a színét sem láttam, a hangját 
sem hallottam, s kitől naprólnapra távolodtam. Nem 
mondhattam neki: - ,Ha szeretsz, Rózsi, jó; ha nem 
szeretsz, úgy is jó." Valamit föltétlenül kellett volna neki 
mondani, már csak az udvariasság kedvéért is. De hogy 
mondjam, ha nincs itt, sőt ha itt volna, sem mondhatnék 
semmit, hiszen a komám áhítozik a kezére. 


Egyszer aztán kiderült, hogy nemcsak Ostoros komám 
zúgatja bele az érzését az éjszakába, hanem én magam is. 
Ezt onnan tudtam meg, hogy többé nem hallottam a koma 
kiáltozását. Nem hallottam a magam kiáltásaitól, ami nagy 
szerencse volt, mert ő sem hallotta az én fohászaimat, s 
nem kapott rajta, hogy lélekben elárultam. 

Eztán megérkeztünk a hadszíntérre. Ostoros koma 
sürgetett, hogy nézzek körül, szemeljek ki valami jó 
zsákmányt, mert az ő türelme fogytán vagyon. Nem kellett 


engem sürgetni. Tudtam, hogy a bajból azáltal 
menekülhetek legsikeresebben, ha a zsákmánynyal útjára 
bocsátom a komát. Ennek előtte azonban föl akartam 
kutatni az én atyai hadi tanítómat, kiről úgy hallottam, 
hogy a közelben vitézkedik. 

A franciák lapos vidéket választottak csataterül. Ügy 
vélem, azon okból, hogy kiválón értették a gyalog 
meneteket. Sok csatát nyertek ők errefelé, s gyakran azzal, 
hogy vagy nappal, vagy éjjel kétannyit meneteltek, mint 
amennyi a jogos porció volt. A vezérüket Szász Móricnak 
nevezték, amit én szerfölött furcsállottam. Móric 
nevezetűek Iszkázon és Celldömölkön is akadnak, de 
véletlenül sem a vitézek rendjében. Sokáig nem bíztam 
benne, utóbb azonban beláttam, hogy Móric volta ellenére 
is dicsőséges hadvezér. Megvert minket az Or 1746. 
évében Rocour mellett, s az Ür következő évében 
Laeffeldnél. Hadik András erről nem tehetett. Ezt a 
királyné őfelsége is megerősítette azzal, hogy kinevezte 
tábornokká, bécsi nyelven Obrist-Feld-Wacht Meisterré. 
Aminek a főstrázsamester úr nagyon örült. 


Nem volt biztonságos a tábortól elkószálni. Magyar 
huszáraik voltak a franciáknak is, magyar tábornok vezette 
őket, nagy Bercsényi Miklós fia. Ezek a huszárok majd itt, 
majd amott bukkantak föl, felderítettek, zsákmányoltak, 
gyújtogattak, fosztogattak, zavart keltettek, egyszóval 
huszári tisztben hivataloskodtak. Mindamellett nem 
lapultam a táborban. Ha idáig elmerészkedtem, csak nem 
térek le az útról, mielőtt célom elérem. 


Ezen a lapos csatatéren egyhelyütt akadt egy 
dombocska, a tetején egy csokor fa. Neve is volt a 
dombnak, egy tábla hirdette, idegen nyelven. Ide írom, 
hátha valaki megérti: - ,tömbe du soleil". Megfigyeltem 
vándorlásaim során, hogy minden idegen országban 


akadnak  városnevek, sőt falunevek is, melyeknek 
becsületes magyar ember semmi hasznát nem veszi. Ilyen 
például a Maas folyó, Ramillies és Grand Rozier. Soha föl 
nem foghattam, miért nem jó nekik a Sárvár nevezet, mely 
esős időben minden falura ráillik? 


De hogy a szót el ne vétsem, gondoltam, fölhágok a 
dombra, onnét belátom a vidéket, s kit keresek, bizonnyal 
meglelem. Nesztelenül óvakodtam fölfelé, ahogy idegen 
földön alkalmas, nehogy rámzúduljon az ellenség. Mikor a 
tetőn a fák közé értem, majd megfagyott a vér bennem. 
Egy ispotályra való generális állott ott. 


A generálisoknak az a csúnya szokásuk, hogy ami fényes 
tárgy a kezük ügyébe esik, magukra aggatják, tűzik, 
varrják, ragasztják, minek következtében a magamfajta 
sohasem tudhatja, hogy hazai generálisban gyönyörködik-e 
a szeme, vagy ellenségesben. Már-már kardot rántottam, 
hogy miszlikbe vágom őket, mikor a sok tündöklés között 
egy szürke folton akadt meg a szemem. Károly herceg volt 
az, Lotharingiai Károly, talpig vasban. Elvigyorodott, az 
ujját felém bökte, és így szólt: 

- Simbach? Tarack? 


- Bizony, Károly bátyám - válaszoltam illendőképpen én 
vittem föl a hegyre Simbachnál a győzelemhozó tarackot, 
meg is szakadt az ágyékom. 


- Majd gondom lesz rád - biztatott a felséges herceg most 
gyere ide mellém, s gyönyörködj fegyvereink diadalában. 


Majd kipattant a szívem, mikor alátekintettem a 
generálisok koronázta dombról. Odalent a lapályon az én 
szeretett tanítómat pillantottam meg, Hadik Andrást, 
amint éppen a huszári erényeket űzte. Ha annak idején 
nem látom meg azt a bitangjára hagyott tarackot a 


rohamozó bajorok lába között, legszebb vitézi emlékemnek 
maradtam volna híjával. 


Ahogy említettem volt, mi Perwezben táboroztunk, a 
franciák meg nyomulni kezdtek ellenünk. A tömérdek talp 
akkora porfelhőt vert, azt hittem, a tenger gomolyog 
felénk. Csakhát töltete is volt ennek a fellegnek, közönkint 
megcsillant egy-egy fegyver, amint a kelő nap 
rácsurrintotta a fényét. 


- Odanézz, pupák! - hallottam akkor, s meglepődtem, bár 
nem mutattam, mert Lotharingiai Károly nem ilyen 
póriasan szokott szólítani. A nagyurakat ugyan ki ismerheti 
ki? 

De akármilyen csúnyán beszélt, baráti érzület késztette 
szóra. Amint arrafelé néztem, hova a herceg vaskesztyűús 
ujja mutatott, Hadik főstrázsamestert láttam, vállán szürke 
köpeny. Kígyómódra tekerődzött a földön a franciák iránt, 
s innen a magasból is jól láttam, hogy megszámlálta őket. 
Nyolcszázig számolt, ennyi katonát küldtek a franciák 
ellenünk, felét gyalog, felét lóháton. 

Mire azok összegyülekeztek, Hadik András uram már 
elhelyezte a huszárokat a lesen, aztán rajtaütött előbb a 
dragonyosokon, aztán a gyalogosokon, kik egy kerítés 
övezte legelőn állottak föl négyszögben. Olyan gyorsan 
győzött, mint a villám, s még foglyokat is ejtett, számosat. 
Az osztrák generálisok tapsoltak. 

Nem vártam meg, míg a felséges herceg megint 
pupáknak szólít, hanem megkérdeztem tőle: 

- Óhajt-e beszélgetni velem, felséges herceg úr? 

Nagyon megharagudott: 

- Megengedtem, hogy bátyádnak szólíts, de azt soha nem 


engedtem meg, hogy hercegnek titulálj, mikor nemrég 
neveztek ki német-római császárrá. Még Frederik is 
elismerte a rangomat. 


Mondtam, hogy akkor én sem tagadom a jogosságát. 
Mire megengesztelődött, s kérdezte, miről kívánok vele 
szót érteni. Kiöntöttem a szívem. Olyan őszintén beszéltem 
vele, mintha édesapám lett volna. Soha német-római 
császárnak ilyen őszinte beszédben nem volt része. 
Könnyes lett a szeme. Az ilyen óriási nagy uraknak 
mindenki hazudik, megszántam, mert vasban járt ugyan, 
de aranyból volt a szíve. Csakhát a generálisok mind 
ellenem fordultak. Mit is tehettek volna mást, a 
kenyerükre törtem. Bár én magam semmi pénzért nem 
lettem volna osztrák generális. Már csak azért sem, mert 
az ilyennek el kell felejtenie magyarul. 


Hogy mit mondtam? Dicsértem a huszárokat. Ebben a 
háborúban mindig győztünk, valahányszor a huszárok 
harcoltak. Győztünk Móric ellen, győztünk Frederik ellen, 
győztünk mindenki ellen. Kevés híján elfogtuk az álnok 
Frederiket, pedig hozzá fogható róka nincs még egy a 
királyok között. Aztán jöttek a vértesek, a gyalogosok, a 
tüzérek, s elvesztették az ütközetet. 


- Szóval mi a teendő? - kérdezte Lotharingiai Károly. 


- Egyetlen teendő vagyon, felséges német-római császár 
úr. Mindenkiből huszárt kell nevelni, kivéve a főkirurgust, 
aki semmire sem jó. 


Lotharingiai Károly elgondolkozott szavaimon. Ugyanúgy 
járkált fel és alá, ugyanúgy zörgött, mint Simbachnál. 
Ezenközben a generálisok majd megettek a szemükkel. 
Mikor a császár jól kigondolkozta magát, odajött hozzám, s 
próbát ajánlott. 


- Nem szabad elhamarkodottan cselekedni - mondta. - 
Mert látod, fiam, Simbachnál is huszárok nélkül nyertünk. 
Igaz, hogy te ott voltál és segítettél. Hát én szeretnék még 
egy nagy csatát a magam módja szerint megvívni. Lásd be, 
hogy az ember, ha már nem fiatal, nem könnyen változtatja 
a szokásait. Egyszóval az én ajánlatom az, hogy 
legközelebb érted küldök, s majd mellettem leszel csata 
közben. Simbachnál is jól megvoltunk egymással, nem 
igaz? S ha az a csata nem úgy sikerül, ahogy szeretném, 
akkor majd megbeszéljük a teendőt. 


Az a csata a rocour-i csata volt. De arról majd később 
számolok be. 

Lotharingiai Károly megtisztelő ajánlata töménytelen sok 
bosszúságot okozott nekem. Naphosszat nem mertem 
kimozdulni, hiszen akármikor üzenhetett értem, s úgy 
hallottam minden megbízható embertől, hogy a német- 
római császárokat nem illendő megvárakoztatni. 


A tétlen veszteglést még-még kibírtam volna, de Ostoros 
koma szilajul sürgetett. A szerelembeveszett ember 
komának nem biztonságos. Mentségül a császárra 
hivatkoztam. Nem használt. 


- Kinek a biztatására talpaltam idáig annyi országon 
keresztül? Ki hitegetett a flandriai dús zsákmánnyal? - 
kérdezte. 


Kisebbet se hazudtam én, hát akkorát ugyan hogy 
hazudhattam volna, hogy nem én biztattam? Számot 
vetettem magamban, s láttam, hogy a császárt könnyebben 
megbékíthetem, mint Ostoros komámat. 


Mikor a dombról a csatában gyönyörködtem volt, 
észrevettem néhány gazdagforma embert: ők fejvesztve 
iszkoltak a fegyverek elől, én meg a huszárokon 
legeltettem a szemem. Istennek hála, most visszatértek az 
eszembe. Soha jobbkor nem tehették volna. 


Az a terület, hol a huszárok megütköztek a franciákkal, 
kívül rekedt a csatatéren. Nekünk nem kellett, a 
franciáknak pedig elment a kedvük tőle. Fölvezettem a 
dombra az én Ostoros komámat. Reméltem, hogy onnan 
alánéztünkben a kocsma magját valamerre megpillantjuk. 
Alkalmas kilátóhely volt az a domb, az egész lapos vidék 


kitárulkozott a szemünk előtt. A tárulkozáson kívül 
azonban semmivel sem kecsegtetett. Temetetlen holtak 
hevertek, eldobált fegyverek rozsdamarottan, néhány 
lótetem puffadozott. Ház még akadt, kémény is, de füst 
egyből sem szivárgott. 


- A kend Flandriáját ugyan megtiporta a kórság - 
jegyezte meg nagykomoran Ostoros koma, s kiköpött 
csúnyán. Honnan is sejthette volna, hogy a szerencse már 
útban van felénk, hiszen magam sem sejtettem. Pedig csak 
a fülünket kellett volna hegyezni. 


Ostoros koma méregetni kezdett a szemével, igen 
villogósan. Tudtam, hogy belémköt, s már búcsúztattam is 
magamban. Mert ha én valakit megütök, nem is nagyon, 
csak úgy félerőből, utolsót nyújtózik az. Valóban 
belémkötött. Ezt mondta: 


- Ha a hátuljomon olyan bőr volna, mint a kend képén, 
restellnék becsületes lóra ülni. 

Hidegvérrel válaszoltam, hogy imányi ideje még vagyon, 
búcsúzzék el lélekben az özvegytől, mert hogy megsértett, 
bizonyosan nem látja többé. Furcsa az emberi lélek. A 
villogás semmivé vált a koma szemében, kimosta a könny. 
Sápadtan borult térdre, s úgy könyörgött jajveszékelve az 
életéért. S mintha nem is hozzám szólt volna: 

- Jaj, Rózsikám, segíts megl Hadd lássalak előbb, aztán 
jöhet a halál. Könyörülj rajtam, drágaságos Rózsikám, 
mentsd meg az én lelkemet! 

- Hallja-e kend - tudakoltam -, kitől kéri az életét, tőlem, 
Rózsikától vagy Istentől? Meg azt is óhajtanám tudni, hogy 
a lelkéért könyörög-e vagy a testéért? Mert nekem csupán 
a teste fölött vagyon hatalmam. 


De ő csak rózsikázott tovább, törökösen hajlongott előre- 


hátra. Eszébe sem jutott fegyverhez nyúlni, védtelenül 
kínálta szerelemmel megszállott testét a kardomnak. 
Ugyan miként lett volna szívem levágni? Inkább 
csitítgattam. Alig hessintettem el a félelmét, hogy meghal, 
mielőtt a menyasszonyát megölelhette volna, ismét 
fölberzenkedett. Újólag a szerelemnek miatta. 


- Találjon már ki valamit kend! 


- Kendnek kell a kocsma - válaszoltam kend is erőltetheti 
az eszét, hisz feleannyi esze, mint nekem, kendnek is 
vagyon. 


Ostoros megrázta a fejét, hogy nem, annyi neki nincs. 
Ami magyarul azt jelentette, hogy a kocsma áráról nekem 
kell gondoskodnom. Intettem, hogy induljunk. Legföljebb 
lesben állunk a keresztútnál, s ki arra jön, kifosztjuk 
irgalmatlanul. 


Két lépést se tettünk, egy toronynagy ember ugrott elénk 
a fák közül. Aztán egy másik, termetre kisebb, kárpótlásul 
viszont nagyobb pisztolyt szorongatott a kezében. 


-  Kegyelmedet keressük - mondták egyszerre, s 
mosolyogni próbáltak, de még csúfabbak lettek tőle. 


Mária Terézia felséges királyném gyönge életére mertem 
volna fogadni, hogy megint Frederikkel kerültem szembe. 
Álnok egy király volt, az érdekén kívül más Istent nem 
ismert. Kiviláglik menten, hogy ezt miért mondtam. A két 
ember Lochkuck mesterségét űzte, azaz huszárokat 
toboroztak a burkus seregnek. Huszárokat, mitőlünk, ami 
hagyján, hisz mi hadban álltunk velük, de huszárokat 
Móricéktól is, kikkel pedig jószövetséget tartottak fönn. 

A toronyforma embert Goldenspurnak hívták. Büszkén 
dicsekedett, hogy a nevére méltó, messziről megérzi az 
arany szagát. A mi szagunkat is megérezte; s ha 


szerencsésen áthajt mindkettőnket Burkusországba, százöt 
arany üti a markát. Száz értem, öt a komáért. 


Mit tagadjam, jólesett, hogy Frederik ilyen becsben tart. 


- Ennyit kap kegyelmed miértünk, de mennyit kapunk mi 
kegyelmedtől? - kérdeztem. 


Goldenspur az övére csapott, hol az erszénye 
domborodott. Halk csikorgás hallatszott, degeszre tömött 
erszény ad ilyen hangot. Rávigyorintottam a komára: 


- Megleszen a kocsma. 


Erre Goldenspur a fejét rázta, hogy nem kell kocsmába 
menni, itt is megalkudhatunk. Félt, hogy fölismerik, s az 
leszen a sorsa, ami az ilyen pénzért szaglászót megilleti. 
Öt-öt aranyat ígért. Köptünk rá. Öttel-öttel megtoldotta. 
Megint köptünk rá. Dühbe gurult, s ordítozni kezdett igazi 
burkus  otrombasággal. Most láttam csak milyen 
pallérozott ember volt Lochkuck. De éppen ezt akartam én, 
dühre gerjeszteni. 


- Vagy ad száz aranyat nekem is, a komámnak is, vagy én 
hajtom el kegyelmedet - mondtam. 


- Engem, te!? - üvöltötte, s már emelte roppant öklét, 
hogy megüssön. 


- A kocsmára! - kiáltottam, hogy Ostoros koma se 
nélkülözze a testi próbát, azzal a sípcsontjába rúgtam a 
burkusnak. Ahogy illik, magasba kapta a lábát, akkor 
meglöktem, hogy hanyatt-homlok zuhant a dombon lefelé, 
oldalt mellette futottam, s mihelyt a  gurulása 
meglassúdott, a mellére ugrottam, az övével összekötöttem 
a két kezét, s a pisztolya agyával fejbe vágtam, hogy 
mialatt az erszényt leoldottam a derekáról, rezes ábrázata 
megkékült. 


Számba vettem a zsákmányt. Soha annyi pénzem nem 
volt, mint a toborzó hasán ültömben. De a gazdagság nem 
sokáig tartott. Pedig kétszeres öröm futkározott bennem. 
Jólesett, hogy Frederik pénze zörög az ujjaim között, s 
jólesett, hogy komámnak megleszen a kocsmája. 


Ő is elintézte a maga burkusát, úgyszólván ingyen. 
Amannak a gyöngyháznyelű pisztolyán kívül csak két 
aranya volt. Még a pofonokat sem fizette meg, amit kapott. 
Megkötöztük a másik burkust is, azzal iszkolni kezdtünk. 
Biztonság kell a zsákmányszerzőnek. 


Amint eléggé eltávolodtunk a gyalázat színhelyétől, 
Ostoros koma megállott, s a képe tűzbe borult: 


- Kendet én atyámként tisztelem - mondta, s talán a 
kezem is megcsókolta volna, ha idejében el nem kapom. 
Hogy el ne felejtsem, neki adományoztam Goldenspur 
júdás-erszényét, ilyenformán ültettem el benne a fiúi 
ragaszkodást. 


Aztán a koma erősen összeráncolt 
homlokkal körülnézett. Nyilván egy 
rönköt keresett, mert mihelyt talált, 
j odafutott, engem meg magához 
hívott. Zubbonya ujját könyékig 
föltűrte, s az alsókarját ráfektette a 
S rönkre. 

- Emelje meg a puskáját kend, s 
sut zúzza szét a kezem a tussal. Ne 

2) bánja, ne kímélje, ne féljen. Arra az 
egyre vigyázzon csak, hogy az öt 
közül két ujjamat épen hagyja. 
Annyi föltétlenül kell a kocsmárosi 
mesterséghez. 


Ádázul szép terv volt, ugyan ki vette volna lelkére 
elrontását? Behunytam a szemem, fogam összeharaptam, 
Ostoros koma meg fölfohászkodott: 

- Segíts, Rózsikám! Segíts, én gyönyörűségem! 

Segített-e, nem-e, én nem tudom. Én is ordítottam, mikor 
ütöttem, ő is ordított. Mindketten a magunk bátorítására 
tettük. Elvégeztem a mészárosi mesterséget, aztán a 
kirurguskodáshoz láttam. Ahogy akkorfelé szokás volt, 
kukoricaszárat törtem, kettébe hasítottam, a beles felével 
ráfektettem a sebre, hogy a vért föligya. Mikor erről is, 
arról is körülöleltem, madzaggal erősítettem meg, hogy a 
megtört — csont, helyéből , el nem  mozdulván, 
összeforrhasson. 


Ahogy tovább indultunk, a bozótosból hirtelen előtört 
néhány Írancia huszár. Nem ránk vadásztak, mellettünk 
csak elporzottak két polgárforma flamandot üldöztükben, 
de egy golyót nem sajnáltak tőlünk. Az a golyó keresztül 
lyukasztotta Ostoros komám jobb karját. 


- A zúzást megtakaríthattuk volna - mondtam kár, hogy a 
francia huszárok ilyen lassúk. 


Kukoricaszárba kötöztem a koma egész karját. 


Őszre járt az idő, ilyenkor az obsitot is könnyebben 
adják. Amellett Móric katonái naphosszat tisztogatták a 
fegyvereiket. Harc előtti foglalatosság ez. Egyszóval a 
komát hazabocsátották többed magával. 

Csak az özvegy el ne halálozzék, mielőtt hazaér - 
imádkoztam magamban. Nem ismertem még. Haj, dehogy 
is ismertem. 

Igazán szépen búcsúzkodtunk, könnyek nélkül. Ostoros 
koma így beszélt hozzám: 


- Ha ágyúgolyó viszi le a kend lábát, ha levágják karját, 
orrát, fülét, nálam akkor is otthonra lel. 

Külön szobát nyitok kendnek a kocsmában, s az ellátáson 
felül napi két meszely bort sem sajnálok kendtől, még ha 
száz évig él is. Ne szakítson félbe, nem értem mélyére a 
hálámnak. Ami megmarad a burkusok aranyából a kocsma 
megvásárlása után, az nem az enyém, az a kendé, azt én 
elásom a kertben, s húsz évig hozzá nem nyúlok, hacsak a 
magam szemével nem látom a kend kiterített testét. Ha 
meg nyereségem leszen, annak felét évről évre odaásom a 
kend része mellé. Fogadja el kend! 


- Elfogadom - feleltem én de még ezenfelül is kérek 
valamit, ha meg nem sértem barátságában és szerelmében 
kendet. 


- Ha a fejemet veszi kend, azzal sem sért meg - mondta 
Ostoros koma a maga túlbuzduló módján. 


- Kend annyit traktált a szerelmével, hogy Isten 
akaratából s a magam bűnéből beleszerettem a kend 
gondolatom, a legszebb lányokat is elsöpri előlem a 
szoknyájával, holott se szoknyáját, se őt magát nem láttam. 
Ha őrangyalomtól esengek védelmet, angyalszárnyon 
lebben elém. Szűz Máriához nem is merészlek fohászkodni, 
nehogy  szentségtöréssel makulázzam be a lelkem. 
Gyötrelmetes szerelmi tünemény ez, koma! Inkább szánjon 
engem, semmint haragra lobbanjon. Ebből azt is 
kitalálhatja, hogy a kend vendégszeretetét el nem 
fogadhatom, de az aranyakat tegye csak félre, azoknak 
hasznukat vehetem. Végezetül előállók a kérésemmel is. 
Míg kend él, a szememet sem vetem a kend asszonyára, se 
Büdes István, se Csinnadári, se Vajkó Nusics ne le: gyen a 


nevem, ha fogadalmamat meg nem tartom. Arra tán 
emlékszik kend, hogy Horvátországban Vajkó Nusics 
néven szegődtem el? Azt meg kend ígérje meg, hogy 
mielőtt meghalna, szól nekem. Én a világ végéről is 
Gógánfán termek, s a kend gyászba borult özvegyét 
feleségül veszem, szerető férje leszek, míg az Isten el nem 
szólít, vagy őt el nem szólítja. Ámen. 

- Ügy leszen - ígérte Ostoros koma ünnepélyesen de ha 
már kend a kocsmámig fárad, az aranyat a kertből kiásni 
ne feledje. 

Meg sem vártam, míg Ostoros koma eltávolodik, 
elindultam Hadik András nagy jó uram szállása felé. 
Helyéről tudtam, valamint a helybe vezető legrövidebb 
útról, mely a temetőt szelte által. Én ezt választottam. Két 
másik úton is eljuthatott oda az embernek fia, jobb vagy 
baloldalt a temetőárka mentén. Ebből származott a 
bonyodalom. Nem  bántalmas bonyodalom, inkább 
kicsinyke, de elbeszélésre érdemes. 


A temető a csatatér tőszomszédságában feküdt, minek 
folytán szépen fölvirágozott s terjeszkedett a szántóföldek 
rovására. Nagyevő, nagyivó flamandokról sokat hallottam 
jövet errefelé. Tehetős hasam volt, örömest összemértem 
volna az övékével asztal menti tornán. Csak hát csupa 
kopott kedvű, elsatnyúlt testű flamanddal találkoztam 
mindenfelé; már azt hittem, a jobbik fajta kiveszett. 


Aztán megismerkedtem a két sírásóval. A javából való 
emberek voltak ezek. Az ábrázatuk rezes-szederjeges-lilás- 
vörhenyeges színekben játszott, s rőt bajusz, rőt szakáll 
tenyészett rajta, rettegtető bozótosságban. Orrukat a 
rozsda, a faggyú, a likacsosság annyira megrontotta már, 
hogy bátran el is dobhatták volna. Mindezeknél fontosabb 
tulajdonságuk az volt, hogy a torkuk mindjárt a gyomrukba 
nyílt, ami abból is látszott, hogy a tokájuk összefolyott a 
pocakjukkal. Megengedték, hogy a szájukba nézzek: - 
csakugyan csodálatos volt. Abban a magasságban, hol a 
mindennapi halandónak az ádámcsutkája futkározik, nekik 
már a gyomruk kezdődött. Nem is gyomor volt az, inkább 
tömérdek tömlő, melyben tengerként csapongott a bor 


haragosan tarajló hullámokban. A tömlőt pedig két kurta s 
igen vastag láb támogatta alulról. 


Siettem, mindamellett a szemem nyitva tartottam. 
Megláttam hát, hogy a kapu fölött a fÍrissen pingált 
föliratot, mely biztatón tekintett a belépőre, valaki 
szörnyűmód összemázolta. Ha tudatlan ember vetődik 
arra, ki nem hallott afelől, hogy a keresztények a 
föltámadás reményében feküsznek be a temetőbe, nem 
bírta volna elolvasni a fölirat megrongált betűit. Én 
elolvastam, ámbár akkortájt még nem minden betűt 
vettem számba az ábécéből. 


A temető közepe táján a két sírásó utamat állotta. Nem 
engem gyanúsítottak a merénylettel, inkább borral 
kínáltak, hogy tanáccsal szolgáljak nekik. A szavaikból 
megértettem, hogy az egész feldúlt Flandriában a 
háborúból más, mint ők ketten, hasznot nem húzott. A régi 
megkopott helyébe azért pingáltattak új feliratot, hogy 
kedvet csináljanak a temetkezésre mindazoknak, kik az 
életbe belebúsultak. Ezért tartották rendben az utakat s a 
sírokat is. A temető csakugyan szinte hívogatta a 
halandókat virágos, lombos hantjai alá. 


- Jó cimborák - mondtam nekik engem álltomban az okos 
gondolatok elkerülnek. Mihelyt megindulok, utánam 
röpülnek és sorra beugrálnak az agyamba, mint galambok 
a dúcba. 


Sikerült ezzel a szerény ravaszsággal megrökönyítenem 
őket. Folytathattam utamat, de Hadik András jó uramat 
ezenközben elszalasztottam, mert ő meg énhozzám tartott, 
csakhogy nem a temetőn átal, hanem a jobboldali utat 
vette szolgálatba. Helyette viszont belebotlottam ama két 
óriások egyikébe, kikről említettem volt, hogy feledésembe 


merültek. 


Kisebbfajta óriás volt, nem ütötte meg a horvátországi 
mértéket, s látnivalólag flamand nyüstön szőtték. Be sem 
mutatom, minek tenném, hiszen csak terjedelem dolgában 
különbözött a háborún hízott sírásóktól. Hordót tartott két 
tenyere között, s jól hallottam, ahogy a ledöntött bor 
belezuhog a gyomrába. Tagjait flandriai vászonból varrott 
ruha borította, s csöppet sem bántotta, hogy az idő 
októberre járt. Gondoltam, elsiklok mellette, de észrevett, 
s hogy ,megállj "-t parancsoljon, orrom alá csapta a 
hordót. Ugyanekkor valami nagyon-nagyon-nagyon okosat 
mondott nekem. Restellem, de elfelejtettem. 


Az én fejemben a mások bölcsességének kevés hely jut, s 
ez így is vagyon rendjén. 


A morgásából kitaláltam, hogy belém akar kötni, láttam 
viszont azt is, hogy gondolkozó ember. Az ilyennel mindig 
könnyebb elbánni. Egy darabig az eszét dicsértem, aztán 
tűnődőformán megtudakoltam tőle: 


- Régóta keresem a megfejtést egy talányra, engedje 
meg kegyelmed, hogy fényességes elméjétől reméljek 
segítséget. Meg tudná-e mondani kegyelmed, hogy két 
flaska közül melyikben több a bor, abban-e, mely félig 
üres, vagy abban, ami félig teli vagyon? El ne hamarkodja 
kegyelmed a választ, mivelhogy emberélet függ tőle. 

Nyikorgás meg recsegés tanúsította, hogy az óriás 
agyában megmozdultak a kerekek, azaz hozzálátott a 
gondolkodáshoz. Amint ilyenkor szokása volt, ábrázatát az 
égnek fordította. Ami engem illet, nem vártam meg, míg a 
sugallat megvilágítja elméjét, hanem futásnak eredtem. 
Miután kellőleg eltávolodtam tőle, hátrafordultam, s akkor 
tudtam meg, hogy a temetői szép cégért ő csúfította el, 


mert nadrágjának ama részén, mely az ülepet takarta, 
cifrára pingált betűkkel ez állott: 


FÖLTÁMADUNK 


Elgondolkoztam a mélyértelmű látványon. Akárhogy is 
vesszük, fölötte szép, ha valakinek a legbutább fertályában 
ennyi reménység gyűlik össze. Ha tudtam volna, hogy 
úgyis hiába járok, tovább időztem volna a bölcselkedés 
mezején. Így azonban egy iramodással elértem Hadik 
András jó uram szállását, s miután nem leltem otthon, 
végezetlen dolgomnak miatta búsan fordultam vissza. 


Kevésen múlott, hogy újólag el nem kerültem atyai 
jótevőmet, ki visszafelé is a temető mentén haladt, s már- 
már kilépett a láthatárból, mikor megpillantottam. A 
gyermeki érzemény s a hála egyszerre öntötte el a 
lelkemet, ő azonban ismét leforrázott: 


- Isten hozta, Büdes - így köszöntött. 


Hát nekem soha ünnepem nem leszen  átokrágta 
nevemnek miatta? Minden közembernek elfeledik nevét a 
nagyurak, csak az enyémet nem? Szemérmesen eltakartam 
fájdalmamat, s hogy az egészsége mint szolgál, azt 
tudakoltam. 


- Láttam kendet a dombon a császár őfelségével. Ha már 
így megbarátkozott vele, ne átalljon megsegíteni hazafias 
tervemben. 

- Vitám et sanguinem! - kiáltottam föl, ahogy ilyenkor az 
urak között szokás. 

- Épp erről akarok beszélni. Felséges királynőnk tőlünk, 
magyaroktól esengett védelmet a szavaszegő, hiteszegő 


Frederik ellen. Hadba szállottunk, s azóta szakadatlan 
ontjuk a vérünket. Annyi csatateret pirosítottunk meg, nem 
győzöm lajstromba venni. Ő az első bécsi királyaink közül, 
ki jósziwel vagyon irántunk, s ki nemcsak ostort meg vasat 
szán a magyarnak. Ha a győzelmet mi magyarok vívjuk ki 
Frederik fölött, jó királynőnk lészen, s fölvirrad sanyargó 
hazánkra. A baj ottan vagyon, hogy nekünk nemcsak az 
ellenséggel kell küzdenünk, hanem a bécsi generálisok 
ellen is, kik féltékenyek a mi győzelmeinkre. Nem is 
tesznek egyebet, mint hogy gyáván kiengedik puha 
markukból, amit mi vérrel hódítottunk meg. Valahányszor 
én megyek a fÍranciákra, mindig megfutamítom őket, 
valahányszor őfelsége bocsátkozik csatába, csak a futás 
jogát nyeri meg, nem a csatát. Arra kérem hát kendet, ki a 
császár őfelségének bizodalmas jó cimborája, eszközölné 
ki, hogy én üthessek rajta Szász Móric seregén a 
huszáraimmal. 


Maga okossága felől az ember olyankor értesülhet, ha 
más okos ember gondolata az övével megegyezik. Büszkén 
néztem Hadik András jó uram vitézlő szemébe. Egyszerű 
ésszel ugyan, de én is ugyanígy gondolkodtam. Tanú rá 
Lotharingiai Károly, kivel a dombon beszélgettünk. 


- Nagy jó uram - mondtam a kérésével elkésett. Mindezt 
már javaslatba tettem a német-római császár őfelségének, 
a generálisok előtt. Csak éppen a kegyelmed fényes nevét 
nem említettem, merthogy előzőleg a hajlandóságát 
akartam kifürkészni. Azt ígérte nekem, hogy még egy 
utolsó próbát teszen a maga módija szerinti háborúval, s 
ha az nem sikerül, a huszárok kerülnek sorra. Engem 
pedig meghívott, hogy az ütközetnél tanúskodjam. 


Hadik András jó uram jobbról-balról megölelt, a hátamat 
megpaskolta. Dicsért, hogy termékeny helyen tanultam a 


haditudományt, amivel voltaképpen magát dicsérte, hiszen 
ő volt a forrás, melyből merítettem. De aztán gyorsan 
elkomorodott, s lovaglópálcájával a csizmája szárát 
csapkodta: 


- A próbából baj leszen - mondta. - 
Nagy baj leszen. Az ő módiját Szász 
Móric nála sokkalta különbül tudja. 
Meg is veri majd őfelségét, mint a : 
hétfenekű dobot. Azt is tudom, hogy a SA$8VIIV 
bal szárnyunkat zúzza először össze. f VIN 


HrélAl A HI 
Az én módimat se Szász Móric, se t/f N 
Frederik nem ismeri. Én nem a 
sétálgatós háborút űzöm, én nem 
azzal győzöm le az ellenséget, hogy 
annak a sok manőverezéstől bütyke 
fajzik s lúdtalpa leszen. Az ellenséget eessé-jt 

körül kell  nyargalni,  hadtápját Ézs Sz 
elvágni, futárjait elfogni, megzavarni itt, megzavarni 
amott, s mikor már azt sem tudja, melyik részén vagyon a 
világnak, mikor kifogyott az élelemből, a lőszerből, s a 
szeme majd leragad álmatlanságában, akkor rajta kell ütni. 
Rajta egyszer, még egyszer, s ha már fut, akkor is üldözni, 
aprítani és szétzilálni, hogy évek múltán se bírjon lábra 
állni. Ez volna az én módim, ha seregem volna hozzá. Isten 
vele, Büdes, a próbájáról majd tudósítson. 

Zaklató emberfajta volt Ostoros koma, s hogy elment, 
bús űr tátongott utána mégis. Szárnyavesztett lélekkel 
üldögéltem, mint a gólya egylábon, ha másik lába nincs. 
Elvesztettem a komámat, és cserébe tömérdek időt 
nyertem, mit ő tőlem kedvesen elrabolt. 


Nem anyátlanodtam volna el ilyen keservesen, ha a 
német-római császár, az én kedves Károly bátyám 
parancsa nem köt a táborhoz. Csak hát ott kellett 
vesztegelnem. Káromkodtam is sűrűn, hogy ingyen 
gyalogoltam végig tizenhat országon, ha nem többön. 


Egy délután nagy riadalom verte föl a tábort. Emitt 
megszólalt a dob - abbahagyták, aztán fújni kezdtek a 
kürtök, elnémultak legott. Harsant egy csatára való kiáltás 
is, abból a fajtából, amely minden nációnál egyforma, s a 
lovak éppúgy megértik, mint a közemberek. 


Amint a sátor ajtaján kipillantottam, egy karéj gyalogos 
közepében két generálist láttam meg lóháton. Hogy milyen 
nyelvet beszéltek, se én nem tudtam, se a horvátok, s 
ennek örültem, ilyenformán jutott időm, hogy a gatyámra 
nadrágot . húzzak s a  zubbonyomat  felöltsem, 
háromszögletű kalapomat a fejembe csapjam. Akkoriban 
háromszögletű módi volt. Frederik is ilyen kalapot viselt, 
én is, nagy Napóleon is, ő valamelyest később. Azóta 
bealkonyult a háromszögletű világnak, s nem jött jobb a 
helyébe. 


Csak egy pillantás a két generálisra, tudtam, hogy 
elérkezett a csata napja, gyámolíthatom a császárt. 


Egyenest elébük léptem, s a mellemre böktem. Én 
megismertem őket, nekem elég egy generálist egyszer 
látni, soha nem felejtem el. Ők olyan bután néztek rám, 
ahogy csak generálisok tudnak. Hogyne szalasztaná meg 
őket a szászok Mórica, ha ilyen ügyefogyottak? Ki mártott 
zsemlyét tejbe, az tudja csak, milyen egy osztrák generális. 


Emlékeztem rá, hogy őfelsége Simbachról meg a 
tarackról emlékezett személyemre, s hogy - Istennek hála - 
a nevemet nem tudta. Ennek a két bűvös szónak a 
segítségével végtére megértettem velük, hogy énrám vár a 
gazdájuk. Lovat ordítottak alám, s már vágtattunk is a 
próba színhelyére. 


Zengett az égalja, kiváltképp az ágyúmorgás hallatszott, 
meg a  rohamozók kiáltásai. Alig vártam, hogy 
körültekinthessek a dombról, honnan Lotharingiai Károly a 
csatát vezette. Azaz hogy vezette volna, ha maga választja 
meg a próba napját, s nem Szász Móric. 


Amúgy futtában szorítottunk kezet. Én előbb a terepet 
akartam áttekinteni, a császár kitalálta szándékomat, s 
nem erőltette a beszélgetést. 


A franciák szép fényes sereget állítottak velünk szembe, 
s ha csak osztrákok lettek volna ott, magyarok nem, 
élvezet lett volna tőlük kikapni. Ahogy jó Hadik András 
uram megjósolta volt, csakugyan a balszárnyunkat 
támadták. 


A puskaporszag vastagon belepte a csatateret, ebből 
rögtön tudtam, hogy a történelembe érkeztem. 


Szokatlan érzés ez a magamfajta egyszerű embernek, 
bármilyen okos és talpraesett. Sokáig abban a hiszemben 
voltam, hogy a történelmet csak azok értik, kik belőle 
kimaradtak. Ennek támogatására sok érvet fölhozhat a 


gondolkodó ember, kivált, ha nagyagyú. Utóbb beláttam, 
hogy a történelem nem más, mint a tulajdon életünk, 
puskaporszagban, füstben, szenvedésben. 


Szótlanul levettem a kalapom, s tekintetemet a földnek 
szegeztem. 


- Mit csinálsz, pupák? - kérdezte a császár tréfásan, de 
csöppet sem jókedvűn. 


- Tisztelgek a történelemnek, melyhez most van első 
ízben szerencsém - így feleltem, s azt hiszem, 
megelégedésére. 

Már ami a feleletet illeti, mert egyébként nem látszott 
elégedettnek. Bajosan is lehetett volna, két francia legény 
egy dombról untalan a fejére célzott az ágyújával. Az egyik 
töltött, a másik a kanóccal dolgozott. Mikor a kanócos 
kinyújtotta a karját, az egész császári vezérkar leguggolt, s 
a golyó ott fütyült el fölöttünk. A császári szolgák egy 
szakajtót teli raktak velük. Bizonyára, hogy őfelsége 
elvigye emlékül a Burgba. 


Körös-körül mindenki a történelemmel volt elfoglalva, 
kivéve a két sírásót. Azok fölmásztak a temető falára, 
onnan találgatták, mekkora lesz a termés. Előre dörzsölték 
a tenyerüket a jó üzlet s a jó borravaló reményében. Ők 
valamelyest kívül estek az általános érdeklődésen. 


Csakhamar Hadik András generálisomat is 
megpillantottam. Ott vesztegelt egy sarokban a 
huszárjaival, búsan, mint kit igaztalanul büntettek. Ügy is 
volt. Ebből kitaláltam, hogy a császár csakugyan saját 
kedve szerint vezeti a harcot. Megkérdeztem tőle, hogy így 
vagyon-e. Megzavarodott. Hogyisne zavarodott volna meg, 
hiszen több, mint egy órája ott lézengtem mellette, s 
egyetlen parancsot nem adott, a hadvezéri pálcáját is csak 


azért emelte föl, hogy páncélfedte hátát megvakarja. 
- Nem tudok gondolkozni - szabadkozott. 


- Ugyan bizony mi akadályozza felségedet? - kérdeztem 
nyájas készséggel. 
A francia pattantyúsokra mutatott: 


- Az a két csirkefogó szakadatlanul a fejemre lő. 
Idegességemben elfelejtettem a haditervet. 


- Ha csak az a baj, felség - vontam meg a vállam ezen 
még én is segíthetek. 

Éppen a domb tövében egy futár állott. Egy szökéssel 
mögéje ugrottam, úgy, hogy a ló fején keresztül a 
nyeregből kivetettem. Ijedtében a ló átugrott egy 
rohamozó francia századon. A másik századot kikerültem, 
még két ugrás, egy lépés, ott állottam máris a 
haditervsértő pattantyúsoknál. Az égő kanócot kikaptam az 
egyik kezéből, egy szempillantás alatt meggyújtottam vele 
a társa nadrágját, aztán az ő nadrágját. Mialatt oltogatták 
a tüzet nagy kiáltozással, térdemre fektettem az 
ágyúcsövet, s meggörbítettem. Még láttam, hogy odafönt a 
dombon a császár őfelsége összeveri világbíró tenyerét, 
aztán már a kezét szorítottam. Mert elém nyújtotta, mikor 
visszatértem. 


- Miért hagytad ott az ágyút? 
- A sérvem miatt, felség, amit Simbachnál kaptam. 


Emiatt megbocsátott, jó ember volt tulajdonképpen, de a 
szolgálatomért holtomig gyűlölt. Bizony, abban az átkozott 
pillanatban veszítettem el barátságát, jószándékát, 
jóakaratát, mikor az ágyút meggörbítettem. Az sem 
lehetetlen, hogy édes hazám jövendője is ennek miatta 
sötétült el, ezért veszett el Szilézia, ezért erősödött meg az 
álnok Frederik a mi vérünk, életünk, boldogságunk 
rovására. Vén fejjel immár értem, hogy az én eszem sem 
volt elegendőképpen éles, s éppúgy kudarcot vallottam, 
mint az óriás az én talányommal, melyet meg nem oldott, 
hiába kérkedett sirontúli bizakodással a hátulsó fertálya. 


Hogy mit vétettem hősi cselekedetemmel? 


A két francia pattantyús többé nem sütögette ránk az 
ágyúját. Senkit nem lehetett hát hibáztatni, hogy elriasztja 
a haditervet. A dombon csend volt, nyugalom volt, s 
őfelsége úgy izzadt a vértjeiben, hogy külön kis 
gőzfelhőcske lebegte körül, a szentek fejrevalójához 
hasonlatos. Azért izzadt a császár, nem is oly messzi 


Lotharingiától, melynek idáig érzett a levegője, mert az 
ütközetet nem az ő haditerve szerint vívták. Ha ugyan volt 
neki haditerve. A csatákban sincsen másként, mint a 
verekedésekben, a haditerv azé, aki először üt, s nem aki 
védi a képét. Mi bizony a Móric haditerve szerint 
futottunk, s nagy szerencsénk, hogy a Maas-on, mely a 
hátunkban volt, veszteség nélkül kelhettünk át. De ez már 
Hadik András generális uram, meg az ő huszárainak 
érdeme. Az utóvédben ők harcoltak. 


A jókedv nem nagyon feszegette a császárt. De aztán, 
hogy a baj elvonult fölöttünk, fölérzett ismét. 


- Nem sikerült - mondta nekem de jövőre megint 
megpróbálom. 


Meg is próbálta a rákövetkező évben, Laeffeld mellett, 
hol Szász Móric még cifrábban kilőtte a haditervet a 
fejéből. 

- Megint várni kell a szegény magyarnak - panaszkodtam 
az én szeretett generálisomnak várni, ki tudja meddig, 
hogy sorsunkat immár magunk intézzük, ne idegenek 
uralkodjanak felettünk. Hejh, meddig, meddig várakozzunk 
még? 

Hadik András jó uram így vigasztalt: 

- Ne búsuljon, Büdes, a hétéves háborúban megint 
szerencsét próbálunk. Ha bevesszük Berlint, talán több 
becsületünk leszen. 

Egy darabig még cserélgettük az eszmét, ahogy 
mostanság az úri népek mondják. Aztán Hadik András 
uram szúrósan nézett a fejemre, és észrevette, ami engem 
régóta bántott. 


- A kend haja hullik. Kenegesse a tövét fokhagymával. 


Jobb orvossága nincsen. 
Azzal már ment is dolgára. 

Téli szállásunkra vonulóban kényelmesen húzódtunk 
hátra a megkopasztott Flandriából. Ezenközben is 
észleltem, mekkora különbség vagyon a gyalogos meg a 
lovas katona szolgálata között. Vonulásunkat a huszárok 
biztosították, csakugyan hathatósan, nekik tartoztunk 
hálával éjszakai nyugodalmunkért. Igaz, mi gyalogosok 
egymás porát nyeltük, a szekérútról le nem térhettünk, 
hacsak táborütés idején nem. Ők tisztjük végeztével vígan 
éltek; s ami ételt, italt; ölelős fehérszemélyt földerítettek, 
ostrommal vagy anélkül bevették. Magam sületlen 
rozskenyeret ettem, s a komám özvegy kocsmárosné járói 
álmodoztam. Mindezeknek tetejében a mostoha sors 
cudarul ritkította sűrű hajamat, minek folytán napról napra 
erősebben hasonlítottam a kopasz emberhez. 


Többnyire azzal töltöttem időmet, hogy a reménységet 
ápolgattam a szívemben. A hajam tövét meg fokhagymával 
kenegettem a hullás megakadályozása végett. Mind 
reménységeimnek, mind hajszálaimnak gyökerét támadta 
meg a nyavalya. Reményem nem fogant meg, hajam pedig 
pusztult, veszett. Siralmas tavasz köszöntött rám. 

Akkortájt, mikor Iszkázon már nyit a kankalin, egy éjjel 
látogató jött hozzám. Gatyás látogató volt, meg sem 
ismertem a sötétben, ő sem talált volna el hozzám, ha a 
fokhagymaillat nem kalauzolja. 

- Öltözzön föl kend, s a motyóját is szedje össze - 
utasított. 

A hangja tiszti rang felől tanúskodott. Nem is vitáztam 


vele, ámbár kit éjnek idején riasztanak föl álmából, maga 
megnyugtatására is tudni szeretné, mi célból s hova 
nógatják. 

- Készen vagyok - suttogtam. 

- Jöjjön utánam, de azt a nagy száját ki ne nyissa! 

Így hangzott a parancs. Atalbukdácsoltunk a horvátokon, 
kik a szalmán szuszogtak, s mindig káromkodtak, 
valahányszor rájuk léptünk. Vaksötét terjengett odakünt. 
Valaki megszagult, s így szólt: 


- Ez az, a szagáról fölismerem. 


Megint mentünk valamennyit, megint megálltunk, 
megint megszagultak, megint megismertek. Ugy éreztem 
magam, mintha nem a királyné hadseregében szolgálnék, 


eZe, 


betaszított egy ajtón. 


Bent a szobában Hadik András jó generálisomat láttam. 
Az asztal előtt ült, kezében lúdtoll, előtte papiros. Írni is 
tudott, mivelhogy papi pályára készült a jezsuitáknál, s az 
effélét ott elvárják a tanítványoktól. Nem volt szokása, 
ezúttal szaglászással kezdte ő is. Apróka hegyes orral 
áldotta meg a természet, s ez az orr úgy megörvendezett 
az áldott illattól, amivel kedveskedtem neki, hogy 
kölyökkutya módjára ugrándozott fel és alá az áll s a 
homlok között. 


- Most elárulom kendnek, hogy a fokhagyma a 
kopaszodást meg nem állítja. A kenegető tanácsot azért 
adtam volt, hogy a szag fonalán titokban juthasson el 
hozzám. Miután szerencsésen megjött, sürgősen hányja el 
kend az illatát, mely immár nem nekünk, hanem az 
ellenségnek lehet hasznára. Dögöt sem rajzanak körül a 
legyek sűrűbben, mint ahogy minket a Frederik kémei, 


ügynökei, huszár-toborzói. Naponkint akasztatom őket, 
mégsem ritkulnak. Ha neszét vennék, hogy szövetségre 
léptünk felséges királynőnk szolgálatában s az ő királyuk 
elvesztésére, szemhunyásnyi nyugovásunk nem volna. 
Holott én arra törekszem, hogy mi ketten megújult erővel s 
megújított eszmékkel fogjunk hozzá az új háborúhoz. Ezt a 
régi háborút dobjuk oda koncul a császárnak, hadd 
veszítse el. 


Így beszélt hozzám a generális, de a tervéből 
tüzetesebben nem részesített, el ne  árulhassam 
valamiként, ha a burkus ügynökök foglyul ejtenének. 
Vigyázatképpen szigorún megtiltotta, hogy fokhagymát 
egyem. A királyné iránti ragaszkodásból a tilalmat soha át 
nem hágtam. 


Nagy  málhával utaztunk, mindig más ruhában, 
tekervényes utakon. Néha magam is megzavarodtam, 
annyiszor kereszteztük a tulajdon nyomunkat. 
Óvatosságunk mit sem használt. Mint, mint nem, Frederik 
minden lépésünkről értesült, s végül is a jó szerencse 
kegyelméből menekültünk meg, nem bujkálói 
érdemünkből. 


Mária Terézia, Frederik és a szászok  Moórica 
megbeszélték, hogy beteg tisztjeiket Teplic fürdőjébe 
küldik lábadozni. A megegyezéshez az is hozzátartozott, 
hogy a fürdőt a hadak illendőképpen elkerülik. Hálából a 
kíméletért a fürdő mind a három uralkodónak adót fizetett. 
Később a bajorok is jelentkeztek, s a fürdő föllendült, 
hasonlatosan a rocouri temetőhöz, melyről említést tettem 
volt. 

A jeles kapitányok azidőtájt a hitvesi gyöngédséget 
hintóban hordatták maguk után még a csatatérre is. Annál 


inkább ide, a semleges fürdőbe. Hogy az emberi életnek 
szép arculata is vagyon, itt tapasztaltam először. Ahogy 
elnéztem a sok mosolygó dámát, a kövér generálisnékat, 
hamvas lányaikat, ahogy elnéztem az öregebb-fiatalabb 
tiszteket körülöttük hajlongani, s a magam rendjebelieket, 
kiknek hasonló rendbeli vászoncselédek jutottak, végtére 
az is megvilágosodott előttem, milyen lehetne a világ, ha 
kútba dobálnák a fegyvereket, s teplici módon harcolna 
minden halandó. 


Fölötte hasonlított a fürdő a paradicsomhoz, melyről a 
szószéken a pap beszélni szokott. Bár itt a ruha nem 
hiányzott, s a kígyókat a  bokrokban gyakran 
megriasztották. A generális a lábát kúrálta, sok sétálgatós 
háborúban vett részt már, s annak böjtje is vagyon. 
Estehosszat görnyedezett könyvek és térképek fölött. A 
módját kereste, hogy - sora elkövetkezvén - tudja, melyik 
kapun legalkalmasabb behatolnia Berlin városába. 


Egy este így szólt hozzám a generális: 


- Dolgom után megyek. Távol leszek egy hétig vagy 
kettőig, Isten rendelése szerint. Mihelyt a kapu 
becsukódott mögöttem, kend a málhámat csomagolja 
össze, hogy haladék nélkül utánam jöhessen, ha üzenek. 
Teljes lélekkel vigyázzon rá. Nem loptam, amim van, más 
se lophassa el az enyémet. 

- Parancsára, generális uram - válaszoltam örömmel. 

Azért örültem, mert kitaláltam, hogy Bécsbe készül, a 
berlini vállalkozás ügyében. Mindig ilyen előrelátó volt. 
Még híre sem volt a hétéves háborúnak, neki már megvolt 
a haditerve. Hogy is arathatott volna máskülönben akkora 
rendet a dicsőségből? 


Jókedvvel aludtam el.  Fejfájással, — lidérctiportan 


ébredtem, nem hajnalban, nem is reggel, hanem délelőtt. 
Óriásokkal álmodtam az éjjel, de nem szemközt láttam 
őket. Először a rocouri óriást pillantottam meg hátulról, 
mindjárt azután a másik óriást, ugyanúgy. Az első, kin 
nadrág volt, a föltámadást hirdette. A másikon lyukas volt 
a nadrág, s ez a körülmény arra intett, hogy amit az egyik 
ígér, a másik nem tartja meg, egyszóval baj ólálkodik 
körültem. 

Ijedtemben nagy sebesen becsomagoltam édes jó uram 
málháját, s a kerteken át ahhoz a magányos özvegyhez 
szállítottam, kit magányában én gyámolítottam. Be jól, be 
okosan tettem. Alig dugdostuk el a málhákat az özvegy 
holmija közé, kiabálás támadt, a harangokat félreverték, s 
az asszonyok úgy sikongattak, mint az újdonsült özvegyek. 


Egyikből-másikból csakugyan az lett. Elég volt hozzá, ha 
a férje védekezett, vagy a kedvese a kardjához kapott. 
Ahova az ember nézett, burkust látott mindenütt. 


Híven álnok természetéhez, Frederik Teplicre küldött 
ezer burkus lovast. A parancsuk az volt, hogy engem s jó 
uramat, Hadik generálist, élve vagy holtan, vigyenek 
Burkusországba. Hogy minket nem találtak, felséges 
királynénk valamennyi tisztjét elhajtották hadifogságba. 


A generális már éjjel útrakelt volt, én meg az özvegy 
boldogult férjének  papucsában és  hálókabátjában 
üldögéltem a küszöbön, s szerencsémre nem ismertek 
meg. Ha a málhát nem az én gondomra bízza Hadik uram, 
hadba szálltam volna velük. S akkor ezt a beszámolót 
bizonyosan más írta volna meg, mert én holtan maradtam 
volna a túlerő alatt. Megmentettem a málhát, s a málha is 
megmentett engem. 


Igen ám, de hogy mit csináljak, nem tudtam. Hadik 


generális szavaiból inkább azt vettem ki, hogy itt várjak rá, 
s nem, hogy elébe menjek. 


- No, most mi leszen? - kérdezte az egyedülségében 
sokat hervadozott özvegy. 


- Az legyen, hogy kend örömében töltött káposztát főz 
akkora kolbásszal, mint a bajszom két szára együttvéve. 


- Ah, Jesszus Mháriá! - kiáltozott az özvegy, mindamellett 
a káposztát jól megfőzte. 

Csak akkor rúgtam magam fölszínre gondolataim 
mélyéből, mikor az özvegy, kit Elischennek hívtak, ki nem 
hívott a konyhába, hogy lássak hozzá a káposztához, amit 
sok dagadóval és sok szeretettel főzött. Hagytam, hogy ő is 
faljon valamicskét, aztán rászóltam, hogy induljon 
földerítésre, s meg ne térjen becses hírek nélkül, különben 
mással főzetek magamnak. Ha látták volna, hogy sietett, 
örvénylett a levegő a szoknyája körül. Én pedig, hogy a 
várakozás könnyebben essen, lassúdan végeztem a 
töltöttkáposztával, holott az özvegy három napra főzte, 
harminchárom töltelékkel, ahogy arrafelé szokásos. 


Egy kicsinyég megpöffetegesedett a gyomrom, nem 
bántam azonban, s később csakugyan derék hasznát 
vettem tölteléknyelő jártasságomnak. Az idegesség is 
nyelésre késztetett, odakint tombolt a hadi-zengedelem, s 
én fölötte kíváncsi voltam, hogy tulajdonképpen mi megy 
végbe. De csak egy kevéske pogácsát leltem. 


Végre megjött az özvegy, és sűrű Jesszuszmáriámozás 
között hozzálátott a beszámolójához: 


- Nohát, Stefán - mondta -, a burkusok igazán kutyák 
módjára viselkednek. Sok helyütt megfordultam, de még a 
pogány törökről sem hallottam, hogy ilyen fajtalan 
hadiszokásoknak engedelmeskedne. Azt minden 
keresztény ember érti, hogy a raktárakat kirabolják, a 
gazdagokat megsarcolják, s ki ellenáll, kioltják az életét, 
gyorsan, ahogy a gyertyát szokás elfújni. Nem láttam 
azonban sehol, s nem is hallottam róla senkitől, hogy az 
összeterelt hadifoglyokat a foglyulejtők úgy szagolgassák, 


ahogy a burkusok művelik a piacon, a templom előtt, 
mindenki szemeláttára, szégyenetlenül. Ott állnak a 
foglyok egy csomóban, egy sereg katona, egy sereg polgár, 
meg egy tucat cigány. A burkusok azt követelik tőlük, hogy 
födetlen fővel járuljanak elébük, hogy megszagolhassák a 
fejüket. Akik jobban ismerik őket, azt mondják, hogy ez 
csak a kezdet, mert aki egyszer belekóstolt a 
szagulgatásba, nem elégszik meg a hadifoglyokkal, hanem 
a békés polgári lakosságra is rákeríti a sort, nincs 
kegyelem, megszagulnak mindenkit, amitől bizony minden 
becsületes embernek kisül a szeme. Ki hallott ilyet, 
szemérmetes asszonyokat, lányokat, gyermekeket, véneket 
szagulni?! Még hagyján, ha a férfiak szüntelenül gyilkolják 
egymást, de azt mégsem tűrhetjük, hogy ilyen szokásokat 
honosítsanak meg közöttünk, hiszen így is veszélyben az 
üdvösségünk. No, Stefán, maga csak nem ette meg az 
egész töltöttkáposzta? 


Bólintottam, hogy megettem, miért ne ettem volna meg, 
arra való, s intettem, hogy a beszámolót ne hagyja abba. 


- A nép meg tátott szájjal nézte, ahogy a burkusok 
szaglásszák a féllábú tábornokokat, a sánta kapitányokat, 
a közlegényeket, meg a cigányokat. És éppen őket 
szaglászták legjobb étvággyal, pedig a szent Szűzre 
esküszöm, nem úgy festettek, mint akik más ember 
orrának örömére születtek, őket még a burkus kapitány 
meg a többi tiszt is megszagolta olyan ábrázattal, mintha 
valami ádáz bűnért vezekelnének ilyeténképpen. No, 
Stefán, és még csodálatosabb, hogy a többi foglyot szélnek 
eresztették, ezeket azonban megtartották. Mondta is egy 
asszony, hogy odahaza bizonyosan vázába teszik őket, 
hadd szolgáljanak virág helyett a szobában. 


Mikor idáig jutott az elbeszélésben, mindjárt tudtam, 


miről van szó, s megkérdeztem, nem ütötte-e meg a 
szemét a burkusok között egy frederikforma hitvány kis 
ember, kinek baltaforma fejével gyújtót hasíthatna bárki, 
ha őmaga is beleegyezne. Persze hogy látta, s ugyan 
bizony ki más lehetett volna, mint Lochkuck, kit az én 
nyomomba szalasztott a  burkus király, de előbb 
megszagoltatott vele egy gerezd fokhagymát. Lochkuck 
ravasz ember volt, ravasz embernek ismert engem is, 
miért ne gondolta volna, hogy kalmárnak vagy cigánynak 
öltözve iparkodom a rámvetett hurokból kisiklani. Ha tudta 
volna, hogy az ő cudar munkálkodásának idején én a 
hasamat béleltem nagy jóérzéssel, talán meglegyinti a 
guta. 


- No - szóltam az özvegyre amúgy át a vállam fölött no, 
kend hozhatja a dézsát, kárt ne tegyenek szakadó könnyei 
a szőnyegekben meg a padlóban, mert ha a burkusok 
elmentek, engem sem tart vissza többé semmi hatalom, 
megyek az én drága gazdám után. 


Elischen azonnyomban könnyezni 
kezdett. Hogy dézsa nem volt kéznél, 
a káposztás tálat toltam alája, abban 
kopogtak a könnyei, zápor veri így a 
tetőt. Később már lágyuló paskolással, 
mint ahogy víz csobban a vízben, 
merthogy a fazék megtelt könnyel. 
Csak amúgy félfüllel figyeltem a zajra, 
a poggyász okozott gondot, kettőnk 
töménytelen poggyásza. Hogy vegyem 
a vállamra? Ha fölveszem, meddig 
jutok el vele? Meddig futja az 
erőmből? S ha az erőm győzi, hol lelek 
rá drága jó gazdámra? 


Az is erősen akadályozott, hogy Elischen nem szótlanul 
könnyezett, hanem minden könnyhöz adott legalább egy 
szót. Ilyesfélék miatt panaszkodhatott: 

- Így múlik el az emberlányának élete, fegyverdörgésnek 
közepette, örök búcsúzkodásban. Ügy lóg fölötte a 
fenyegető magányosság, mint az eső a borús őszi égben. S 
ha megered, azon nyomban a könnye is patakzik. Mert az 
emberlánya állandóságra vágyakozik, s a világban egyre 
kevesebb az állandóság. Háborúba küldik a legényeket, s a 
város az egyik napról a másikra pusztasággá sivárul. 
Ahány asszony, annyi gyász; ahány szív, annyi bánat. Meg 
sem melegedett a béke, háború veti szét, verbungozzák a 
legényeket, kiürülnek az utcák. Jaj, semmi állandóság 
ebben a háborúskodó világban, csak az emberlányának 
vágya állandó, csak a vágya szünetlen, csak a vágy nem 
kap obsitot. Ma itt van Stefán, holnap már más tető alatt 
melegszik, vagy az árokban fekszik, kiloccsant aggyal, 
fölmetszett hassal, hollók verik a szemét. Milyen szép 
szeme volt Stefánnak, lám, most semmit sem ér. a bajsza is 
lekonyult, szél lobogtatja, mint a kukorica bajszát. Így 
múlik el az emberlányának élete, állandóság nélkül, s 
minél hosszabb az élete, annál rövidebbnek látszik. 


Aztán egyszer abbamaradt a kegyetlen prézsmitálás. 
Felnézek, hát látom, hogy Elischen arca megváltozott. Rá 
nem ismertem volna, ha akkor látom először, így is 
másodjára ismertem rá. Attól volt ez, hogy új gondolat 
fogant meg az agyában: 


- No, Stefán - mondta tőlem nem szabadulsz. Mehetsz, 
mehetsz, de én veled megyek. 

Megvontam a vállam, hogy az sem baj, legfeljebb segít a 
poggyászt cipelni, amilyen nagydarab erős asszony. 


Vállalkozott erre is. Mire engem is elfogott a nagy 
érzékenység, olyan meleg lett a kebelem belül, hogy nem 
mertem az ingem alá nyúlni, meg ne égjen a kezem. Igaz 
is! Miért ne jöhetne velem Elischen, miért ne, ha már úgyis 
szeretem, s amellett itt vagyon kéznél, hogy főzzön, 
ingemet kimossa, nadrágom  megfoldozza, lelkemet 
felüdítse. 


- Gyere, Liza - biztattam holnap hajnalban indulunk. 


Megvidámult abban a pillanatban, de takarékos 
természet lévén, a könnyes fazekat nem öntötte ki, hanem 
sót párolt belőle. Ahhoz pedig ragaszkodott, hogy azt a sót 
én egyem meg a szalonnámon, hiszen én fakasztottam. 


Föl is keltünk virradatkor, s épp a pálinkánál tartottunk, 
mikor az ablakot megzörgette valaki. Megijedtem, hogy a 
burkusok. De nem. Tót Kutyafarka János volt az, édes 
komám, ki levelet hozott Hadik András drága jó uramtól. 


A levél így hangzott: 


, de hallgasson, Büdes. Maradjon a fenekén, jobb dolga 
bajosan lehet, mint amilyen ott vagyon, ahol most vagyon. 
Kézcsókom Elischennek. Maradni pedig azért 
parancsolom, mivelhogy időközben béke lett, a felséges 
királynő megvan maga nélkül is. Köszönöm, hogy a 
poggyászomat olyan ügyesen megmentette a burkusoktól. 
Vigyázzon rá továbbra is, mert mihelyt megkezdődik a 
hétéves háború, szükségem lesz a poggyászra is, magára 
is." 

Mit tehettünk? Maradtunk. 

Azt ne higgyék valahogy, hogy akár csak gondolatban is 
eltántorodtam Rozáliától, — akibe olyan — sikeresen 
beleszerettem a komám áradozásai révén. Az első 
gondolatom megint csak ő volt, s mihelyt félrevonhattam, 
megkérdeztem Tót Kutyafarka Jánost, hogy az a derék 
szép asszony nem jutott-e már özvegységre. Örökösül 
Ostoros koma engem jelölt ki, tudják. Élt még a koma, 
rokkantgatódott már, de valahogy tartotta. 

Az örömre, hogy megint a béke áldását élvezhetjük, 
Elischen meghívta Tót komámat, hogy maradjon Teplicben 
egy-két hétig, ő szívesen látja. Mielőtt beleegyezett volna, 
Tót koma alázatosan megtudakolta, hogy nincs-e kutya a 
háznál. Lischen nagyot kacagott, hogy puskaporban füstölt 
derék hadfi létére fél a kutyáktól. De hát, mondta, minden 
ember másképpen bolona, ez a szép a világban. 


Én akkor nem figyeltem föl a kérdésre, a kevés rossz 
közül, amit tettem, ez volt a legdurvább. Ha tudtam volna, 
mi leszen ebből a vendégeskedésből, magam kötöttem 
volna útilaput a koma talpára. De ne akarják, hogy elébe 
vágjak a történetnek, ebből haszna senkinek nem 
származhat. 


Délben asztalhoz ültünk. Elischen kitett magáért, a 
húsleves sárgállott, a májgombócnak olyan íze volt, hogy 
ma is bizsereg a nyelvem, ha eszembe jut. A főtt 
marhahúshoz tejfeles tormamártást szolgált, ami nemcsak 
az íze miatt üdvös, hanem étvágynövelő ereje érdemén is. 
Azaz, hogyha az emberfia sok főtt marhahúst eszik sok 
tejfölös tormával, akkor utána sok pecsenyét ehetik 


tejfölös torma nélkül. Azt sem tudtam, hova legyek, annyi 
gyönyörűség sorakozott az asztalon. 


Nem úgy Tót koma! 


Ő olyanféleképpen piszkált az ételek között, mint a 
férjnezadó lány, aki éppen azt akarja elhitetni jövendő 
vőlegényével, hogy keveset eszik. Elischen váltig kínálta, 
nem szerette a jámbor nőszemély, ha a főztjét nem tisztelik 
illendő fogyasztással. De hiába, Tót koma többet 
szabadkozott, mint amennyit evett. 


Én vak, erre a jelre sem figyeltem föl, holott beszédes 
volt a jel! 


Hogy a burkusok eltakarodtak Teplicből, az élet 
visszatért megszokott kerékvágásába. Az ottani szokáshoz 
képest vasárnap kiültünk a tornácra a ház elején, mert a 
teli hasnak éppoly jót tesz a szabad levegő, mint sánta 
papnak a menyasszonyi kendő. Ott hallottam ezt a 
mondást Teplicben, följegyeztem, hadd gazdagodjunk, 
szegény magyarok. 


Ahonnan ültünk, jól ráláttunk a szemközti oldalra. A 
sétálók térültek-fordultak. Tót koma pedig untalan 
kérdezett: 

- Hát az ki, az a prófétaszakállú, a gömbölyű feleségével, 
meg a három szeplős gyerekével? 

Elischen fölvilágosította, hogy az a syndacus, s a nevét 
sem hallgatta el, de én elfelejtettem, nagyon teplici ízű 
volt, nem az én fülemnek való név, de minek kértem volna 
meg, hogy cserélje ki mással? 

Egy perc sem telt el, Tót koma megint a túlsó oldal felé 
bökött fekete körmű ujjával: 


- Akki? - kérdezte. 


Maga a burgermeister haladt el előttünk, nagyon 
méltóságosan, nem nézve se jobbra, se balra, de azért a 
kalapját szüntelenül emelgette. Amivel azt példázta, hogy 
ha nem volna ilyen súlyos tisztje a városban, sokkal 
vidámabb ember volna, talán az árokban is 
meghengeredne, sajnos, nem szabad. Ilyenek a 
burgermeisterek világszerte, magam tapasztaltam. 


A burgermeistert nagy tarka kutya követte. Ha a 
burgermeister is tarka, sokkal jobban hasonlítottak volna 
egymáshoz, de így is láthatta mindenki, hogy 
összetartoznak. 


- Akki? - szólalt meg Tót koma megint. 


Amíg ott ültünk a tornácon, nem is mondott egyebet, a 
kérdését hajtogatta fáradhatatlanul, a fülét hegyezte, 
szimatolt, s ide-oda forgatta a fejét. Ugyan ki ütődhetett 
volna meg ezen? Így ismerkedik az embernek fia a világgal 
mindenfelé, s miért térne el ettől az általános szokástól Tót 
koma, aki éltében először nézhetett körül Teplicben? 


Ha tudtam volna, mi érlelődik az én drága komám 
érdeklődése mögött, bizony nem sajnáltam volna eltörni a 
hátán egy tucat husángot a vastagabb jából. Sajna, még a 
magamfajta ember is gyarló, én is csak akkor tudtam meg, 
hogy baj vagyon, mikor megvolt. Pedig az intő jelek nem 
hiányoztak. 


Egy hét sem telt el bele, s megint kiültünk egy 
verőfényes napon a tornácra, hogy a sétálókat nézegessük, 
s meghallgassuk, mit mond róluk Elischen, aki bizony 
tudta, hogy a syndacus felesége szilvalekvár helyett 
suvickot sütött a buchtába, a fegyverkovács két lánya 
pedig a beteg vértesek közül akart férjet, meg is mondták 
nekik egyenesen, hogy addig föl nem gyógyulhatnak, míg 


őket el nem mátkásították. 


Elischen nagyon ügyesen jeleskedett a megszólásban, s 
nekem nagy örömet szerzett vele, én már ismertem fele 
Teplicet. Ahogy hallgatom, egyszer csak előbukkan a 
burgermeister, ugyanúgy öltözve, mint nemrég, s a 
kalapját is ugyanúgy emelgette. Változás csak a 
kutyájában volt. Nevezetesen az, hogy hiányzott a farka. 
Menten fölsóhajtottam: 


- Szegény pára, ugyan mi végből fosztották meg szép 
lombos farkától? Nagyon szomorún fest így, legyezgetni 
sem tudja magát, meg az érzelmeit is bajosabban 
nyilvánítja. Hiszen a kutya farkát Isten az érzelmek 
tolmácsolására teremtette. 


Tót koma erre csak ennyit jegyzett meg csöndesen: 
- Nono! 
Majdnem nyilt vallomás volt ez, mégsem értettem meg. 


Akkori  ártatlanságomban nem tartottam ott a 
tapasztalatokban, hogy az emberi természet elfajzásait 
lajstromba vettem volna. Tót koma jóeszű ember volt, s 
hogy szégyenben ne maradjak, nem kérdeztem tőle, mit 
jelent ez a rejtelmes , no-no", inkább magam iparkodtam a 
titok nyitjára rájönni. 

Aznap Elischennek is föltűnt, hogy az utóbbi napokban 
mennyi teplici kutya vesztette farkát. Még neki is, holott ő 
rajtam legeltette a tekintetét, s ha engem nézett, szinte 
kiugrott a szeme, hogy ne csak lásson, hanem simogasson 
is. Ennyire szeretnek a teplici özvegyek. 


- Talán valami új módi ez - kérdezte Elischen hogy farkát 
metszik az ebeknek? 


Tót koma bosszúsan jegyezte meg, hogy nincs szó új 


módiról, az emberek buták, s nem tudják, mi a jó. Dehogyis 
tudják. 

Ő tudta, Tót koma! S egy éjszaka magam is megtudtam 
tőle magától. Én Elischennel mulattam időmet, ama 
módon, melyet több ízben kipróbáltunk. S mindkettőnk 
szája ízének megfelelt, ő gyalulta a káposztát, én meg 
tapostam bele a hordóba, így csinálják a jó savanyú 
káposztát. Nem tarthattam a szemem a komán. Csupa 
véletlenből bekukkantottam a szobájába, mivelhogy az ajtó 
nyitva ásított. A szoba üres volt. Föl nem foghattam, hol 
csatangol éjnek idején az idegen városban. Aztán eszembe 
jutott, ahol kószál, ott kószál, nem az én gondom. Azzal 
leheveredtem. 


Javában heverésztem, mikor kaparászást hallok kívülről, 
s az ablak rámájában feltűnik a koma feje. De minő 
állapotban! Teremtő atyám, a flandriai csatatéren láttam 
én ilyenforma fejeket, nem az élők között azonban, hanem 
a halottak társaságában. 


Özön vér volt a koma képe, itt-ott már megszáradt, s a 
fekete alvadt véren világos erekben szivárgott a friss vér, 
ami felülről gyöngyözött alá. Említettem volt, hogy mi 
katonák, a királyné katonái, akkortájt az ő parancsára 
copfíban hordtuk a hajunkat. Tót koma is. Csak hát az egyik 
copfja hiányzott, s a vér tanúsította, hogy nem barátságból 
rántották ki. 


- . Kend alighanem valami nagy gyalázatban 
hivataloskodott - mondtam feddőleg. 


Ekkorra a koma már ott lovagolt az ablakfán, 
hátrapillantott, aztán beugrott a szobába, sietősen 
becsukta az ablakot, s ráhúzta a függönyt. Helyeseltem 
cselekvését, a bujkáló ügyesen bujkáljon, minden katona 


tudja ezt. 


- Miért nem beszél kend? - faggattam, hogy csak 
lihegett, s a tenyerével a szívét támogatta. Nyújtottam a 
kulacsomat, mit édes Elischenem naponkint annyiszor 
töltött meg, ahányszor kiürítettem. Nem kicsi munka volt, 
Isten áldja jótékony kezét. 

Tót koma engedelmesen húzott a  kulacsból, 
bugyborékolt a szusszá, aztán elvetette magát hanyatt az 
ágyon, mint aki már az ereje minden cseppjét elverte. 
Ezenközben pedig a zsebéből valami a földre esett, amiről 
én első pillantásra azt hittem, hogy a copfja az, annyira 
hasonlatos volt a mi háborús díszünkhöz. 


Lehajoltam, fölvettem. Nem copf volt az, emberek, nem 
copf, kutyafarok volt, a syndacus bundás kutyájának a 
farka, derék, szép, nagy kutyafarok, amit kutyán öröm 
nézni, így inkább szomorúság. 

Én balga, én vak, én süket, ekkor értettem meg, miért 
faggatódzott annyit a tornácon a koma, hogy ekki, akki, hol 
lakik, micsoda. Megértettem, hogy ő vitte végbe azt a nagy 
pusztítást a kutyák között, s az új módi nem a teplici 
polgárok munkájából lett, hanem az ő pogány 
igyekezetéből. Micsoda szégyen! 

Rávertem a koma fejére a nyomorult eb maradványával, 
hogy olyanformán koppant, mint a harang éjjel egy órakor. 


- Így visszaélt kend az én bizodalmammal? Kígyóként 
keblembe furakodott, hogy az én  oltalmamban 
farkatlanítsa a teplici kutyákat, kiket Isten éppúgy ellátott 
farokkal, mint minden kutyát a keresztény országokban? 
Kend szégyent hozott rám, Elischenre, őfelségére, Mária 
Teréziára úgyszintén, hiszen tudnivaló, hogy ő is farokkal 
szereti a kutyát, mint minden jótét lélek. Most bontsa kend 


ki a szívét, vallja meg becsülettel, micsoda sötét praktika 
végett csonkítja a házak őrizőit, s mit fizet kendnek az 
ördög egy-egy ilyen zsákmányért? 

Azzal megvetőn a szeme közé dobtam a syndacus 
kutyájának a farkát. Tót koma pedig elfakadt sírva. 

Cudar zengedelem támadt. A kaput verték, kevés 
tisztességgel. . A beszűrődő  toporgásból  jártasan 
kiszámítottam, hogy inkább két tucat ember jönne be, ha 
hagynók, mint egy, holott ennyi is elegendő volna 
megpróbáltatásnak. 


Fölriadt az én szerelmetes  Elischenem is a 
dörömbölésre, még papucsot is elfelejtett húzni, 
slafírokban sietett hozzám, védelmet keresvén a 
veszedelemben. Igen ám, csak hát miként védelmezzem 
meg? 

Idebent Tót koma zokogott, odakünt a számonkérők 
zajongáltak, hogy a kaput nyissuk meg, igazságot 
óhajtanak tenni. 

- Jaj, István koma, édes komám, ne hagyjon ebek sorsára 
jutnom I - könyörgött az én bűnbe kalandozott komám. 


Szakasztott olyan volt a helyzet, mint a laeffeldi 
csatatéren, , mikor a szászok  Mórica csúnyán 
megszalasztott bennünket. Soha olyan szívhezszólón nem 
jajongott a bádog szeretett Károly bátyámon, ki akkortájt 
lett - tudtom nélkül - német-római császár. Szép 
előmenetel! 


Láttam, hogy nem lesz menekvés, hacsak magam nem 
gondoskodom róla. Kirikkantottam az ablakon, hogy 
nyitom már, csak a kulcsot nem lelem. Sok mindent tudtak 
felőlem a tepliciek, s hogy a hangom meghallották, még 
azt a kapufélfát is a helyére rakták, amit már-már 
kidűtöttek. 


Könnyűszerrel , rájöttem, hogy a 
komát tetten érték, mikor a syndacus 
kutyáját megfosztotta a farkától, ő 
menekülőre fogta a dolgot, de a 
félcopfja ott maradt a tanú kezében. 
Ha a komát meglátják mostani 
állapotában, tüstént megállapítják, 
hogy ő a tettes. 

- Csinálj palacsintatésztát, de kevés 
tojással - szóltam rá Elischenre. 


Magam megpuhítottam vízzel a 
koma haját, aztán borotvával -/ 
szélsebesen lehúztam. Akkorra " 
elkészült a tészta, egy palacsintát amúgy nyersen 
ráborítottunk a fejére, az a sebet takarosan elföldte, 
megszórtuk a tetejét liszttel, a szemöldökét, a bajszát 
hasonlóképp, nem telt bele annyi idő sem, mint amennyit 
az elmondása tartott, Tót komából nemhogy vénember, 
hanem szánandó aggastyán lett. 


Intettem Elischennek, hozott bort, poharat, az asztal 
köré ültünk, családi kör formán, én kaptam a kulcsot, s 
mentem a kaput kinyitni. Közeledőben a kapuhoz, 
hozzákezdtem a szabadkozáshoz, hogy elnézést kérek, 
engedelmet, bocsánatot, kegyelmet, a kulcs elkeveredett, 
most szedtem ki az ágy alól, ahova a macska vitte. Már- 
már kinyitottam a kaput, mikor eszembe tért, hogy a 
bűnjelet a kezemben tartom, mint valami győzelmi zászlót, 
s ha a fölbőszült tepliciek meglátnak a syndacus ebének a 
farkával, nekem esnek, győzhetem őket halomra ölni. Még 
ha háború volna, csak hát szerencsétlenségemre épp most 
dühöng az áldásos béke. 


Besuvasztottam hát a gyanús szerzeményt ingem alá. A 
kaput pedig udvarias hajlongások között kinyitottam, s az 
összegyűlteket buzdítottam befelé, kecsegtetvén a 
gyöngébbjét, hogy bor is vagyon. 

úg Maga a prófétaszakállú syndacus 
állott az első sorban, ő volt a 
legbuzgalmasabb döngető. Tüzelt a 
szeme, mintha látomások kínoznák, s 
ahogy fújt, a bajszomat majd leégette. 


ú ; 


- Jeremiás próféta úrhoz vagyon 
szerencsém? - kérdeztem tréfálkozva, 
mert , a kacagás nem rossz 
szövetséges, meg amellett csakugyan 
hasonlított Jeremiáshoz, kit nekem 
Szent Péter mutatott meg egyszer, 
mikor az  Iszkáz melletti réten 
szalonnát sütöttünk. Majd erről többet 
is mesélek. 


Másféle a tréfakedvelő ember, mint 
amilyen a syndacus volt. Őt lelke legfenekéig fölkavarta a 
kutyáján esett sérelem, hogy az ember azt kérdezte, 
miként viselkedne, ha - Isten ne adja - valami gonosz 
zsivány megfosztaná a szakállátói, az orrától, mely 
lankadtan belehervadt a szakállába, mint a kedvevesztett 
őszi virág. 

A kérdésemre nem válaszolt, hanem nyílegyenesen 
megindult befelé a házba, nyomában az alabárdosok meg a 
csizmadiák céhétől három legény, árral és dikiccsel. 

Elischen elébe sietett a syndacusnak, Mária Terézia 
őfelségétől sem tellett volna több nyájasság, hellyel meg 
borral kínálta, valamint pogácsával kecsegtette. 


- Nem vendégségbe jöttünk - morogta a syndacus -, 
hanem egy gonosztevőt keresünk. A nyomok ide vezetnek. 


- Azért csak üljön le kegyelmed - kedveskedett Elischen. 
- Majd a kegyelmed alabárdosai átkutatják a házat 
padlástól pincéig, s rálelnek az orgyilkosra, ha idebújt. 
Kegyelmed rangjához nem méltó az efféle gyalog 
kukucskálás. 


- Csakugyan - biccentett a syndacus, és leült egy székre, 
oldalvást Tót komával, ki fején a palacsintával, ahhoz a 
Buddhához hasonlított, kiről akkortájban már széltében- 
hosszában beszéltek, csak arra nem emlékszem, mit. 


A  syndacus vonakodott inni, főleg a haragja 
foglalkoztatta. Csak hát én tudom a hivatalos emberek 
lelkéhez a kulcsot. Megtöltöttem a poharát, aztán amúgy a 
fogam mellől intettem Tót koma meg Elischen felé: 

- Teplic városára! 

Ugyan bizony hol nemzettek olyan syndacust, ki ne inna 
arra a városra, melynek syndacusa? Ivott a derék, 
utóvégre . merő  lucsokká ázott prófétai szakálla. 
Ezenközben pedig az alabárdosok pogány kopogással 
kutattak. Városi fegyveresekhez illőn még a denevérektől 
is féltek, hogyne féltek volna hát egy olyan vakmerő 
metszőtől, amilyent kerestek? A munkájukat olyképpen 
végezték, hogy a gyilkost minden zug, minden sarok előtt 
felszólították megadásra, s választ nem kapván, 
odadöffentettek az alabárdjukkal. 

Egy idő múltán jött a főalabárdos, és jelentette, hogy 
hasztalan volt a fáradozásuk, a tettest nem találták meg. 

- Pedig jelünk is vagyon róla - mondta a syndacus, azzal 
előhúzta a zsebéből Tót koma baloldali copfját, némi 
hozzáragadt bőrrel. 


Majdnem baj esett. A komát úgy elérzékenyítette a 
viszontlátás, hogy a szeme könnybelábadt. Ne feledjük, 
hivő lélek volt, s megtanulta, hogy a feltámadáshoz erre a 
díszre is szüksége leszen. No mármost ha a koma sírni 
kezd a  föltámadási  hiányosságon, az ábrázatán 
végigszántó könnyek lemossák a lisztet, s előbukkan az ő 
tulajdon bűnös ábrázata. Már viszik is akasztani. Teplicben 
ilyen igazságot mértek a kutyák ellenségeinek. 


Csak hát a koma is tudta ezt, s mikor érezte, hogy a 
szívbéli szomorúság könnyé állott össze a szemében, 
ügyesen lehajtotta a fejét, s két térde között hullatta a 
földre az árulóvá lehető jelt. A többi könnyet az ijedelem 
megfagyasztotta benne. 


Egy-egy pohár bor jutalmat kaptak az alabárdosok és a 
csizmadialegények, aztán a syndacus fölállott, hosszan 
csókdosta Elischen kezét, s bocsánatot kérve hazavitte 
kedves feleségéhez prófétai szakállát. Amint a kapu 
becsukódott mögötte, már semmi jele nem volt, hogy oly 
igen hasonlít Jeremiás prófétához. 

Ekkor én elővettem Tót komát az éjszaka 
csendességében: 


-  Elfajzott magyar te, hát mire esküdtél föl a 
verbungosnak? Nem arra-e, hogy életedet és véredet 
áldozod a királynénak? Nem arra-e, hogy inkább két karod 
veszted, de a burkus Frederiket nem hagyod nyugodni sem 
éjjel, sem nappal, még délutáni sziesztáján sem? Vagy 
talán tévedésben vagyon az én elmém, s te szent 
esküvéssel azt fogadtad, hogy jártadban-keltedben külön- 
különbféle országokon átal, kutyák csonkítására fordítod 
erődet? Az én elmém ezúttal nem a tévedések útját járja. 
Pál apostol is megmondta az iszkáziakhoz írott leveiében, 


hogy a kutyák farkát én adtam, én vehetem el, más bele ne 
kontárkodjék, mert megismeri az én haragomat. 


Szebben beszéltem a teplici plébánosnál. Bizonyság erre, 
hogy a plébánost Tót koma száraz szemmel hallgatta 
mindenkor, de most rázni kezdte a zokogás. Ahány könny 
lefutott az ábrázatán, annyi csík díszítette az arcát. Mikor 
a bűnbánat elérte a koma orrát, lekapta a sütetlen 
palacsintát a fejéről, s abba trombitált bele, igazán szívhez 
szólón. Aztán leborult elibém, s mondta, ahogy következik: 


- Bocsásson meg kend, István komám, Büdes István 
komám, Csinnadári komám, ahogy kendnek jobban tetszik. 
Nem vagyok méltó, hogy a megszólítást magam válasszam 
meg. De másra sem vagyok méltó, se jóra, se rosszra. Kend 
nekem apám helyett apám volt, s úgy nevelt engem, úgy 
gondoskodott rólam, mint édes fiáról a jó atya. Istápolta 
veszendő lelkemet, ápolgatta érzelmeimet, gyomlálgatta 
gondolataimat. Jaj, be nagy bűnt követtem el, hogy egy 
ilyen atyai jó barátot megbántottam! Meg is vert az Isten, 
olyan kopasz lettem, hogy elmehetnék pogánynak, ha nem 
félteném a lelkem üdvességét. 


Amint tetszenek tudni, ilyenkor a szabály az, hogy ha a 
bűnbánó térdre borul, a másiknak lábon kell maradnia. A 
koma nem ért még a fenekére alázatának, én azonban 
belefáradtam az állingálásba, leültem, s intettem neki, 
hogy a penitenciának egyelőre vége. 


- Azt vallja meg nekem, koma - szóltam rá bíróilag de 
őszinte szívből, ármánykodás, színlelés nélkül, mondja meg 
hát, mi végből követte el fertelmetes ocsmányságait? 

Tót koma megint megtörülte a szemét a palacsintával. 

- A bűnnek az útja az - magyarázta töredelemmel hogy az 
esendő ember először csak egy arasznyit enged a 


csábításnak, aztán még egy arasznyit, s mire föleszmél, a 
bűn árja elragadta. Így történt ez velem is. Először 
véletlenből vágtam le egyet. Aztán több következett soron. 
Később már úgy éreztem, inkább elkárhozom, de nekem 
vágnom kell, metszenem, én enélkül élni nem bírok, 
inkább eladom anyámat, apámat, éhezni hagyom 
gyermekeimet. A háború az oka. Ha otthon maradok a 
falumban, soha eszembe nem jut ilyen gazságra 
vetemednem. 


Láttam, hogy hasztalan mentettem meg a komát, 
kárhozatra érett ember ő, holtáig rabszolgája a bűnnek. 
Sok mindent fölfogtam éles elmémmel, csak egyet nem 
foghattam föl sehogyan sem. Megkérdeztem hát: 


- Mondja, koma, mi jó vagyon abban? 


Megszínesedett az ábrázata, mintha a lisztet lefújták 
volna róla. 


- Hogy mi jó vagyon benne? - kérdezte kiáltva. - Hiszen 
ez a legjobb a világonl 


Mondtam volna neki, hogy a szalonnával tűzdelt fácán, a 
húsvéti bárány jobb, még az a palacsinta is jobb, amit 
átáztattak a könnyei? Hiába magyaráztam volna. Aki az 
igazságot elvesztette, nem lehet útba igazítani. A tékozló 
gyermek is magától lelt rá a hazavezető útra. 

- Hát ha ez a legjobb a világon - mondtam akkor tessék! 

Azzal odadobtam neki a  syndacus kutyájának 
ármányosan lemetszett farkát. Elkapta, a szívéhez 
szorította, és sírt, mint egy gyermek. 

Reggel Tót komának hűlt helyét találtuk. Nem is 
találkoztam vele, csak Berlinből hazafelé menet. Addigra a 
haja is kinőtt, nem mutatta, hogy leborotválták volna. 

Hosszú béke következett, nem is tudom, h£ny év, de 
tovább tartott a hétéves háborúnál, amiből úgy 
következtetek, hogy tíz esztendő is eltelhetett. Milyen 
boldog lehettem volna Elischennel, ha a szívem nem 
törekszik minden érzeményével Gógánfa iránt! Ilyen 
háladatlan az emberi szív! Lelkünk tekintete előtt mindig 
nyúlongászik valami vágy, mely eltakarja a pillanat virágát. 
Holott a teplici özvegy páratlan volt a palacsintasütésben. 
Agyat vetni is kevesen tudtak hozzá mérhetőn, hogy 
egyébről ne is beszéljek. 


Ittenden nagy szokás volt, hogy a csúzosok, sánták, 
köszvényesek, zsábásak elhenteredtek a meleg vízben, s a 
gyógyulást ily bivalyi módon keresték. Engem főleg a 
csúzos tábornokok kedveltek, s ha megláttak a parton 
közeledni, egymással versengve invitáltak: 

- Ide, fiam, ide! 

Holott ha belemerültem a medencébe az egyik parton, a 
másikon legalább három generálist kivetett a víz. A béke 
meg a sok knödli következtében két mázsa körül nyomtam 
ekkortájt. Mikor a teplici asszonyok tudomást szereztek 
hullámverési tudományomról, erősen zúgolódtak, hogy 
nem részesülhetnek benne. Hiába azonban, az erkölcsöket 
nem lehetett megváltoztatni. Tilalmas volt abban az időben 
a két  nembelieknek nyilvános helyen levetkőzve 
mutatkozniok. Minek folytán az asszonyok inkább nem 
fürödtek. 


Ezekről az egészséges  fetrengésekről nemhiába 


számolok ám be, mint ahogy amit valaha cselekedtem, 
mondtam, vagy akár elhallgattam, annak mindenkor épp 
annyi oka volt, amennyi kellett, se több, se kevesebb. A 
bivalyferedőben egy burkus tábornok is szorgoskodott az 
egészsége visszaszerzésén. Ügy járt el, olyan gründlichen. 
ahogy a fajtájabelieknek szokásuk. Az osztrákok, a 
magyarok, a lengyelek, a csehek, de még a franciák meg 
az olaszok is csak elfeküdtek a vízben, s várták, hogy 
beléjük szivárogjon a gyógyulás, a természet rendelése 
szerint. Rochov altábornagynak az ínye nem fűlt ehhez a 
módihoz. 


Katona volt, ízig-vérig katona, maga mondta így. A 
hadicél a gyógyulás volt, ha megvagyon a hadicél, 
parancsnak is kell lenni. Rochov tehát a gyógyulás érdekén 
parancsokat adott ki, s mivelhogy neki magának kellett 
meggyógyulnia, magának parancsolt. El kell ismerni, 
példás fegyelemmel teljesítette a parancsokat. 


Reggel, abban a szent percben, hogy megérkezett a 
medence partjára, felállt magával szemben, s így szólt 
magához: 

- Altábornagy, a kúra megkezdődik. Kövessen el mindent 
egészsége érdekében. A király így akarja, a haza így 
akarja. Előrel Feküdjön hasra a vízben! 


Még ki sem mondta, már ott feküdt a langyos iszapban 
hasmánt, s a napórát leste a fürdő épületének ormán. 


- Altábornagy, balra át! 


Kevés idő múltán jobbra át-ot vezényelt, majd hanyatt- 
fekvés következett. Nagyságosan vezette a gyógyulási 
hadjáratot, s tudtomhoz képest hibát sem követett el 
egyszernél többet. Egy alkalommal, mikor éppen hanyatt 
kúrálta magát, az álom elnyomta, s ő lassúdan becsúszott a 


víz alá. 

Az alatt az egy-két óra alatt, míg a medence mélyén 
szendergett, tömérdek kíváncsi gyülekezett össze a parton. 
Váltig hitetlenkedett mindenki, aki maga látta, se igen hitt 
a szemének. Holott a derék burkus altábornagy ott feküdt 
egész hosszában vagy három-négy arasznyira a víz szintje 
alatt, megenyhült ábrázata elárulta, mily édesded 
érzületekkel telíti lelkét a szendergés. 


Csodájára járt mindenki, oly hihetetlen volt, hogy Rochov 
altábornagy urat szolgálat közben elnyomta az álom. Mikor 
az altábornagy úr megtudta, hogy mi történt vele, rettentő 
haragra gerjedt. Megszokta volt, hogy a burkus legényt, ha 
őrhelyén elnyomta az álom, azon a helyen akasztassa föl. S 
ha nem azzal a császári paranccsal utazott volna a 
delizsáncon ide, hogy gyógyulást szerezzen, nem is 
habozott volna. Rögtön tudta, még első mérgében is, hogy 
ha felkötteti magát, soha meg nem gyógyulhat. Mit 
csináljon? Mit csináljon? 

Csak azt akarom közbeszúrni, hogy a színházakban ezt 
nevezik konfliktusnak. Az asszonyok ilyenkor sírnak, a 
kezüket tördelik, a komédiások pedig fel-alá sétálnak a 
deszkán, és a súgón kívül senki sem tudja, mi következik. 
Rochovnak én lettem a súgója: 


- Ide hallgasson, altábornagy úr - mondtam, s hogy nem 
akart figyelni, keményet rántottam a köpenye hajtókáján. - 
Ha maga most valami meggondolatlanságot követ el, a 
hétéves háború sem mehet úgy végbe, ahogy a 
könyvekben megírták, s akkor mi leszen az isteni 
gondviseléssel, amely mindannyiunk fölött őrködik? 
Magának a tisztje, hogy Berlint védelmezze, ha az ellenség 
meg találná támadni. Nem igaz? 


Burkusmódra kezdte rázni a fejét, hogy Berlin ártatlan 
város, még soha be nem vették, sem fegyverrel, sem 
csellel, s nincs olyan népe a világnak, mely ekkora 
haditettre képes volna. 


Ezen már az én jóságos türelmem is zátonyra futott, s 
akkorát ordítottam, hogy még most is hallom néha 
éjszakánkint, s olyankor lidércenyomásban ébredek. Tudni 
való, hogy a legkisebb nesz sem veszhet el a 
világegyetemben, hát még egy telivér ordítás! Különös, de 
a burkusok semmitől sem félnek annyira, mint a nagy 
hangtól. Nyilván nem tudják, mi rejlik mögötte. Én meg 
elsoroltam a kevélységébe beledugult burkusnak, hogy 
Berlint hányan veszik be majd a történelem folyamán, s ez 
csak isteni sugallat eredményeként sikerülhetett nekem. 
Akkoriban ugyanis csakugyan ártatlan volt Berlin ebben a 
tekintetben, másról pedig az altábornagy sem beszélt. 

Nagyon megijedt, hogy az ő fővárosára ilyen gyászos 
sors leselkedik a jövendő kárpitjai mögött, s szinte 
alázattal hallgatott meg. 


- Én ismerem Frederiket - mondtam neki s a bajuszom 
két ágára fogadok, hogy ha ideküldte gyógyulásra az 
altábornagy urat, azért tette, mert szüksége vagyon rá. Az 
altábornagy úr Berlin helyőrségének a parancsnoka, a 
király nyilván azt akarja, hogy egészséges vezér 
parancsnokoljon a fővárosában, mert a beteg ember 
könnyebben összeroskad a megpróbáltatások súlya alatt. 
Tehát altábornagy úr büntesse meg magát a 
fegyelemsértés miatt, de olyan módon, hogy az 
egészségének ne ártson, máskülönben Frederik király 
ellen vét. 


Vakítón tükröződött az ábrázatán az én igazságom, 


nyilván mivel csakugyan behatolt brandenburgi vasból való 
fejébe. Csak azt nem tudta, miként tegyen eleget az 
igazságnak. 

- Mi a tanácsa, Büdes? 


Így kérdezte, hát én majdhogy szét nem repedtem. 
Honnan tudja ez a burkus az én dísztelen nevemet?! A 
talányt senki nem oldotta meg, mérgem lecsillapult, s 
válaszoltam neki, ahogy következik: 


- Állíttasson szégyentáblát e helyre, altábornagy úr. 


Ebben megegyeztünk, csupán a szöveg miatt kaptunk 
össze, nem nagyon, hisz ilyesmiben a használható igazság 
szerfölött bajosan hozzáférhető. Az első tábla ezt hirdette: 


a víz alatt aludni fejvesztés terhe mellett tilos 


Megnéztük közelről,  megszemléltük messziről a 
táblánkat, mindenhonnan katonásan festett, s elégségesen 
fenyegetőn. Tetszett is mindenkinek, aki olvasta, s a szülők 
hasznosnak ítélték. Csak hát hiányzott a büntetés. 
Kitettünk hát egy másik táblát is, a szöveget magam 
fogalmaztam: 


itt aludt a víz alatt rochov altábornagy három óra 
hosszat. amivel ) éldátlan gyalázatba döntötte a 
burkus hadsereget. 
halála után azonnal fölakasztandó 


S hogy senki el ne csodálkozzék a felemás büntetésen, 
még odabiggyesztettük utóiratnak a firtatok használatára: 


addig ugyanis a királynak szüksége vagyon rá 


Ekképpen oldottam meg az altábornagy konfliktusát. S 
hogy a barátságot megpecsételjük, vacsorára invitáltam 
Elischenhez, amit örömmel elfogadott. 

Mielőtt tovább szőném barátságom történetét Rochov 
altábornaggyal, hadd beszéljek el egy másik esetet, ami 
nem is nyomja, hanem valósággal döföli a szívemet. 
Hallották, hogy a kirurgusokat én emberszámba is alig 
veszem, s még a többinél is jobban utálom Tikkár Vendel 
udvari kirurgust, ki ádázabb pusztítást vitt végbe az 
emberek között, mint a mi szépséges királynénk 
valamennyi háborúja együttvéve. 


Különösen Teplicben volt ez látható.  Rokkantak, 
nyomorékok gyülekeztek ide, s a hozzám hasonló 
vasgyúrókat mindenki irigységgel szemlélte. Meg is 
mutattam mindenkinek a sérvemet, ne higgyék, hogy 
szimulálok. Az már akkor is szokás volt. 


No hát, a rokkantak között föltűnt nekem egy erősen 
szégyenkező tábornok, aki hajnalban elsőnek merült bele a 
medencébe, este akkor tért haza, mikor az utcák már 
kiürültek, s a sötétség elnyelte a házakat. Loppal járt, 
restelkedő ábrázattal, a vízből ki nem lépett volna semmi 
pénzért. Hogyne furkált volna a kíváncsiság, hogy a 
rejtegetnivalóját megszemlélhessem. 


Gyanítottam, — hogy valami szörnyűséges testi 
fogyatékosság tett kárt benne. Eleinte a környéken 
sündörögtem, hogy alkalmasint megtekintem, ezenközben 
gyűjtöttem a fentebb említett tapasztalatokat. Nem volt 
más tennivaló, mint hogy leselkedéssel járjak végére 
kutakodásomnak. Megelőzni soha nem bírtam, korábban 
kelt mindenkinél. Ogy határoztam tehát hogy ott aluszom a 
teplici melegvizű medencében, ilyenformán korábban 


leszek ott nála. Ügy is történt. 

Nem is pitymallott még csak pity-pitymallott vagyis 
valami szerény derengés indult el a láthatár széléről, s 
végigömlött a földön Isten rendeléséhez képest. Alulról jött 
a fény, el ne tessenek felejteni, neki a szememnek. Látni 
nem láttam én semmit, ami velem szemben volt, de a fák, a 
házak, még a kicsinyke cserjék is belerajzolták formájukat 
a hajnali tisztátalan világosságba. Ha kutya jelent meg a 
túlsó parton, fekete árnyékot láttam, s csak a mozgásából 
meg az ugatásából következtethettem, hogy eb ő 
csakugyan. Ilyen látási viszonylatok között láttam meg a 
tábornokot is, árnyékformán és bizonytalanul, s a vér majd 
megfagyott a szívemben. 


A tábornoknak három lába volt. 
Hogy ebből egy föltétlenül fölösleges, 
a mozgása is bizonyította. Testének 
súlyát arra a lábára helyezte, mely 
talpával érintette a földet, a harmadik , 
számú láb emelkedett legmagasabbra, 
a második már szállóban volt lefelé, $szz 
hogy az első lábtól átvegye a testsúlyt. 
Az első lábról a másodikra, a 
másodikról a harmadikra s a 
harmadikról az elsőre lépett, s ez a 
szokatlan gyakorlat láthatólag E 
nehezére esett. Fölötte lassan haladt. 


Értettem most már, miért rejtezik, bujkál, miért 
iparkodik reggel, miért türelmeskedik este. Soha más 
háromlábú tábornokot nem láttam rajta kívül, s a szívem 
megesett rajta. 


- Kegyelmedet ugyan ki csúfította meg? - kiáltottam át. 


Úgy megijedt, faron csúszott be az iszapba. Egy darabig 
a megzavart víz csobogása hallatszott vastagon. Aztán 
vékonyabban a háromlábú tábornok könnyeinek nesze a 
víz tükörén. Nagy lelkifinomságomban megbántam, hogy 
kilestem a fölös végtag titkát. Késő bánat! 


Aztán megszólalt a tábornok, síri hangon, mint akinek 
hosszú ideje nem csengett kacagás a szájában. 


- Boldogult édesanyám engem is kétlábúnak szült, Isten 
megáldja érte. Azért kezdem ezzel vallomásomat, mert 
olykor megesik, hogy háromlábú borját ellik valamelyik 
tehén, s hogy én már nem virgonckodom a szoknyák körül, 
korban pedig előre haladtam, a mérgesszájúak háromlábú 
ökörnek gúnyolnak, s ez különösen fáj a szívemnek. Hogy 
az igazságot megtudja, Büdes (ez is így nevez, a kórság a 
belébe!), ami a tehetséget illeti, abban nincsen hiány. De 
el nem tudja képzelni, milyen bajos akadályt jelent egy 
harmadik láb, mikor lánykérőbe megy az emberfia, vagy az 
oltár elé kell lépni, nem is beszélve a tapintatlan 
firtatásokról. Inkább a rideg legénységre fanyalodtam hát, 
semmint három lábon induljak el a házasság útján, mely 
nekem immár tüskét bővebben terem a rózsánál. Törekvő 
tábornoki családból származom, minden ősöm tábornok 
volt, még a két húgom, az anyám és három nagynéném is, 
már ami a gondolkodást illeti, mert csatába csak odahaza 
mentek. Igaz, hogy ily alkalmakkor mindig 
megfutamították Mária Terézia királynőnk őfelsége 
valóságos tábornokait, közöttük engem is, ki akkor még - 
hajh! - agárként futottam. Magát, Büdes, a flandriai 
hadszíntérről ismerem, csakúgy, mint Szász Móricot, aki 
akkor élte fénykorát. A gyalázat ott ért utol, s magam 
legfeljebb  vitézségben hibáztam, másban nem. Egy 
ágyúgolyó lesodorta a féllábamat térden alul, annyi időm 


maradt csak, hogy megragadjam jogos tulajdonomat, 
eszméletem elsötétült. Mire magamhoz tértem, három 
lábam volt. 


- Megfoghatatlan! - szóltam közbe. 


Nagyon idegesített, hogy mindig ő beszél, én hallgatok, s 
esetleg azt hiheti, hogy elnyomott az álom, ami kárhozatos 
udvariatlanság hasonló esetben. 


- " Említettem volt, hogy  fájdalmamban  ájulásba 
hanyatlottam. A segélyhelyre szállítottak, s a főkirurgus 
ugyan hova nézett volna, ha nem csonkán vérező lábamra. 
Tikkár Vendel, így hívták ... 


Gondolhatják, hogy a harag kitört belőlem, s 
végighullámzott tarajosan az ébredező tájon. Olyan volt a 
hangom, mint a viharfelleg, mint a saskeselyű, vagy a 
prédáért üvöltő oroszlán. Így nyilvánítottam érzelmeimet: 


- Ó, az a pöcegödörbe való, átkozott embernyuvasztó! 
Kiérdemesült  özvegygyáros, árvák gálád termelője, 
süketnémák megrontója, kinek ocsmány tekintetétől a 
jámbor tyúkszemből förtelmetes fekély leszen, s a kelésből 
testet rothasztó leprái Hát kegyelmedet is ő rontotta 
meg?! 

A háromlábú tábornok megvárta átkaim apadását aztán 
olyan hangon folytatta elbeszélését, mintha soha meg nem 
indult volna azon, amit elmondandó volt. Minden bizonnyal 
előbb hullatott könnyei mosták ki belőle a bánat aznapi 
porcióját. 

- A nagy zűrzavarban a főkirurgus előkapott egy lábat, 
volt ott halomszámra, s jártasan hozzávarrta a csonkhoz. 
Ha a buzgólkodást ekkor abbahagyja, csak annyi baj lett 
volna belőle, hogy féllábam fele a másé, s bicegtem volna, 
ahogy idegen lábon szokás. Csak hát a főkirurgus ideges 


volt, darazsakként röpködtek feje fölött az ágyúgolyók, 
szerencse, hogy ájulatban feküdtem, magam sem 
kedvelem az ilyenféle muzsikát. Már-már a következő 
sebesülthöz lépett, hogy azon töltse ki tudományát, mikor 
megpillantotta a hónom alatt lelőtt féllábamat. Abban a 
hitben, hogy csak az egyik lábamat illesztette a helyére, 
gyorsan megfejelte a lábszáramat egy combbal, s rávarrta 
a jobb faromra, oldalvást. Féllábú emberként ájultam el, 
háromlábú tábornokként ébredtem. Képzelheti, Büdes, mit 
éreztem akkor. 


- Még elképzelni is bajosan tudom - vallottam meg, s 
igen kedvére, mert a szenvedő ember mindig örül, ha 
elismerik, hogy másnál többet s komiszabbul szenved, ami 
különös tulajdonság, de mindenkiben megvagyon. 


- Obsitot kértem, s azóta kerülöm az emberi társadalmat, 
holott azelőtt örömest forgolódtam udvari bálokon, 
traktákon a meghódolt városokban, s a legpirinkóbb 
szalonba sem restelltem elmenni, ha reménylettem, hogy a 
szalont  fehérszemély díszíti, s elkövettem minden 
becsületes becstelenséget, hogy hódolatra késztessem 
férfiasságom és tábornokságom előtt. Egy hollandus orvos 
biztatott volt, hogy esetleg a teplici hévíz leáztatja 
testemről az idegen tagot, azóta próbálkozom itt, de bizony 
jele sem mutatkozik, hogy hizlalhatnám a reménységet 
szívemben. Az új láb megfogant bennem, mint az oltás, és 
hogy néha különös gondolataim támadnak, aminőkhöz 
foghatót azelőtt véletlenül sem gondoltam, az idegen 
végtagnak tulajdonítom. Éjszakáimat többnyire azzal 
töltöm, hogy régi gondolataimat összehasonlítom az 
újakkal, s a változást iparkodom szemügyre venni, hogy 
legalább a tudománynak szolgáljak balsorsom révén. 


Nagy kíváncsin megtudakoltam, minő új gondolatok 


sarjadzanak benne a műhiba érdeméből. Ezúttal elhagyta 
filozofikus béketűrése, s elfakadt epésen: 


- A prókátorok megmagyarázták nekem, hogy az én 
esetem műhibának nem minősíthető, ezért mondjak le ama 
tervemről, hogy perrel támadom meg életem megrontóját, 
Tikkár Vendel főkirurgust. Műhiba esete akkor forogna 
fenn, ha valami híja volna testemnek. De aminthogy az 
adóst nem perelhetni azért, ha a hitelezőnek tíz arany 
helyett tizenkét aranyat fizet, hasonlóképpen nem 
perelhetem én sem Tikkár Vendelt a ráadásért. Az ítélet 
engem kötelezne tiszteletdíj fizetésére, lévén nyilvánvaló, 
hogy főkirurgusi minőségében nincs kötelezve harmadik 
lábbal ellátni a sebesült hadfiakat. 


Emlékezetembe véstem szavait, miheztartás végett, ha 
netán prókátorokkal akadna közös ügyem. 


- Nagy jó generális uram, ha meg nem sértem - tértem 
vissza az előbbi tárgyhoz tiszteljen meg egy olyanfajta 
gondolattal, mely kegyelmed agyában az új vér hatására 
fogant meg. 

- Mi sem könnyebb ennél, fiam. Azelőtt soha meg nem 
fordult a fejemben, hogy esernyővel is lehet borotválkozni, 
most szüntelenül ezen jár az agyam. 

Oktalanságot követnének el, ha megszólnának; hogy 
jövendő ellenségemet, a burkus altábornagyot asztalomhoz 
invitáltam. Akkoriban ez szokás volt, bizonyság rá Teplic, 
hol a feredőben együtt kúrálta magát mindenféle 
nációbeli, a kaszinóban együtt kockázott, kártyázott, a 
sétányokon egymás mellett csapta a szelet a 
szépasszonyoknak. De hogy a parancsolat jött, az egyik 
jobbra ment, a másik balra . ha a  hadimezőn 
összetalálkoztak, áhá, te vagy az, mondták örömmel, 
mindazonáltal levágták egymás lábát vagy fülét, ahogy 
esett, visszajöttek lábadozni Teplicbe, s tovább folytatták 
az abbahagyott kockapártit, mintha az egyik a másiknak 
nem tartozna lábbal, füllel vagy egyéb testrésszel. Ilyen 
volt az úri Európa, ahogy mostanság neveznék, ha volna 
ideje bárkinek ilyesmivel foglalkozni. 


A tétlenség mindamellett nem uralkodott el annyira a 
katonai lelkeken, hogy a szemfülesebbje ne kémkedett 
volna hazája javára.  Néminemű  könnyebbségeket 
óhajtottam biztosítani magamnak a hétéves háborúra, 
hogyne barátkoztam volna hát Rochov altábornaggyal. 
Ugyanilyen sanda szándékokat táplált ő is, nem 
hányhatunk semmit egymás szemére. Becsületünkre 
legyen, nem is tettük. 


Furcsa szerzet a burkus, főleg közelebbről nézve. Az 
igazi burkus külsejében valamely nagy halnak a 
csontvázához hasonlít, elsősorban szárazság dolgában. 
Amilyen száraz a test, ugyanolyan száraz a lélek vagy a 
kedély, ahogy a Burg tájékán mondják. 


Elischen kitett magáért. Gulyáslevest főzött, sűrűt, 
magyarosat, férfinak valót. Hogy, hogy nem, a gulyásba 
belekeveredett egy darabka sárgarépa. Rochov ábrázatán 
a megrökönyödés akkor változott derűvé, mikor a répát 
meglátta. Rögtön villájára döfte, kitette maga elé a 
tányérra, egy falatka kenyérrel óvatosan letörülte róla a 
zamatos levet, sót hintett rá, majd kétannyi kenyérrel 
jóízűn megette, így jártunk a vitézek eledelével. 


A töltött káposzta csak addig tetszett neki, míg meg nem 
akadt egy töltelékben; óvatosan elkerülte, s csak a 
káposztából rakott a tányérjára. Körülnézett, mintha 
keresne valamit, de hogy nem lelt, enni kezdett a maga 
böjti módján. A paprikás csirkét megkóstolta, nem is 
gyalázta, csak éppen nem evett belőle, mivelhogy az 
túlságosan jó étel, kár volna hozzászokni. Ugyanezt a 
véleményt nyilvánította a csiperkével töltött malacról, a 
pulykáról s a barátfüléről is, amit Elischen fűszeres 
fácánmellel szokott bélelni. Jöttek a tészták, a fánk, ötféle 
rétes, vargabéles, kürtőskalács, majd leroskadt az asztal 
alattuk. Rochov haragosan összevonta a szemöldökét, s 
szigorún megszólalt: 


- Kartoffeln! Kartoffeln! 


Most tapasztaltam, milyen könnyű, akarom mondani, 
milyen bajos az emberfiát boldoggá tennil Neki ez volt a 
boldogság, a sóban főtt krumpli 1 Ez időtől fogva nem 
nyilvánítok elítélő véleményt Tót  Kutyafarka János 
komámról sem. Ő is éppolyan kielégületlenül szemlélte 
volna gyönyörű lakománkat, mint a burkus. Ahány ember, 
annyi világ. Talán bizony ennek miatta férünk meg oly 
nehezen egymás mellett az ég alatt, mely úgy tekint le 
ránk, mintha mögötte mindannyian ugyanazt sejtenők. 
Ámbár lehet, hogy nem így gondolom magam sem, hanem 


másként, de még nem tudom, miként. 
Elischen kiment az edényt elmosni, mi politizáltunk. 


- Ha meg nem sértem altábornagy uramat - kezdtem 
szóba mi végből vetemedtek kegyelmetek, burkusok, annyi 
töménytelen galádságra, ármányra és álnokságra, hogy 
Sziléziát elrabolják a mi kegyelmes királynénktól, ki 
Istentől biztosított joggal uralkodott ezen a földön, 
csakúgy, mint a többi birtokán, engem magam is 
beleértve? Hát azt hiszik kegyelmetek, hogy a királynénk 
belenyugszik a veszteségbe? Nagy tévedésben tévelyegnek 
kegyelmetek, elvakult burkusok. Gondolják csak el, mi 
mindent el nem érhetne a mi királynénk, ha elszánná 
magát, hogy instanciázzon az uralkodók között! Hisz az 
ángliusok a fél szigetet odaadnák neki, nem is beszélve az 
ámerikaiakról, kiknek az országában csak hó van, de 
hóbőrű fehérszemély mutatóban sem, legfeljebb sáfrány 
színű, a mi királynénkhoz bizony nem fogható. 


Rochov pőrén válaszolt, meg kell hagyni, őszintén: 


- Szűkségünk van Sziléziára. Elsőrendű nagyhatalom 
akarunk lenni. Vas! Szén! 

Ilyen pattogósan beszélt mindig, kopogtatott a nyelvével, 
vason bádoggal, vagy olyanformán. Nem hangzott éppen 
kellemesen. Nem is azért hallgattam. 

- Nocsak, nocsak? - gúnyolódtam. - Minő becsvágy 
emészti kegyelmeteket! Es ugyan bizony mihez értenek 
kegyelmetek, hogy ilyen magas rangra törekednek? 

- A verekedéshez! 

- És altábornagy úr abban a hiedelemben leledzik, hogy 
ez elegendő? 


- Annak, akit megvertünk, mindenkor! 


Szerettem volna figyelmeztetni, hogy nagy hatalom - 
nagy felelősség, továbbá megkérdezni, hogy mit tudnak 
adni a szenvedő emberiségnek - kartoffelt talán? 


Olyan együgyű lélek volt, meg sem kíséreltem a 
magyarázkodást, a bizonyos kudarc az erőseket is 
visszariasztja. Inkább azzal iparkodtam a gőgjét hűteni, 
hogy elmondtam, ne nagyon dicsekedjék a verekedési 
tudományukkal, a burkus hadsereget francia mintára 
csinálták, francia menekültek, a hugenották. Berlint is 
ezek tették nagyvárossá, nem is olyan régen, minden négy 
és egynegyedik ember francia volt ott, Frederik is ezektől 
tanult mindent, most is nyolc francia generális szolgálja, s 
milyen gyönyörű nevű  generálisok, mint például 
Hautcharmois. Hallani is andalító! 

Elámult tudományom tömérdek voltán, s hogy alul ne 
maradjon, megeresztette a nyelvét. Az én agyam mindig 
olyan volt, mint a fehér papiros, erre a papirosra írta fel az 
altábornagy a szavakat, de úgy, hogy onnan többé 
levakarni nem lehetett. Amit mondott, ma is fejemben van, 
bárki megnézheti. 

Nem akarom én kisebbíteni az én drága gazdám, Hadik 
András uram érdemét, őnélküle ugyan mivé lehettem 
volna, — egyszerű jobbágy, amilyennek születtem? 
Mindamellett szent igazság, hogy a berlini csatát én 
nyertem meg az asztalnál  boroztomban  Rochov 
altábornaggyal, a száraz burkussal, ki szinte zörgött. Tőle 
tudtam meg, hogy ötezer nyomorult katonánál több nem 
védelmezi  — Berlin városát, mely az elterülés 
tulajdonságában fölötte rokon a mi kényelmesen 
nyújtózkodó városainkkal, Debrecennel, Kecskeméttel. 
Minek folytán ennyi ember nem elegendő az ellenség 
elűzésére. Azt is kiszedtem belőle csalafintásan, hogy a 


tizenkét ágyúból a csata napján tízet nem használhat, mert 
hanyagul a  Zeughausban felejtette. Mint utólag 
megtanultam, az ilyenforma mulasztások neve történelmi 
mulasztás, melyről a történelem ítélőszéke előtt köteles 
felelni a felejtkező felebarát. 


Mikor, mit akartam, megtudtam, jókedvűn a vállára 
csaptam az én altábornagyomnak: 

- No - mondtam felőlem akár holnap megkezdhetjük a 
hétéves háborút. 


- Úgysem tehetünk mást - mondta a burkus, s ahogy 
mosolygott, megmutatta sárgás fogait. 

Mióta világ a világ, sokszor kiadták hadiparancsban, 
hogy katonának álmot látni tilos. Ámde miként védekezhet 
a jámbor vitéz, ha eszmélete elhagytán magasba húzódnak 
lelke előtt az álmok kárpitjai? 


Azon az éjszakán, hogy a krumplipusztító Rochovot 
megvendégeltük, olyat álmodtam, hogy beleizzadtam. Nem 
hagyom ki az elbeszélésből, csonka volna nélküle a 
történet. Már csak azért is csodálatos álom volt, mert 
megértettem, holott az álmok nyelvét soha nem tanultam. 


- Liza, lelkem, adj egy pohár vizet I - így kezdődött, s 
hogy reggel fölébredtem, ott állott a pohár víz az éjjeli 
asztalomon, érintetlenül. Ez is amellett vall, hogy amit 
elmondok, álomban esett meg, nem valóságos 
történelemben. 


Szóval a fülem zúgni kezdett, de olyan erősen, hogy a 
szomszéd házból átjöttek, hogy nem zúdult-e ránk valami 
szerencsétlenség. Magam is sokallottam a zúgást, főleg 
hogy semmit nem hallottam miatta. Ha csak azt nem 
számítom, amit a szomszédok mondtak, csak hát ők nem 
álomban nyilatkoztak, hanem valóságos személyükben, s 
ilyeténképpen semmit nem tudhattak arról, hogy mit főz az 
a tizenkét asztrológus, aki ott áll az ágyam mellett, s 
fondorlatosan tanácskozik. Az érdeklődésem gyorsan 
fölgerjedt, mert a fülem zúgásán keresztül is kivettem a 
felséges királyné nevét. Csak éppen az összeesküvésből 
nem sikerült elkapnom egy falatnyit sem. 


Mit tehettem? Más álomba fogtam. Egy óriási kondért 


álmodtam, tengerfenéknek beillő tömérdeket, annak a 
menedékes oldalán tizenkét papi személy szaladt körbe 
igen sebesen, s beszélt közben szakadatlanul. Amit 
vesztemre megint nem hallhattam a fülzúgásomnak miatta, 
holott ők is a királynét emlegették. Az egyik elveszítette a 
kalapját, utána vittem, megköszönte. 


- Kedves Csinnadári úr - mondta a tizenkét papi személy 
egybezengőn mi most búcsút veszünk kendtől, s 
átmegyünk a szomszédba, hol egy másik álomban van 
szereplésünk. Kakasszóig még sokat kell veszkődnünk, 
manapság ritka a könnyű álom. Maguknak jó soruk van, 
maguk álmodnak, azaz fekve dolgoznak, s legfeljebb a 
zihálás meg a nyögés esik nehezükre, nekünk szegény 
álombélieknek viszont vérrel és verejtékkel kell 
megkeresnünk kenyerünket. Papi személyek lévén, nem 
szegődhetünk  muzulmánokhoz. Tudni való, hogy a 
pogányok csintalanságokról álmodnak, huriknak nevezett 
nőszemélyekről, kikről örömest álmodnánk mi is, de hiába, 
a szolgálati szabályzat nem engedi. Amellett mostanság 
egyre sűrűbben kapunk megbízást lidércnyomásra, ami 
különösen megerőltető, s az a kevéske túlóra, amit fizetnek 
érte, még borravalószámba is gyarló. Isten megáldja, 
Csinnadári úr, örüljön, hogy él, s nem álmodják, mert 
annál gyötrelmesebb nincsen. 

Intettem nekik, hogy remélem, találkozunk még, s 
tovább álmodtam nagy makacsul, hogy amit meg akarok 
tudni, el ne szalasszam. Hasztalan azonban, mert a 
fülzúgás mindenhova elkísért, kivéve az utolsó álmot, 
melynek színhelye virágos rét volt. A virágos réten öt teve 
legelészett . jámboran, közöttük pedig Hófehérke 
szedegette a virágot. Az orra vágásából, a szája 
duzzanatából tüstént megismertem, hogy a királyné az, bár 


csupán habos hálóköntös fedte a 
testét, s az igazat megvallva, ilyen 
állapotban a felséges királynéhoz nem 
volt szerencsém. Ogy látszik, hogy 
némelyek felismeréséhez elegendő az 
orr vagy a száj, kivált, ha királyi : 
vérből származók. 

Virágzott azon a réten egy 
csipkebokor is, hat ember kéz a 
kézben át nem bírta volna ölelni, 
annak a  bokrából egyszer csak 
kibukkant egy girhes ordas, csikasz 
toportyánféreg, burkusfajta, elhihetik. 
Ilyen lett volna az álnok Frederik, ha 
véletlenül nem a kedves anyja szüli, 
hanem farkasszuka fiadza. Az egyik íevét levágta, a 
másikat megszalasztotta, a másik három ökörmódra 
kérődzött, csillogott a nyál a szájuk szögletében, s 
mekkora baromi türelem tompította el a szemük fényét I 
Atkiáltottam a magam életéből az álomba, hogy 
figyelmeztessem Hófehérkét a feléje  settenkedő 
veszedelemre, kivált hogy a veszedelemnek gyanútlanul a 
hátát mutatta. Engem is megigézett, hát még az ordast, 
kinek éhségében lüktettek a bordái, a szeme zöldebben 
csillogott a zöld fűnél. De még akkora nagy és szép hang 
sem bír átalszállani az álomvilágot a valóságtól elválasztó 
szakadékon, amilyen az enyém. Abban a gyalázatban 
fogant pillanatban riadtam eszméletre, mikor a farkas 
beleharapott Hófehérkébe, s valamennyi történész 
tanúsága szerint így kiáltottam föl: - Szilézia odavagyon! 


A piacon már dobolt a kisbíró, ahány falu, ahány ország, 
ahány város, mindenhol. Az emberek összegyűltek: 


, Közhírré tétetik, azoknak, kiket illet, de valamint 
azoknak, kiket nem illet, azoknak, kik vannak, de valamint 
azoknak, kik lesznek, s abba, ami leszen, beleesnek, akár 
tehetnek róla, akár nem, közhírré tétetik, hogy a következő 
háború idejét a generálisok hét évben szabták meg, minek 
folytán ezt a háborút már az első évben hétéves háborúnak 
fogják nevezni, mindvégig a történelem folyamán a mai 
napig, s hogy ennek okából kifolyólag, aki beverbungozott, 
igyekezzék hét évig meg nem halni, sem elpusztulni, sem 
kimúlni, mivelhogy szükség leszen rá, s ha meghal, magára 
vessen, olyan büntetést kap." 


Aztán ugyanabban a pillanatban a világ valamennyi 
kisbíró ja a magasba emelte a dobverőt, mire világszerte 
csend lett. Abban az általános csendben a kisbírók 
egyszerre csaptak rá a dobra. Tudhatta mindenki, hogy a 
háború megkezdődött. 


Már aznap bekopogtatott hozzám Hadik András 
generális uram: 


- No, Büdes, itt vagyok, s már sietünk is, nem olyan 
háború ez, amiből szabad volna elkésni. Hogy állnánk az 
unokáink elé? 

- A poggyász megvagyon. a generális úré is, az enyém is, 
annyi ideje talán jut, hogy megegye velünk a maradékot, 
amit Rochov altábornagy úr a nyakunkon hagyott? 


Bólintott, hogy a meghívást elfogadja, s mikor Elischen 
fölhordta eléje a teli tálakat, csóválta a fejét, hogy milyen 
bolond a burkus, egyben az aggodalom is megszállotta. 


- Mi leszen velünk Büdes, mi leszen a mi hazafias magyar 
gyomrunkkal, ha olyan földre megyünk hol még az 
altábornagy ok sem értenek az evéshez? Itt a pénz, 
vásároljon disznót, szúrja le, dolgozza föl, ne kopogjon a 


szemünk éhségünkben, ha majd egyebet sem látunk, mint 
krumplit meg káposztát. Most értem csak, miért oly 
ösztövérek. 


- Azért húst is esznek néha - védtem őket. - Az ellenség is 
ember. 


- Legfeljebb pénteken esznek, Büdes. De nem 
jókedvükből, hanem hogy bosszantsák a katolikusokat. 


Este a disznótoros vacsoránál elmagyarázta a nagy 
helyzetet. Azelőtt se vétettem sokat magam ellen, de attól 
fogva kétszer úgy tiszteltem, becsültem az eszem, elmém, 
okosságom, mint annak előtte. Milyen okosat álmodtam I 


Hófehérke csakugyan Mária Terézia királynénk volt, a 
csikasz ordas pedig Frederik. Az öt teve az öt szövetséges, 
úgymint Franciaország,  — Oroszország,  — Svédország, 
Szászország és Angolország.  Versengve rettegtek 
Frederiktől. 


Micsoda álmos, hanyag, szélütött szövetségesek voltak! 
Teremtő atyám! Ha öt tucat Sziléziája vagyon a 
királynénak, azt is elvesztette volna, ha ezek segítik, 
nemhogy az egyetlen elrablott Sziléziát visszaszerezték 
volna! Szegény szépséges királynénk! Csak mi voltunk a 
támaszai, gyámolítói, én meg Hadik András uram. 


Máig szentül hiszem, hogy a baj alighanem onnan eredt, 
hogy oly erősen tartották magukat a hetes számhoz. Ha 
összefognak, egy év alatt miszlikbe vágják a burkus 
sereget, magát Frederiket elevenen nyelik el az országával 
együtt. Beszélhettünk ezeknek, míg a nyelvünk tövig 
vásott, beszélhettünk, egyre azt hajtogatták, hogy ha 
hétéves háború, akkor legyen hét, így állapodtak meg, így 
szól a szerződés. Mindig ilyenek voltak a generálisok, s 
hogy ebből mennyi baj származott, meg sem kezdem 


elsorolni. 

Ami Frederiket illeti, ő fütyült a szerződésekre, 
megállapodásokra, minden évben megvert valaki mást a 
szövetségesek közül, s végtére igazsága neki lett. Nem is 
tartott, csak tőlem. 

De megint nem akarok elébe szaladni annak, ami amúgy 
is eljön. Ugy mondom sorjában, mintha nem tudnám a 
végét. 

A nagy Napóleon még nem lépett színre, nem volt 
választás, sétálós háborút folytattunk, ahogy a korszellem 
megkívánta. Gyakorta hallottam én erről a szellemről, 
valahányszor megfordultam a történelem ítélőszéke előtt. 
Úgy van az, barátaim, hogy ha sötét erdőben elkapja az 
ember nyakát a zsivány, nem védekezik, mivelhogy a 
korszellem lovagi párviadalra szoktatta. A nemes meg a 
polgár viselkedik ilyeténképpen, lévén, hogy jobban 
értesül a korszellemről, mint a magamfajta földmívelő. 
Igaz viszont, hogy ha a zsivány a mi nyakunknak szegezi a 
kést, mi kiütjük a kezéből, lerántjuk a fülét, szétrúgjuk a 
térdét, s csak századok múltán tudjuk meg, mekkorát 
vétettünk a korszellem ellen. 


Azért tértem ki errefelé, mert Lotharingiai Károly 
bátyám is ilyenformán érvelt, mikor színe elé járultam, 
hogy az Isten szerelmére, tegyünk már valamit a királyné 
védelmében, mert ennek a háborúnak is vége leszen, és 
Szilézia többé nem díszíti a koronáját. Ahogy hadi 
férfiakhoz illik, térkép előtt tanácskoztunk, ő szokása 
szerint talpig bécsi vasban, én komotósabban. Tehettem, 
nem voltam németrómai császár. 


Hogy a korszellemnek milyen babonás hatalma vagyon, a 
térkép előtt észlelhettem. A felséges császár annyira 
rászokott a hadviselésnek akkori módijára, hogy a térkép 
látványa egymagában sétálásra gerjesztette. Eleinte a 
nyomában maradtam, csakhamar kimutatta azonban 
emiatti idegességét. Ilyenkor úgy manővrírozott, hogy azt 
Iszkázon futásnak nevezték volna. Az az egy mód 


kínálkozott " beszélgetésre, hogy ha ő  oldalazó 
hadműveletbe fogott, én megcéloztam a balszárnyát, mire 
ő ravaszul elmosolyodott, s miután erőit sebesen 
átcsoportosította, szembe fordult velem. Farkasszemet 
néztünk, meglepetéstől , nem kellett tartanunk, 
beszélgethettünk, míg megint el nem jött a korszellem 
órája, s a császár újabb manőverbe nem kezdett. 


Egy ilyen szünet alkalmával iparkodtam beleverni bécsi 
vasból való fejébe az én egyszerű eszméimet. Az egész 
Hauptguartier összefutott, úgy zengett a császári fej. 
Zengett, de nem hatolhatott be abba semmi, úgy kitöltötte, 
ami benne volt. 


- Károly bátyám, maga a történelem legnagyobb 
hadvezére - mondtam, hogy jobb hangulatra derítsem. - Ki 
ne értené meg, ha Károly bátyám nem, hogy a helyzet 
nekünk kedvez? 


Csakugyan így volt, nem túloztam egy körömfeketényit 
sem. Nyugaton a fÍranciák sorakoztak föl, a mi 
szövetségeseink, kissé alább a birodalmi sereg, az is a 
mienk. Ezekkel szemben a burkusok szüntelenül sétáltak, 
hogy a túlerő nyomását csökkentsék. A sétákat maga az 
álnok Frederik, braunschweigi Ferdinánd, valamint anhalti 
Móric vezette. 


Most lássuk a keleti frontot, a sziléziait. A nagyobbik 
sereget, ami ott működött, Károly bátyám parancsnokolta, 
a kisebbiket Nádasdy lovassági tábornok, kit ugyan nem 
ismertem, de jónál egyebet nem hallottam felőle, ami nagy 
szó. Ez a két sereg két burkus sereget kötött le, a Beverni 
hercegét meg a Winterfeld úrét, ha jól emlékszem. 


Prága és Berlin között nekünk volt még egy seregünk, a 
Marschall táborszernagyé, néhány napi menetre a burkus 


fővárostól. De ez még semmi! Hajajj, mennyire semmi! 
Északnyugaton hatalmas angol ármádia piszkálta a 
körmét, északon a svéd sereg művelte ugyanazt, 
északkeleten meg az oroszok. Ezeknek már nem jutott 
sétapártner Frederik másfél milliós seregéből, maguknak 
sétáltak, hogy ne vétsenek túlságosan a korszellem ellen. 


És abban a pillanatban, mikor Károly bátyám 
olyanféleképpen mosolygott, mintha érteni kezdené, amit 
soha meg nem értett, nyílott az ajtó, s belépett, soha nem 
találnák ki, kicsoda, ha meg nem mondanám, olyan 
valószínűtlen az egész dolog. Szóval a háromlábú tábornok 
lépett be kopp-kopp-kopp, imbolyogva s szörnyűmód 
fölindultán, mögötte a szárnysegéd sunyított, mint aki 
aggódik a feje miatt, holott nem nyakra való feje volt. 


Német-római császárok elé nem illendő ilyen vadul 
betörni, amellett a háromlábú tábornok fölössége folytán 
komplimentet sem tudott csinálni, holott az etikett nagyon 
kívánta. Károly bátyám puhaszívű ember volt, én is szóltam 
a tábornok érdekében, meg amellett a száját is eltátotta 
valamelyest. Nem lett hát semmi baj. 


- Foglaljon helyet, tábornok úr - mondta Lotharingiai 
Károly, s császári mozdulattal mutatott egy székre. 


Mindjárt megbánta a kedvességét, látnia kellett, milyen 
bajos három lábbal leülni. Amint ez sikerült, a tábornok 
átdobta az első lábát a másodikon, ezen meg a harmadikat, 
s Így szólt: 

- Én a királynő szolgálatában lettem nyomorék vagy 
rokkant, ahogy felségednek minősíteni kegyeskedik. S 
mivel én többé az életnek édességét nem élvezhetem, más 
vágyam nincsen, minthogy a királynő őfelsége 
szolgálatában halhassak meg. Háromszázhuszonhárom 


folyamodványt nyújtottam be a kancelláriába, nehogy 
vétsek a szolgálati út ellen, s csak annak utána szántam rá 
magam arra, hogy felséged színe elé lépek. Szívem szerint 
inkább a királynő pártfogását kértem volna, tapintatból 
nem tettem, tudván, hogy ideje javarészét áldott 
állapotban tölti, s a látvány, amit nyújtok felséges 
tekintetének, esetleg gyászos következménnyel leend az 
útban levő utód alsó végtagjainak számára. 


- Csakugyan - hagyta rá Lotharingiai Károly 
megenyhülten nem lett volna kívánatos, hogy a föld egy 
háromlábú Habsburg főherceggel gyarapodjék. Ezért 
kitüntetésül megkapja a Mária Terézia lovagrend első 
fokozatát. Mert ugyan bizony ki a lovag, ha nem 
kegyelmed? 


Erre ittunk, ahogy illik, a szárnysegéd behozta a 
lovagrendet, a háromlábú tábornok elfakadt sírva, én 
Rozáliára gondoltam, mert ahogy távolodtunk Teplictől, 
Elischen egyre ritkábban jutott eszembe. 


Immáron csak egyetlenegy akadálya volt, hogy a 
tábornok vérét onthassa a háborúban, a harmadik lába. 
Nem a legénységnek miatta, hiszen a jó katona nem azzal 
tölti idejét, hogy a felettesei lábát számolja. A bökkenő ott 
volt, hogy a tábornok nem tudott lóra ülni, márpediglen 
hintóban csatát vezetni kárhozatos könnyelműség, ilyet 
még Soubise marsall sem csinált, holott ha valaki nem 
értett a hadimesterséghez, ő volt az. Tudni való, hogy a 
lovas a lovat a két lába közé fogja. Harmadik lábnak helye 
lovon nincs. 


- De tevén vagyon ám! - szóltam közbe szerényen. 


Az álmom jutott eszembe, Hófehérke meg az öt teve. A 
lovas, ugyebár, két lába közé fogja a teve púpját, a 


harmadik lábát pedig lelógatja a két púp közötti völgybe. 

- Fiammá fogadlak! - mondta a háromlábú tábornok. - 
Neked köszönhetem, hogy meghalhatok, hidd el, soha nem 
feledem, legyen az öröklét kétszer olyan hosszú, mint a 
híre! 

Így lettem fia a háromlábú tábornoknak, ki csakugyan 
elesett a csatatéren, előbb azonban sok burkus életét 
kioltotta, s egyetlen csatán huszonnyolc tevét lőttek ki 
alóla. 


Térjünk vissza azonban az én haditervemhez. No hát, 
maguk még mindig sokkal többet jegyeztek meg a 
helyzetből, mint Lotharingiai Károly, oly alkalmatlan 
pillanatban jött az új látogató a maga megrendítő 
kérésével. 

Szép  visszhangosan megint zengeni kezdett a 
Hauptguartier. Előbb arra próbáltam rábeszélni a császárt, 
hogy írjon a svédeknek, az angoloknak meg az oroszoknak, 
hogy zúduljanak Berlinre, magamra vállaltam a postási 
szerepet, hogy kevesebb módja nyíljék kifogást találni. 

- Ha már beveszik Berlint, vegyük be mi - mondta, s 
ebben igazat kellett neki adnom. - Frederik a mi 
ellenségünk, az ötlet is a mienk, miért ne lenne Berlin is a 
mienk? 

Nem fogott ki rajtam, mindjárt megadtam a választ: 


- Akkor indítsuk meg Berlin ellen Marschall 
táborszernagy urat, a gazdám majd a segítségére leszen, a 
szövetségeseket meg akkor értesítjük, mikor nekünk már 
két-három napi előnyünk vagyon. Berlin a mienk leszen, ők 
meg annak rendje-módja szerint kirabolják és 
végigpusztítják a többi burkus várost. Frederik maga 
elmehet börböncés kalmárnak, ha ugyan befogadják a 


céhbe. 


Ezen harsonásan kacagott a császár, egyszer németül, 
aztán rómaiul, többre - sajnos - nem futotta az eszéből. 


A vállamra csapott, hogy ,menjen, Büdes, majd 
gondolkodom a dolgon." 


Minden veszve volt, tudtam már akkor, az osztrákok 
olyanok, vagy azért nem cselekszenek, mert nem 
gondolkoznak, vagy azért, mert gondolkoznak. Máig 
találgatom, hogy Károly bátyám miért nem cselekedett, s 
máig sem tudom. 

Nemcsak a szeretetemről, a keserűségemről is szólani 
akarok. Mindkettőnek a forrása Hadik András volt, akit 
kineveztek altábornaggyá, hogy ha már megtámadjuk 
Berlint, ne maradjunk rangban alatta a  burkus 
parancsnoknak. 


Kicsinyesség volna fölsorolni, mi mindent tettem én érte 
ragaszkodásomban. Hogy én öltem disznót az útra, s 
menet-jövet az én kolbászommal, hurkámmal, 
oldalasammal, szalonnámmal táplálta gyarló testét, szóra 
sem érdemes. Fürdőt melegíteni, a hátát szappanozni, 
fáradt derekát dögönyözni, csizmáját fényesíteni, lovát 
csutakolni, kutyáját sétáltatni, leveleit kihordani mindig 
engem szolgáltatott. Ha sóhajtott, s lepattant a gomb a 
gatyájárói, fölvarrtam, mielőtt még egyet sóhajthatott 
volna. Ha tízszer sóhajtott, tízszer varrtam föl. Szétrepedt 
a nadrág vitézlő ülepén? Le sem kellett húznia, sem a lóról 
leszállania,  összevarrtam anélkül, hogy bár egyszer 
megszúrtam volna. 


Ennyire a kezére dolgoztam! S mi volt a hála? Még egy 
legényt hozott magával a berlini útra, Stopfaneket, a 
fogvicsorgatót. 


Sajtszerű feje volt szegénynek, kerek meg likacsos is, 
éretten sárgálló. Ha vigyorgott, a két ajka nyomtalanul 
eltűnt, s a nézelődő csodálkozhatott, hogy a sárga fejben 
sárga fogak sorakoznak, lapátformák, csipkézettek. Ezeket 
a fogait  vicsorgatta éjjelente  Stopfanek, olyan 
rémületesen, hogy a hajam szála égnek meredt, mikor első 
ízben fölriadtam a zajra. 


Ittam volt, s nagyon hirtelen ébredtem, azt sem tudtam, 
élek-e, halok-e, hát még hogy hol vagyok? S akkor a 
csendet őrletni kezdte Stopfanek két rettenetes állkapcsa. 
A vaksötétben ez a morzsolgatás meg a kísérő jajok 
iszonyattal töltöttek meg. Gondoltam, a pokolban vagyok, 
elkárhozott lelkek nyögnek körültem, bűnös testüket 
malomkő szaggatja darabokra. Legalább a fele bűnöm 
eszembe jutott, s megijedtem módfölött, hogy megfelelő 
büntetést szabnak rám. Imádkozni kezdtem könyörületért, 
s ahogy a két tenyeremet összetettem, mindjárt 
megnyugodtam. Már tudtam, hogy nem a pokol ijesztett 
meg, hanem Stopfanek. Lám, az imádság mindenkor 
használ. 


Lehajoltam a csizmámért, s oldalba vertem Stopfaneket. 
A vicsorgás csakugyan megszűnt. 


- No, mi az? - motyogta Stopfanek. 


Nem mukkantam, ugyan mivégből 
árultam volna el neki, hogy én 
ösztökéltem eszmélésre. Elaludtunk, s 
hogy másnap Stopfanek a fejét lógatta 
meg sóhajtozott huzatosan, én al 
veséje meg a csizmám találkozásának § 
tulajdonítottam. Bár úgy lett volna! 


Stopfanek lelkét bánat ülte meg, 
mázsás bánat, tengernyi bánat, 
azazhogy inkább égig érő bánat, 
amint  —— majd a —— következőkben 
megmutatkozik. Hogy Stopfaneknek 
mennyi bánat jut, a Gondviselés dolga, 
az már viszont nem, hogy ennek a 
bánatnak miatta nekem kellett 


szenvednem, kinek a Stopfanek bánata se ingem, se 
gatyám nem volt. Még ma is fejembe tolul a vér, ha csak 
errefelé gondolok. 


A bánata Stopfaneket minden körülmények között 
lefoglalta. Először az indulásunk napján tapasztaltam ezt, 
1757. október hó tizedikén. Ekkor indultunk Radeburgból, 
s büszkén tudtuk valamennyien, hogy utunk végső célja a 
burkusok fővárosa, Berlin, melynek mi vesszük el az 
ártatlanságát. Mert hát addig ártatlan egy város - amíg el 
nem esett. Ha szabad magam ekként kifejeznem - 
háborgott bennem a várakozás. 


Málházkodás közben ejtettem a fölfedezést Stopfanek 
bánatának sajátos mivoltáról. Ügy egyeztünk meg, hogy én 
málházom fel őt, ő málház föl engem, s ilyenformán drága 
gazdánk terű nélkül róhatja útját, ahogy altábornagyi 
rangjához pászol. 


Stopfanek annyira elmerült szomorú gondolatai között, 
észre sem vette, hogy a málha engem illető részét is a 
vállára raktam. Szüntelenül másra gondolt, mindig 
ugyanarra, de még nem tudtam, mire. 

Erőltetett menetben haladtunk, mint Szász Móricék, 
zihált is a nyomorult Stopfanek, majd elolvadt a feje. A 
gazdánk ragaszkodott hozzá, féltem, a guta üti meg, s 
rajtam keresi majd a Stopfanekjét, odaléptem hát hozzá, s 
megszólítottam: 

- Vagyon-e pénze, koma? 

Bólintott, hogy vagyon. 

- Húz-e a terű, koma? - kérdeztem megint. 

Bólintott, hogy húz. 

- No - vetettem oda neki a harmadik kérdést -, ha pénze 


is vagyon, a terű is húzza, akarja-e, hogy kevesebb pénz s 
kevesebb terű húzza? 


Hogyne akarta volna a boldogtalan 1 S hogy 
megszabadítottam, Stopfanek kiegyenesedett, fölnézett az 
égre, melyet göndörded felhők borítottak. Ha eddig nem 
tudtam volna, hogy bolond, most meggyőződhettem felőle 
alkalmasan. 


Mihelyt a felhőket meglátta,  Stopfanek arca 
megváltozott, maga beszélni kezdett a felhőkhöz, nem 
olyanformán azonban, ahogy felhővel vált szót a halandó 
ember, ha ilyesmi egyáltalán megesik, hanem ahogy 
nőszemélyhez szól a férfi, feleségéhez, mátkájához, 
szeretőjéhez. Ahogy Radeburg tájékán járja a szó, 
ámuldozásomban megállott bennem a dugó. 

A ravasz olvasó bizonyosan észrevette, hogy elindultunk 
Berlin felé, holott Károly bátyám, az én legkedvesebb 
német-római császárom, a tervet nem pártolta. 


Hogy került rá a sor mégis? 


Annyi mindent elmondtam már, miért hallgatnám el 
éppen ezt? 


Hadik András uram, én, no meg 6 Stopfanek 
belenyugodtunk a nemes vállalkozás elhantolásába. Csak 
hát valami hírhordó elvitte a készülődés hírét Bécsbe. Egy 
napon a fölséges királyné benézett a kincstárba, honnét 
akkora sivatag üresség ásított vele szemközt, hogy ha nem 
királyi nevelésben részesül a kedves szüleitől, álló óráig 
káromkodott volna. Tudta ő is, amit a nagy Montecuccoli 
mondott, hogy a háborúhoz pénz kell meg makaróni. Sem 
ez nem volt, sem az. Tüstént levelet írt. 


A levél máig megvagyon, imádságos könyvemben őrzöm, 
egy négylevelű lóhere meg egy havasi gyopár mellett. 


Kívül Hadik András uramnak szólt, belül pedig, aki csak 
olvasni tudott, mind ezt olvasta ki belőle: 


, Hűséges alattvalóm! A gyerekek meg a birodalom miatt 
nem értem rá a kincstárban vizsgálódni. De hogy a 
legújabb kis főherceget tisztába tettem, mégis bementem 
oda, a pelenkáról valahogy az arany jutott az eszembe. 
Hiába, mert ott aranynak nyoma sem volt. Nagyon 
megijedtem, hogy Frederik neszét veszi szorult 
helyzetemnek, s akkor Isten irgalmazzon] Másra, mint 
kegyelmedre, nem számíthatok, üljenek össze Büdessel, és 
süssék ki, mi volna a módja Berlin bevételének, valamint 
megsarcolásának. Cselekedjenek gyorsan, az idő halad, a 
trón inog, a kis főhercegek éhesek." 


Stopfanek is sírt, de olyan likacsos volt a bőre, hogy a 
lecsorduló könnyet alágurultában beszívta, minek folytán 
az ő sírása nem mutatott olyan szépen, mint az enyém meg 
a jó gazdámé. De szíve volt Stopfaneknek, gonoszság volna 
tamáskodni benne. 


Miután Stopfanek lefeküdt, mi odatelepedtünk a térkép 
mellé, s kiokoskodtuk, hogy üthetünk rajta 
legsikeresebben a burkusokon. Ebben nagy segítségünkre 
volt a vörösbor, amivel az elménket üdítettük. Berlin 
megsarcolásával világraszóló tettet vittünk végbe 
csakugyan, s jobban nem végezhettük volna, amit 
végeztünk. A mi sikerünktől értette meg Lotharingiai 
Károly a maga mulasztásának nagyságát, a szemtanúk 
szerint három napig vaskesztyűvel döngette vasból való 
fejét, amivel körös-körül nagy nyugtalanságot keltett. 

Berlin felé szabad volt az út, délről egyenest neki vitt, 
meg azt is említettem Volt, hogy azt a terjengős várost 
ötezer senkiházi védte, rokkantak meg nyugalmazott 


gránátosok. Nem kellett nekünk nagy sereg, elég volt 
harmadfélezer ember, valamint négy ágyú. Utóvédül 
csaknem kétezer embert, valamint két ágyút hagytunk 
Elsterwerdában. Ezek nincsenek benne a 
harmadfélezerben. Arra kellett a biztosíték, hogy ha 
netalán az anhalti Móric nyomunkba eredne, gáncsot 
vessen neki, s tartóztassa föl. Vigyáztunk arra is, hogy 
balról soha ne maradjunk biztosítás nélkül, mert Stopfanek 
kivételével mindenki tudta, hogy veszedelem bennünket 
csupán az Elba felől érhet. 


Frederik persze hírét vette mozgolódásunknak. Azt 
mondja a történelem, még csak egyszer rezeit be így a 
király, nevezetesen Mollvitznál, hol a huszárok kis híján 
elfogták. Hogy mentette akkor az álnok lelkét! Most a 
fővárosa miatt aggódott, s a nagy európai szégyen miatt, 
hogy így kifognak rajta. Hogyne ijedezett volna, mikor 
cselből Marschall táborszernagy hatalmas serege is lépett 
egyet-kettőt Berlin felé. Meg aztán anhalti Móric, kinek 
föladata lett volna a Berlinbe vezető utat előlünk 
elreteszelni, két napi járófölddel maradt el mögöttünk. 


Mi meg mentünk előre átlagosan napi huszonöt 
kilométeres sebességgel. Szegény  anhalti Móricnak 
térdéig lottyadt a nyelve, annyira erőlködött, Frederik meg 
szidta, gyalázta, ő volt a leggorombább király, ami 
ezidőtájt, mikor még a királyokat jól nevelték, igen feltűnő 
volt. 

Október tizenkettedikén már Luckauban voltunk, ahol 
gondosan kidoboltattuk, hogy mi járatban vagyunk, nem 
titkoltuk, hogy a dicsőségnek mellette pénzre vagyon 
szükségünk, sem azt, hogy a gyújtogatok, kémek, 
fosztogatók tőlünk kegyelmet nem remélhetnek. 


A luckaui burgermeisternek magam mondtam meg, hogy 
vagy fizet, vagy az ő bőrét vonatom a dobra. Mindjárt 
fizetett. 


Csalárd ember csalárd bánásmódot érdemel. Ezt én 
Lübbenben mondtam Hadik András altábornagy uramnak, 
ugyancsak vörösbor mellett, október tizenharmadikán 
este. 


- Mit akar ezzel mondani, Büdes? - kérdezte. 


- Csak azt, hogy akkor cselekednénk okosan, ha a 
szekerek rúdját éjszakára Frankfurt felé forditanók. 


- Mivégből? - morogta. 
Látszott, hogy nem érti a gondolatomat. 


- Avégből, ha szabad magam így kifejeznem, hogy ha 
Frederik kémei hírt visznek felőlünk az anhalti Móric 
úrnak, ne igaz hír legyen az. Ha a kémek bennünket arccal 
Frankfurtnak látnak, a lovakat meg a szekerek rúdját is 
abban az irányban, arra következtetnek, hogy mi oda 
megyünk, s nem Berlinbe. Esetleg úgy vélik, hogy 
felerészünk Berlinbe megy, a másik felerész Frankfurtba. 
Aki ilyen hírt hall, tízszer akkorának képzeli a mi katonai 
erőnket, mint amekkora valóságosan. Nem másért, ezért 
gondoltam, hogy nem ártana a szekerek rúdjával 
megcélozni Frankfurtot. 


Hadik András először egy szót sem szólt, hanem 
magához ölelt férfiasan. 


- Hejhj, Büdes, nem is tudom, mire jutnék maga nélküli 
Hiszen magának aranyérő esze van! 


Végre kiönthettem, ami a szívemet nyomta: 


- Aranyérő eszem van, kegyelmed mégis hozott még egy 
legényt. Nem szép. Bizony nem szép. 

A hibát Stopfanekkel abban követtem el, hogy az engem 
illető poggyászt átvettem tőle, igaz, hogy pénzért, de mit 
számít az. Máskülönben nem nézhetett volna föl az égre, s 
még az sem lehetetlen, hogy a fájdalom tüze elhamvad a 
szívében. 


Amit az előbb elmondtam volt, Elsterwerda határában 
történt, nem sokkal a déli pihenő után. Innét Dobrilugba 
mentünk; a katonák közönségesen Bodriluknak nevezték, 
ami haszontalan dolog, mert minek még egy nevet adni 
annak, aminek vagyon már neve? 


Míg az éjszaka le nem borult, Stopfanek az égnek 
fordította fejét, s szakadatlanul beszélt. Valami Vioricát 
emlegetett, aki ilyen meg olyan fehér, gömbölyű, sima, 
illatos. A háborgásából úgy vettem ki, hogy Viorica 
meghalt, s kegyetlen gyászban hagyta Stopfaneket a 
földön. 


- Kend özvegy? - tudakoltam tőle Sonnenwaldéban, ahol 
már fogytán voltam a türelemnek. 


- Ó, bár az lehetnék! - kiáltott föl Stopfanek, szeméből 
özönlött a könny, a földig azonban egyetlen csepp sem 
jutott el. 


Igen megszívlelendőn furcsának minősítettem, hogy 
szerelmes létére ennyire áhítozzék özvegység után. Az 
özvegység inkább akkor élvezetes állapot, ha életünk társa 
unalommal  telítette lelkünket, s mikor már-már 
belepusztultunk, akkor szállott át az öröklétbe. 


Később persze megértettem a Stopfanek gondolatát, s 


nagyon helyeseltem is. 


Egyelőre azonban reggeltől estig gyötrődtem miatta. 
Egyazon úr szolgái voltunk, nem távolodhattunk el 
egymástól. Lübben volt az az állomás, hol kifakadtam 
Hadik altábornagy jelenlétében, hogy minő szerencsétlen 
végből hozta magával útra életem  megrontó ját, 
Stopfaneket, a fogvicsorgatót és felhőnézőt? 


Valamelyest megnyugtatott, hogy a véleményemet 
megmondhattam, úgyhogy azon az éjszakán semmit nem 
hallottam Stopfanek foga vicsorgatásából, bár minden 
bizonnyal ugyanúgy őrölt rettenetes állkapcsával, ahogy 
annak előtte minden éjszakán. 


Hajnalban útra kerekedtünk. Vesztemre az eget ismét 
fehér bárányfelhők borították. Stopfanek az égnek 
fordította ábrázatát, s beszélt, beszélt. 


Minek is akarnám, hogy a nyájas olvasó éppúgy 
eltántorogj ék a téboly peremére, mint magam tettem, 
megfejtem hát a titkot, a Stopfanekét, mely igazán nem 
mindennapi titok, s érdemes többször is följegyezni, hogy 
el ne vesszen a világ növekvő rendetlenségében. 


Mondom, mindjárt mondom Stopfanek koma történetét, 
de előbb hadd örvendezzek kicsinyég, hogy milyen 
szépséges háborút viseltünk mi Frederik ellen, a 
legszebbet melyben a nyomorú élet részesített. Minek 
dicsekedjem, tudhatják, hány csatateret bejártam én, 
mennyi  lőporfüstöt  beszívtam, mennyi ágyúdörgést 
lenyeltem, elhihetik hát, hogy a legszebb ez a hadjárat 
volt. Minek hazudnék? 


Elindultunk Radeburgból október tizedikén hajnalban, 
tervszerűen, ahogy katonákhoz illik, s mentünk sebesen 
délről északnak. Utunk következő állomása Elsterwerda 


volt, majd Dobrilug, Sonnenwalde, Luckau, Lübben, 
Buchholz. 


Semmi csalafintaság nincsen a szavaimban, térképről 
való nevek ezek, meg is találhatók minden valamirevaló 
mappán, amit nem szélhámosok, hanem tudományos 
emberek rajzoltak. 


Ha csak egy kicsit odafigyeltek szavamra, 
megjegyezhették, hogy szabályosan háborúskodtunk, de 
egyetlen árva szem ellenséggel sem találkoztunk. Hát 
ezért volt éppen a berlini hadjárat a legszebb! 


Higgyenek egy öreg, tapasztalt katonának, a háborút az 
ellenség csúfítja el. Az ellenség kényszeríti az embernek 
fiát eszelős meg dühödt cselekedetekre. Mikor nincs ott az 
ellenség, hogy  megzavarjon, a legénység minden 
hadmozdulatot szabályosan végrehajt. Többet mondok, 
ilyenkor a tisztek, a kapitányok, a tábornokok is jobban 
tudják, hogy mit akarnak. Meg a szegény nép is 
kevesebbet szenved, a sereget ő táplálja ugyan - hiszen 
Isten avégből teremtette de maga is ehet, s magnak valót 
gabonából-állatból tarthat magának. 


Meg is kérdeztem örömömben az én drága jó gazdámat: 


- Nagy jó uram, mit szól hozzá? Hát nem gyönyörű a mi 
találmányunk? írjunk a királyoknak, hogy ezentúl minden 
háborút ellenség nélkül vívjanak a csapatok. 


- Való igaz - felelte Hadik András hogy föltaláltuk az 
ellenség nélkül való háborút, s hogy az új módi körös-körül 
mindenki tetszését megnyerte. 

- No, lám - biztattam, hogy beszéljen csak nyugodtan. 

- Való igaz, hogy ilyeténképpen minden hadi vezér 
jobban megbizonyíthatná tehetségét, mint a csaták 


tombolásában, hol az embernek fia azt sem tudja olykor, 
hogy kinek a fejét vágta le, ami alkalmatlan dolog, mert 
tanácsos ismernünk haragosainkat. Való igaz, hogy a 
háborúk kevesebbe kerülnének a királyoknak is, a 
népeknek is, s a katonák meghízva indulhatnának haza, 
zsebükben az obsit, s otthon senki nem kérné számon őket, 
miért hagyták karjukat, lábukat a csatatéren, holott a 
földeken nagy szükség volna rá. Mindez való igaz, 
Csinnadári fiam - (beh mértéktelenül megörvendeztem, 
hogy ezzel a névvel tisztelt meg, a könnyem is kiserkent 
bele) csak hát mivel múlatnák idejüket a királyok, ha a 
háborúról lemondanának ? 


Fölemeltem a kezem, hogy szólani óhajtanék, így kívánta 
a regula. Mikor az engedélyt megkaptam, ittam, aztán 
beszéltem: 


- Nem vagyok én a királyoknak olyan gonosz ellensége, 
hogy egyetlen játékuktól meg akarnám fosztani őket. De 
gondolja csak el, altábornagy uram, milyen gyönyörűség 
volna, ha tegyük föl, a mi felséges királynénk megegyezne 
az álnok Frederikkel, hogy mialatt mi burkusföldön 
háborúskodunk, a — burkusokk a mi — földünkön 
háborúskodnának. Mindenki kedve szerint cselekedhetne, 
csak afelől kellene szigorún intézkedni, hogy a két csapat 
össze ne találkozzék. 


- Értem a gondolatát, Büdes - (mi a fenének tért vissza 
megint erre a boldogtalan nevezetre?) alkalomadtán meg 
is próbáljuk. Ugy gondolom, még a napokban... 


Tovább nem folytathatta, olyan iszonyú riadalom támadt. 
Kirohantunk mi is a sátorból, s elcsodálkoztunk, amin 
mindenki csodálkozott. Volt velünk száz híján ezer német 
gyalogos, híj nélkül ezer magyar meg horvát gyalogos, 


hétszázhatvan német lovas, valamint nyolcszáz huszár. 
Meg én is velünk voltam. 


No hát azon, ami végbement, ez a tömérdek ember mind 
csodálkozott, németül a németek, horvátul a horvátok, mi 
magyarok a magunk módján, s nagyon sokan szájunkat 
tátva. 


Még láttuk Stopfaneket, habár a távolság igen 
összezsugorította az alakját, felhőről felhőre szökdelt, igen 
bizonytalanul azonban, minden mozdulata arra vallott, 
hogy az effajta testgyakorlatban nem szerzett még kellő 
jártasságot. Néha rosszul becsülte meg a távolságot, s 
ahogy egyik felhőről a másikra ugrott, nem a talpával ért 
rá, hanem csak a csücskét ragadta meg, s úgy tornázta föl 
azután a testét, hogy a hideg verejték borzongatott 
mindannyiunkat. 


Látnivaló volt, hogy Stopfanek fölfelé törekszik, mert az 
alant szálló felhőkre rá sem hederített, mintha rongy 
volna, nem felhő, vizslató szemével azt kutatta, miként 
hághatna feljebb, oly makacsul, mint aki a 
mennybemenetelén munkálkodik.  Kitartása meg is 
termette gyümölcsét rövidesen eltűnt a szemünk elől. 


Az ég, mint valami meglékelt ciha, csak hullatta a 
pelyhet, a kisebb-nagyobb felhőrongyokat, bizonyságául 
annak, hogy Stopfanek nem pihen, mivelhogy útjának 
célját még nem érte el. 

Kiáltozása egyre halkabban ugyan, de leszállott hozzánk, 
keresztül a fellegtakarón, s kinek a szívét a bú el nem 
kérgesítette, összeszorult, annyi fájdalom remegett a 
hangjában. 

- Vioricám, Vioricám! Márványbőrű Vioricám, fehérkarú 
Vioricám, fehéringes Vioricám, simacsókú Vioricám I Én 


édes szerelmem, én drágaságom, egyetlen 
gyönyörűségem, megyek, megyek hozzád! Akárhol is 
föltalállakI Vioricáml Vioricám! 

Sok nevezetes dolog történt Lübbenben október 
tizenharmadikán, mely nap még Stopfanekre sem hozott 
szerencsétlenséget, ha jobban belegondolunk. Nem messzi 
innét dolgozott egy gyár, hol puskaport őröltek, öntöttek 
továbbá  ágyúba,  karabélyba,  pisztolyba alkalmas 
golyóbisokat, valamint ágyúkat és tarackokat, egyszóval 
csupa olyan szerszámot, mely bennünk kárt HETSEGÉÉ, 


Nekem akkor még feleségem sem 
volt, nemhogy gyerekem lett volna, 
mégis olyan nagy  bölcseséggel 
gondolkoztam előre, hogy az unokám 
jövendőjén munkálkodtam, ami , gi 
különösen a katonafélénél s 
megszívlelendőn ritkaságos /féw 
tünemény. Megfogtam Hadik András 8" NR 
altábornagy köpenyének a hajtókáját, $N S 
s unszolni kezdtem,  hamiskodva, 
ahogy szerette: 


- Altábornagy úr, a kedvemért 
rendelje el, hogy a  schadowi 
lőszergyárat fölrobbanthassuk. 
Ilyesmire csak egyszer kínálkozik 
alkalom az ember életében. Ne 
hagyjuk ki. És gondoljunk az 
unokáinkra, kiknek gyönge .életét egy 
schadowi golyóbis könnyűszerrel 
kiolthatja. 


Jól eltaláltam az érvet, az én drága 


gazdám sokgyerekes apa volt, azonnal intézkedett, hogy 
egy különítmény menjen gyárrobbantani. Leültünk a 
sátorban szalonnázni, s közben füleltünk, mikor indul meg 
a gyár az ég iránt. Nemsokára hallottuk a dörgedelmet, s 
kiszaladva még elkaptuk tekintetünkkel azt a kövér felhőt, 
mely egyenesen ég iránt tört, mintha fölötte sietős dolga 
volna. A nagy csendben pedig a messzi magasságokból 
Stopfanek hangja szállott le hozzánk: 


- Köszönöm. 


Csak ennyit mondott. Egy darabig kurjongatva firtattuk, 
ugyan mit köszön, de nem válaszolt. 


A magunk erejéből iparkodtunk megfejteni a talányt, s 
arra jutottunk, hogy alighanem ennek a mi lőporos 
fellegünknek a hátán sikerült fölemelkednie valami olyan 
égi helyre, hova e segítség nélkül hiába vágyakozott. 


Más is történt még ezen a napon. Küldtünk egy 
lovasosztályt, hogy tapasztalja meg, mi vagyon s mi 
nincsen a  jobboldalunkban. Eleddig errefelé nem 
kíváncsiskodtunk, mivelhogy az  anhalti Móric a 
baloldalunkon haladt a nyomunkban, abban a hiú 
reménységben, hogy elfáradunk, s akkor utolér. Jobboldalt 
nem találtak ellenséget a lovasaink, aminek hála tovább 
folytathattuk az ellenség nélkül való háborút, amit 
mindannyian szerfölött megkedveltünk. 


Továbbá ezen a napon hagyott el bennünket Stopfanek 
oly rendellenesen és katonához nem illő módon, ahogy 
elbeszéltem volt. Habár nem szerettem, a részvét mégis 
megmozdult bennem, s bizony ma is megesik, hogy 
éjjelente fölriadok, hiányzik a fogcsikorgatása. Szó, ami 
szó, senkivel nem terelt egy istállóba a sors, ki őhozzá 
fogható művészettel vicsorított volna, s ha ki valamiben 


első, dicséret illeti. 


Meglehet, hogy én vagyok felelős Stopfanek égi 
kirándulásáért. Ennek a napnak a hajnalán fogtam 
vallatóra, hogy a felhőkkel miért társalkodik, ami pogány 
szokás, s hogy honnan erednek egyéb gálád és kárhozatos 
szokásai. A szenvedő mindenkor csak biztatásra vár, máris 
kinyitja a tartózkodás zsilipéit, hogy aztán zuhatagban 
okádja a szót. Stopfanek is kiöntötte a szivét, s az én 
felelősségem abban vagyon, hogy minden bizonnyal a 
keserű emlékezés szorította ki Stopfanek agyából az esze 
kicsinyke maradékát, mely buboréknyinál több nem 
lehetett. 


- Ha kíváncsi a történetemre, koma - mondta Stopfanek 
hozzon az urunk vörös borából, s vonuljunk félre valahova, 
ahol nyugodtan megbolondulhatok. Sose szerettem, ha 
bolondságomban zavarnak; már-már elillant a józan eszed, 
akkor jön valaki, megkérdi, hol a kút, s vége, az eszed 
visszajött, tudod, hol a kút, meg is mondod. Szóval, 
Csinnadári koma, én kielégítem a kegyelmed 
kíváncsiságát, de csak ha közben kedvemre ihatom, s ha 
csak akkor szakít meg kérdéssel, ha érti, amit mondok, s 
nem akkor, ha nem érti, mivelhogy sokkal kevesebbet ért 
majd belőle, mint amennyit nem ért, ez a módja hát, hogy 
kend nagyon keveset beszéljen, én meg nagyon sokat. Áll 
az alku? 


Paroláztunk, bőségesen hoztam bort, hozzá kolbászt, 
vöröshagymát, én ettem-ittam, ő meg beszélt, soha ilyen 
jól nem voltunk meg egymással. Szinte sajnálom, hogy 
elment felleghágni a Vioricája után. 


- Én - azt mondja - a havasban születtem, Csinnadári 
koma, akkora havasban, amekkorát kend sem bírna 


hazudni, képzelheti, mennyi hó volt a csúcsokon meg az 
árnyékos völgyekben, nemcsak télen, de nyáron is. A 
nyájat legeltettem, s addig nem is ért utol a nyomorúság, 
amit a mennybenvaló Üristen uszított a csapámra, hogy oly 
igen közel voltunk egymáshoz, s a bűneimet nagyobbnak 
láthatta a közelség hibájából, mint a síkságok sok 
gonoszának töménytelen gazságát. Ott kezdődött a 
nyomorúság, hogy favágni szegődtem, két heggyel arrébb, 
amerre soha meg nem fordultam annak előtte, sem az 
odavalók nem jöttek át a mi vidékünkre, ők is, mi is más- 
más faluban vásároltuk a sót, meg ami még kellett. Hogy is 
találkozhattunk volna? De hogy a favágókhoz szegődtem, 
egy hét sem telt bele, s a nagy szekercét majdhogy a 
lábamra nem ejtettem, úgy elbámészkodtam Viorica láttán. 


Gondoltam, most mi jön, ettem szigorúan, nem néztem 
se jobbra, se balra, annyit azonban a szemem sarkából is 
elkaptam, hogy Stopfanek nyújtogatja a nyakát, s a szemét 
rámereszti a fellegekre. 


- Koma, koma, Csinnadári koma, olyan szép lányt, 
Vioricához fogható szép lányt azokban a régi időkben sem 
lehetett a földön látni, mikor még a hozzáértő sem 
különböztette meg egymástól a halandókat és az isteneket. 
A sokistenhívő világból maradhatott ő itt valamely 
szurdokban, hegyes vidéken az ilyesmi könnyebben 
előfordul, mint a lapályon. 


Meggyulladtunk egymás iránt, s úgy lobogtunk 
szerelmünkben, hogy ahova léptünk, kiégett a fű a talpunk 
alatt, meg is tiltották, hogy a községi legelőn sétáljunk, a 
szérűknek a közelébe sem merészkedtünk. Magányosak 
voltunk mind a ketten, nem tartoztunk számadással, csak 
az igazságos Istennek, úgy határoztunk hát, hogy egy 
tűzzé egyesítjük külön-külön lángolásunkat már csak a 


gazdasági károknak miatta is. A templomban ki is 
hirdettek bennünket kétszer egymás után, annak rendje- 
módja szerint, de a harmadik hirdetés meg nem 
történhetett. Látja-e, koma, ezért fakadtam sírva, hogy 
maga az után firtatódott, vajon özvegységem miatt 
bánkódom-e. Az özvegy azt vesztette el, ki övé volt, én 
nem, s hogy miként vesztettem el Vioricát, vagy ő miként 
vesztett el engem, elmondom szívesen, de csak az esetben, 
ha magának nem kétszer tölt, mialatt nekem csak egyszer, 
s ha a vöröshagymát nem veszi el a kezem ügyéből, 
mivelhogy a kolbász anélkül sokkalta kevesebbet ér, még 
annyit sem, mint kend bajusz nélkül. Mert ha dühösít, s 
éhen hágy veszni, bajuszával fizetendheti meg! 


Stopfanek maga elé rántott három koplaló barátnak 
elegendő hagymát meg kolbászt, ivott-evett szótalanul, s 
hogy én csodálkozva jártattam rajta a tekintetem, 
magyarázatként odavetette: 


- Erőt gyűjtök a beszédhez. 


Barátaim, hogy tudott  Stopfanek enni, milyen 
garabonciás gyorsasággal csattogtatta sárga fogait! 
Látható volt, hogy éjjelente a gyakorlat okából űzi a 
vicsorgatást, s eme gyakorlat teszi képessé, hogy 
nagyobbat faljon s gyorsabban nyeljen más halandó 
embernél. A nyomorult ekkor evett utoljára a föld hátán, 
igaz, hogy sokat, legalább a felét az én részemnek, de 
akárhogy vesszük, éppen búcsúzóban volt a világtól, s ami 
benne jótékony. Ne szóljanak meg érte, hogy nem 
hallgatom el magasba költözött komám gyarlóságait, 
örömest megtenném, ha nem esküdtem volna meg 
annyiszor, hogy az igazságból nem hagyok el fikarcnyit 
sem. 


Miután utolsó falat kolbászomat is szétőrölte fogai 
között, Stopfanek folytatta történetét: 


- A második hirdetés után fölmentünk Vioricával 
kettesben egy gödölyéért az esztenába. Ha kend még nem 
látott ködöt, ott láthatott volna annyit, hogy semmit sem 
láthatott tőle. Mintha kásában jártunk volna, Csinnadári 
koma, híg kásában, melyben a test még eligazodik, a szem 
már nem. Hogy hova esik a lépés, a talpunktól tudtuk meg, 
nem mástól mindamellett azt ne higgye, hogy 
megcsúsztunk s bezuhantunk valami szakadékba, s aki 
most kendhez beszél, nem én vagyok, hanem a kísértetem, 
aki azért hasonlít a megszólalásig hozzám, mert nem a 
kend kísértete, mely esetben otrombább volna s nagyobb 
bajuszú. Esett-e már kend tengernyi tejbe, hogy se füle, se 
farka nem látszott ki belőle? Mert ha nem esett, ne is 
erőlködjék, hogy elképzelje, amit mi megéltünk, Viorica 
meg én, a ködben, a havason. Egyszer csak megláttam 
Viorica fejét, aztán a törzsét mellig, aztán deréktól fölfelé, 
mindjárt tudtam, hogy ő is lát belőlem ugyanennyit, 
azazhogy kilábaltunk a ködből, így is volt. Megállottunk a 
hegy derekában, s néztük a terjengő tejtengert, melyből 
itt-ott sziklás csúcsok — nyúlongtak ki fölötte 
barátságtalanul, s mindnek a tetején fehérlett egy 
kupaknyi hó, jeleképpen annak, hogy az a felhőtenger a 
lábunknál rokonságban vagyon a hegyek tetejével. Kend 
lapályi ember, poros fenekű, topaeszű, lepcsesszájú, kend 
ehhez nem ért. Amerre a szem ellátott, körös-körül a 
rengeteg tej, köpülésre várón, vagy felhő vagy köd, ki 
tudja, minek mondjam, csak annyi bizonyos, hogy a színe 
szakasztott olyan volt, mint amennyi Vioricából látszott, ha 
inget hordott. Nézem, nézem a tengernyi felhőt, s egyszer 
csak azt érzem, hogy a kezem könnyebb, mint az előbb. 


Odanézek, Viorica sehol. Kétszer kihirdettek már a 
templomban, a menyasszonyom, ennek a fele se tréfa, 
gondoltam. Abban a szempillantásban a hangját hallom, 
hogy biztat, Stopfanek, gyere utánam, gyere, gyere, ne 
hagyj egyedül. Ezt hallom, Csinnadári koma, s a 
hegycsúcsok eltűnnek a felhőkben, a felhők meg Viorica 
alakját öltik föl. Hol kezdjem meg, ha utána akarok menni, 
hiszen az egész világ ő? Ahogy így habozom, minden 
visszadöccen a régi mederbe, azzal a különbséggel, hogy 
Vioricának nyoma sincs. Lemegyek az ösvényen, keresem a 
kunyhóját, nincs kunyhó, faggatom favágó társaim, nem 
látták-e? Hírét sem hallották! A boltos sem tudott róla, a 
falusi boltos, kinél együtt vásároltunk volt rézgyűrűt. 
Kérdeztem a papot, ő - azt mondja - soha nem látta, 
hirdesse-e harmadszor, vagy ne hirdesse? 


Mikor idáig ért a beszédben, ráütöttem a kezére: - Az az 
én borom, Stopfanek komál Látták volna, hogy elöntötte a 
méreg, a kendé vagy nem a kendé, megiszom, s vagy 
marad kendnek, vagy nem, nekem az én szomjan az első a 
világonl A teremtésit I 


Bennem rekedt a düh, mivelhogy megharsant egy tucat 
trombita. Ha én sejtettem volna akkor, minő találkozásom 
leszen egy trombitával, magamba szállottam volna 
valamelyest, hogy tisztultabb lélekkel közeledjem a 
jövendő felé. 

A trombitaszó afelől értesített bennünket 
különbkülönbféle vitézeket, hogy a szekerek rúdját, a lovak 
pofáját, valamint a lelkes emberek ábrázatát Berlinnek 
fordítjuk, vége hát a színlelésnek, mintha Frankfurtba 
igyekeznénk. Ugyan bizony mivégből elégednénk meg a 
verébbel, ha ott a túzok a lábunk előtt? 


Az én drága jó gazdám odarúgtatott hozzám, s 
bizalmasan megmondta, hogy utunk közvetlen célja 
Buchholz. 


- Tudom, altábornagy uram, hogyne tudnám, de azért 
csak mondja, ha olyan jólesik. 


- Ott aztán össze kell dugnunk a fejünket - folytatta 
Berlintől egy napi járóföldre nem követhetünk el hibát. 
Minden lépésünknek össze kell vágnia, s úgy pattognia, 
mint a karikacsapás. 

- Majd összevágjuk, majd pattogtatjuk - legyintettem, 
hogy a hite meg ne rendüljön. 

Az igazat megvallva, minél előbb le akartam rázni az 
öreget, csiklandozott szertelenül a történet vége, amit 
Stopfanek megígért volt. Azt ugyanis már réges-régen 
tudtam, hogy egy efféle Berlint miként legalkalmasabb 
bevenni. Gyorsan föl is vázolom a tervet, amit 
elfogadtattam az én drága gazdámmal Buchholzban, vörös 
bor mellett. Üljenek a térkép elé, ahogy hadi szerzetekhez 
illik, s kövessék a magyarázatomat. 


Október tizennegyedikén érkeztünk Buchholzba, mely 
község Berlin alatt fekszik délre. Harmadfélezer emberrel 


egy akkora tömérdeken terpeszkedő fővárost nem könnyű 
dolog bevenni, főként ha a helyőrség tudja, hogy a 
támadás honnan jön, s mekkora erővel. Értik, ugye, mire 
akarok kilyukadni? 


Arra, mélyen tisztelt nyájas olvasók, hogy az ellenséget - 
aki ezúttal az én Rochov barátom volt, kit Elischennél 
vendégül láttam vacsorára - tévedésbe ejtsük a támadás 
iránya felől. Ogy határoztunk, hogy a derékhaddal mi 
támadunk, én meg a gazdám - mégpedig a sziléziai 
kapunak. S hogy ezt Rochov meg ne szimatolhassa, 
küldünk egy csapatot nyugatra, Potsdam felé, egy másikat 
keletre, Frankfurt közelébe. 


Gondoljanak csak bele, micsoda ádáz riadalmat 
kelthettünk. Jöttek a kémek, jöttek a hírrel, hogy itt is 
feltűnt az ellenség, ott is feltűnt, itt ekkora, amott meg 
akkora erővel, Rochov azt sem tudta, hova dugja az orrát a 
térképen. Azonfelül adják hozzá, hogy ezek a burkus 
generálisok a bepisilő gyerekeknél jobban féltek a 
gazdájuktól. Frederiktől kitelt, hogy elhúzza rajtuk a 
mérgét, aminthogy derék szülőapja gyakorta puhította, 
porhanyította,  potyolta bottal, pálcával,  doronggal, 
furkóval kedves fia felséges ülepét. Ezt látta odahaza, 
miért gondolkodott volna másként? 


Már-már megszabadultam az aggályos öregtől, mikor 
megint tennivalóm akadt. Ahogy a térképre gondoltam, 
hirtelen megbotlott a szemem egy névben: - Köpenick. 
Emlékeznek rá, remélem, hogy mi nemcsak hadakozó 
céllal tettünk meg ekkora utat, komoly okunk is volt, a 
felséges királyné üres kincstárát meg kellett tölteni. 


Köpenickben pedig lakott egy kapitány, valójában foltozó 
varga a ravaszabbjából, ki hírre azáltal vergődött, hogy 


kapitányi egyenruhát öltött, és fegyveres kísérettel 
ragadta el a községek és városok aranyát. 


Megijedtem, nem is szégyenkezem miatta. Hiszen ha a 
köpenicki kapitány tovább űzi gyalázatos mesterkedését, 
mivel elégítsük ki a mi imádott királynénkat? 

Szálkás ember volt a kapitány is, amilyen minden valódi 
burkus, nem számítva a franciából letteket, kik ekkortájt 
még nemigen beszéltek burkusul, de hozzájuk húztak 
erősen. 


Nem volt idő forsriftosan cselekedni, lóra pattantam, s 
Köpenickig  egyvágtában mentem. Ahogy a lóról 
leszállottam, eldőlt, nem volt többé ló, inkább dög, 
szerencsére megmondtam neki, hogy ütünk célja mi, s a 
kötelesség addig lábon tartotta. 


Egy ember lépett elém a sövény mögül, s illedelmesen 
megemelte a kalapját. A köpenicki kapitány volt az. 

- Isten hozta, Csinnadári uram. 

- Örülök, hogy üdvözölhetem kendet, kapitány uram - 
feleltem udvariasan. 

- Bár én is örülhetnék - mondta ő savanyú arccal. 

Tudta hát, hogy mindent tudok, tudta, hogy mit forgatok 
a fejemben. 

- Aki él, mindig örülhet - biztattam jókedvűn, s hogy 
megnyugtassam egy kicsit. 

- Nem alkudhatnánk meg fele-felében, Csinnadári uram? 
- kérdezte esengőn. - En ebből élek, s ne feledje, 
harminchat gyereket, nyolc asszonyt tartok el, nem 
számítva a vakokat, süketeket és féleszűeket, kiket én 
gyámolítok. 


- Én alkudozó természet vagyok, kapitány úr, s inkább 


engedékeny, mintsem goromba. Csak hát nem a magam 
ügyében hivataloskodom itt, hanem Mária Terézia magyar 
királyné őfelsége nevében, kit csak azért nem nevezek 
meg, valahogy nesze ne támadjon, milyen szégyenbe esett 
az üres kincstár okán. Nem próbáltam ugyan, de úgy 
hiszem, a királyi mesterség nem a könnyebbek közül való, 
különben többen adnák rá a fejüket. Annyi mindenképpen 
szent, hogy a királyok csodát tesznek mindannyian azzal, 
hogy nekik vagyon egy időben a legtöbb és a legkevesebb 
pénzük, ami csakugyan nehéz lehet. No, kapitány úr, hát 
ezért nem felezhetek én kenddel, hanem majd a hétéves 
háború után megpróbálhatjuk kettesben, amit eddig külön- 
külön gyakoroltunk, s még azt sem bánom, ha felezünk, 
főleg, ha kend dolgozik, én meg a hasamat vakarom a 
napsütésben. 


Többet mondtam valamicskével, de ennyi is elég volt, 
hogy lássa, velem könnyűszerrel nem boldogulhat, én a 
királynénak jobb prókátora vagyok, mint saját magamnak, 
ami a hűség legtökéletesebb jele. El is komorodott, de 
egyenes választ nem adott. Nem volt mit tenni, 
megkérdeztem tőle, ahogy következik: 

- No, kapitány úr, hadd halljam, megvívunk karddal, vagy 
megelégszik azzal, ha földhöz teremtem, megkötözöm, s 
magammal viszem a táborunkba, honnan majd szabad útja 
leszen, ha megsarcoltuk Berlint és végigsarcoltuk a falukat 
körös-körül? 

Vakaródzott a feje búbján, mintha a korpában kutatna 
harmadik eshetőség után, de nem lelt. Azazhogy lelt volna, 
ha a szeme villanásából ki nem olvasom, hogy a futásban 
keresne menedéket. Oldalt perdült, s rohant volna az 
agárnál gyorsabban, ha a félbokáját el nem kapom. Így 
csak annyi történt, hogy a lendület fölröpítette, egy 


darabig keringett körülöttem a levegőben, fülsértő 
sivítással, aztán elterült a porban dicstelenül. 


Szótlanul megkötöztem, eleget beszéltem aznapra, de 
hogy valamiként azt ne hihesse, hogy csalárdsága nem 
hergelt föl nyugalmamban, a bajsza két szárát ügyesen 
lemetszettem. 


Azóta nincs bajsza a köpenicki kapitánynak. 


A bennem rekedt düh akkor kezdett fortyogni, mikor a 
kapitányt már földobtam egy málhás szekér tetejére, 
magam ismét ott ültem szemben Stopfanekkel, a 
felhőjáróval. 


- Mi dolog az, hogy kend az én boromat issza 
szakadatlan, holott lopni is lusta, pedig a mi drága 
gazdánknak igazán mindegy, hogy kend lopja-e a borát, 
vagy én? S ha olyan olthatatlan torka vagyon, a becsület is 
úgy kívánná, hogy kend se húzódozzék a szerzéstől, koma. 


Olyan különös eset, amilyen a Stopfaneké, ezer évben 
kettő-három ha nyugtalanítja a világot, több semmiképpen 
nem. Nem kár a borért, maguk sem sajnálnák, ugyebár? 
Már nyújtottam is a kulacsomat, hogy húzza meg, s békés 
ábrázattal tekintettem rá, meg ne fázzék nyiladozó szíve. 


Meg kell említenem - így kívánja a történelem hogy 
Buchholz felé menőben az első pihenőt tartottuk, jutott hát 
idő beszédre. Ettünk is, készülődtünk a harcra, kivéve 
Stopfaneket, ki másra készülődött, de ezt úgyis tudják. 

- Hol hagytam abba? - tudakolta Stopfanek. 

- Ott tartott kend, hogy mikor a hegyről lement, senki 
nem tudta megmondani, hova lett Viorica. 

Stopfanek majdhogy le nem köpött: 


- Kend az én szavamnak éppúgy nem tud a mélyére 


hatolni, mint ahogy a nyomorult giliszta is hasztalan 
próbálná átalfúrni a földet. Nem azt nem tudták azok, hogy 
hova lett, hanem azt állították, hogy ők soha Vioricát nem 
látták, nem is hallottak róla! Gondoljon csak bele, koma, 
gondoljon bele azzal a busa fejével, micsoda csapás az, ha 
az ember vőlegény, tudja, hogy az, s mindenki azt 
hajtogatja, hogy menyasszony pedig nincsen, és csakugyan 
nincs, mert ha vagyon, hol vagyon? Míg be nem 
verbungoztak, azzal múlattam minden szabad időmet, hogy 
fölhágtam a havas derekára, a felhők fölé, s ott kerestem 
Vioricát, ahol elvesztettem volt. De hogy besoroztak, a 
tapasztalat megtanított rá, hogy Vioricát alulról nézve 
éppúgy megismerném a felhők között, mint felülről. Azóta 
szünet nélkül az eget kémlelem, éjszaka felhőkkel 
álmodom, kicsúsznak a kezemből, holott keményen beléjük 
kapok. Különösképpen az álombeli felhők többet mutattak 
Vioricából, mint a nappaliak. Kissé nagyobb volt, mint a 
valóságban, de minden vonásában fölismerhető, látszott a 
haja, amint a homlokára hullott, s a szeme. Jaj, mindig, 
mindig csukva tartotta! Micsoda baljós jel, Csinnadári 
koma, hányszor vert ki a verejték csukott szemének 
láttára! Nappal alulról néztem, nem tudhattam, nyitva 
vagyon-e a szeme vagy csukva. Jöjjön, koma, felhős az ég, 
nézzük csak, hátha itt vagyon. 


Kiléptünk a fa alól, hol pihenőt tartottunk, Stopfanek 
esküdözni kezdett, hogy Viorica hasra fordult, úgy keresi 
őt, s nyitott szemmel integet, ami ez ideig nem esett meg. 
Arra néztem, ahova mutatott, igyekeztem is, hogy azt 
lássam, amit ő látott; hogy ez sikerült volna, azzal nem 
dicsekedhetem. 


Szó, ami szó, nagyjából megtudtam, amit akartam, s 
mivel dolgom akadt a gazdám körül, hozzá mentem, s 


magára hagytam  Stopfaneket, ki 
izgalmában már kapaszkodott föl a 
v fán, melynek tarlott lombjai alatt 
meghúzódtunk. Talán bizony 
kitalálhattam volna, hogy Stopfanek a 
fa tetejéről kinyújtózva megragadja 
, egy alacsonyan szálló felhő sarkát, s 
Pf yeténképpen fölemelkedik? 


za Ennek utána már nem volt nehéz 
ekes : dolga,  felhőről  felhőre  szökdelt, 
"a, it olyanformaképpen, ahogy zajló jégen 
fa tábláról táblára ugrik az ember. Azzal 
"ZSZ a különbséggel, hogy ő közben Viorica 
nevét kiáltozta, s egyre magasabbra 
hágott, mígnem eltűnt a szemünk elől, 
aminek alighanem a  schadowi 
lőszergyár robbantása a végső oka, 
mert ez emelte oly magasságokba, 
hova enber őelőtte soha nem jutott. 


Remélem, Isten megjutalmazta bátorságáért, s ha nem 
lett volna Viorica, ki őt boldoggá tegye, teremtett neki 
egyet külön kegyből, a mindenhatónak az efféle apróbb 
teremtés különösebb nehézségébe nem kerül. De másként 
történt. 


Így tűnt el Stopfanek az emberi tekintetek elől azon a 
napon, hogy mi Lübbenből Buchholz felé tartottunk. 


26 


Élő állapotban köpenicki kapitányt az idő tájt is csak 
ritkaságképpen lehetett látni, senki meg nem lepődött hát 
a legénység érdeklődésén. A kapitány ott feküdt, hova 
dobtam volt, a málhás szekér tetején a mélyedésben, egy 
zsák zab meg egy zsák száraz bab között, feje alatt 
káposzta. Körülsereglették, komisz tolongásban, mert 
mindenki szemügyre akarta venni, megvizsgálni, 
megtapogatni, sőt egy bécsi dragonyos kis híján levágott 
egy darabot a füléből, attól várta szerencséje jobbra 
fordulását, ilyen a babonás ember. 


Nekem tennivalóm akadt, híjával ilyesminek ritkán 
voltam én, nem gondolhatott hát senki a fogoly etetésére. 
Háborúban sűrűn megesik az efféle feledékenység, sok 
tudományos hadi ember szerint az éhen felejtettek száma 
gyakorta meghaladja a levágottakét. De nem azért 
sikeredett a kapitány hírhedt csalafintává, hogy a csávából 
ki ne vágja magát. 

A bécsiek meg a burkusok megértik egymás szavát, 
ellentétben a többi nációval, ők nem a meg nem értésnek 
miatta pusztítják egymást, hanem a megértésnek miatta, 
ami ugyanannyi okot szolgáltat a  vérengzésre, 
máskülönben mi magyarok sem gyilkoltuk volna egymást 
oly szorgalmatosan, még nemrég is, kuruci, labanci 
mivoltunkban és sok más ürüggyel. 


A Köpenickből érkezett kapitány persze megvallotta a 
kíváncsiskodóknak, hogy valójában foltozó varga. Bosfort 
főstrázsamesternek hadi rendeléséhez képest most már 
sürgősen indulnia kellett Frankfurt felé, hogy a berlini 


helyőrséget portyázásával nyugtalanítsa. Indult is volna a 
boldogtalan, de olyan rútul ásítozott a csizmája talpa, mint 
a mámorából fölriasztott, aki nem aludta ki magát. Mit 
gondoltak volna a mi felséges királynénkról, ha a 
főstrázsamestere így mutatkozik a berliniek előtt? 


- No - kérdezte Bosfort rendbe tudja-e kend hozni ezt a 
pár csizmát, de hamarosan, sacrebleu! 


A kapitánynak vasat vertek a lábára, a két kezét viszont 
kiszabadították, ő meg  jártasan — megjavította a 
főstrázsamester csizmáját, aki odavetett neki egy darab 
kenyeret sonkával, s ment dolgára. 

Így kezdődött. 

Másnap délben a köpenicki kapitány már tizenhárom 
segéddel dolgozott. Másik tizenhárom segéd a kantinban 
mérte az ételt meg az italt. A javításokért ugyanis 
többnyire élelemben kérte meg az árat. Intett nekem a 
munkája mellől, s a dikicsével barátin felém bökött: 


- Csinnadári úr, kend megcsinálta a szerencsémet. Ha 
nem volnánk nagyjából egykorúak, vagy fiammá fogadnám, 
vagy apámmá, így azonban ilyesmiről szó sem lehet. De 
azért bízhat bennem, hogy a hétéves háború végén 
meghálálom a jóságát. 

Nem volt nekem szükségem az ő hálájára, megelégedtem 
az én drága gazdám hálájával. Nagyon megörült a hírre, 
hogy elfogtam a köpenicki kapitányt, s nem fenyeget az a 
veszély, hogy ahova megyünk, üres kincstár fogad 
mindenfelé. Legnagyobb háborús csalódás! S hogy 
nyomatékkal lássa el a hálát, nekem adta a Mária Terézia 
lovagrend felét, mint engem illetőt, bárha ekkor még maga 
sem kapta kézhez a kitüntetést, melyre méltó mi kettőnkön 
kívül a széles láthatárnak egyetlen pontján sem volt 


észlelhető. 


Buchholz, hol a haditervet kifőztem, sokkal csendesebb 
falu volt eleddigi szállásainknál, mivelhogy az országút 
elkerülte. Mindenkinek jó szívvel ajánlom pihenésre, nem 
fog csalatkozni. 


Csakhamar a Spree partjának ligeteiben, cserjéseiben, 
erdeiben haladhattunk, teljes titokban, úgyszólván tulaj 
donmagunk iránt is bizalmatlanul, ami idegen földön 
mindig ajánlatos. Ide a ciheresbe nem is mertek utánunk 
jönni Frederik kémei, s amelyik megkockáztatta, legfeljebb 
nyekkent, mikor a lelkét kiadta, a hírt nem Frederiknek 
vitte, hanem az Úristennek, ki félretette a többi 
haszontalan holmi közé, eszébe sem jutott a címzetthez 
továbbítani, lévén Frederik fölötte istentelen uralkodó. 


Ezt a  rejtezkedésre hívogató vidéket élveztük 
mentünkben Kőnigswusterhausenbe, hova október 15-én 
délután érkeztünk, sokkal gyorsabban, mint eredetileg 
kiszámítottuk. Ennek az üdvös tüneménynek érdeme a 
köpenicki kapitányé, aki minden lyukas, tátogó, foszladozó, 
fesledező, elvásott meg elmállott csizmát megjavított. így 
aztán senki nem vesztegette az időt a lábbelije 
kötözgetésével, hanem talpalhatott, ha gyalog volt, a 
lovasokat sem akadályozta semmi az alkalmas 
sarkantyúzásban. 


Hadik András altábornagy úr tiszta sziviből örült a 
kantinnak, mivelhogy nagyon nem pártolta a rablást meg a 
fosztogatást, pedig annál szebb mulatság kevés vagyon. 
Magyarázta nekünk váltig, hogy  garázdaságunkkal 
felséges  királynőnk jóhírét  mocskoljuk be, holott 
szolgálatára, vérünk ontására esküdtünk. Nem akartunk 
mi ilyesmit, jaj, dehogy akartunk, s ha olykor erősen 


szorongatott a kísértés, hogy valamelyik burkus kereskedő 
hasát kibontsuk, mert utunkat állotta a boltban, a mi 
szépséges királynénkhoz fohászkodtunk, s ő megsegített 
minden veszedelemben. Kétszer akkora  porcióval 
kedveskedtek nekünk mindenből, csakhogy úri módon 
viselkedjünk majd Berlinben, ha eljön az óra, mikor 
bevesszük. 


Hitelre is lehetett vásárolni a kantinban, ami ugyancsak 
hozzájárult a fegyelem megtartásához. A kapitány hóna alá 
kapta a lábára vert vasgolyót, s úgy ugrándozott két 
lábbal, veréb módra, hogy mindenkinek kedvére tegyen. 
Soha derekabb markotányost, míg a világ világ! 


Habár kitűnő hangulatban  ringatództunk mind, 
győzedelmes  hódítókhoz illőn, nem mulasztottuk el 
menetközben balra-balra pislantani. Nesze szállongott, 
hogy az anhalti Móric az egyik vezérére erősen ráijesztett, 
nevezetesen Seydlitz generálisra, abban a reményben 
persze, hogy így könnyebben utolér. 


Arról is hoztak hírt a mi burkus kémeink, hogy Frederik 
maga is acsarkodik ránk. Nemcsak Berlin miatt, arról már 
lemondott, hanem hogy a mi drága gazdánk a 
wusterhauseni kastélyból elemelte Frederiknek egy pár 
csizmáját, amely cselekedetet mire vélni máig sem tudom. 
Pro primo, volt neki csizmája, több, mint amennyit a lábára 
húzhatott. Pro secundo, a Frederik csizmája ószerre való 
holmi volt, nem a királyné altábornagyának a lábára. Pro 
tertio, mivégből szegte meg a fosztogatást tiltó parancsot 
éppen ő maga, ki minket oly keményen tartott pórázon, s 
ha már megszegte, miért nem gyarapította valami 
hasznosabb holmival a vagyonát? 


Nem kutatom a mélyét, az urakat én máig kevéssé 


értem, az én lelkem, mint a tiszta víz. Igaz, másféle 
embernek is hivatása lehet a földön. 


Mikor  " meghallottam, hogy közeledik Frederik, 
megörültem kibeszélhetetlenül. Egyetlen pillanatot sem 
vesztegettem, hozzáláttam kardom élét fenni. Bizonyosan 
rettenetes ábrázattal végezhettem a fenést, mert aki 
elhaladt mellettem, megkérdezte: 


- Csinnadári koma, kinek akarja vérét ontani? 


Én mindig ugyanazt feleltem, bár a szájam valamelyest 
elzsibbadott a válaszadásban: 


- Az álnok Frederik fejét fogom ezzel a karddal levágni, 
ha Isten is úgy akarja. Az a hitem, hogy ilyenféle akarata 
lehet, különben nem küldené az utamba, amiért imáimban 
térdre borulva esengek idestova tíz esztendeje már. Most 
hallom, hogy jön, ami csakis Isten akaratából lehet így. 
Isten akaratát dicséri majd a halála is, valamint az öröm, 
ami elfakad majd a mi sokszor megszomorított királynénk 
szívében, kinek ő a legkomiszabb ellensége. 

Abban már teplici lábadozásunk alatt megegyeztünk, 
hogy október hó tizenhatodik napján leszen a történelmi 
támadás. A nyomorult berliniek ekkor már azt sem tudták, 
hol a fejük. Űjházy ezredes Potsdam felől támadgatott 
rájuk, ugyanezt cselekedte Bosfort főstrázsamester a 
másik oldalon, bizony alig akadt olyan közöttük, ki ne hitte 
volna, hogy bekerítették őket. Szidták is Frederiket, hogy 
miért nem ül a fenekén, miért viszket neki a nagyhatalmi 
ambíció, ahogy mondani szokás. 


Milyen különös az emberi állapot! Amitől mi féltünk, az 
nekik — reménységet nyújtott. Anhalti  " Móricban 
reménykedtek, meg magában Frederikben, hogy közeledik, 
s nem hagyja sorsára a fővárosát, minden valamire való 
király ekként cselekedne a helyében. 


Hamarosan tapasztalniok kellett viszont, hogy a királyi 
családtól védelemre nem számíthatnak. A királyi család 
csomagolt, a miniszterek úgyszintén, a levéltárakat meg 
pénztárakat szekérre rakták. Rochov altábornagy ide-oda 
futkosott idegességében, bölcsen tudta, hogy ha győz, a 
dicsőség a Frederiké, de veszíteni csak ő veszíthet, s akkor 
miből telik majd Kartoffelnre? Átkozta magát, hogy 
nemcsak tíz ágyúja rozsdásodik a Zeughausban, hanem 
tökéletesen megfeledkezett arról, hogy lovas felderítő 
csapatra minden körülmények között szükség vagyon. 
Nem volt neki egyetlen szál lovasa, s amilyen vasfejű 
burkus volt, nem jutott eszébe, hogy lóra ültesse a berlini 
csikósokat, mint Hunyadi János tette volt a török ellen a 
magyar csikósokkal. Ha vagyon embere a felderítésre, 


megtapasztalhatta volna, hogy nem Marschall 
táborszernagy úr áll Berlin kapui előtt tizenötezer 
emberrel, hanem csak mi, sokkal kevesebben, bár igaz, 
hogy én magam, Csinnadári is ott voltam. 


Sőt, hogy el ne felejtsem, már úton is voltam Berlin iránt, 
Hadik András uram üzenetével. Akármit mondanak a 
krónikások, a levelet én nyújtottam át a városi tanácsnak, s 
Berlint is én láttam elsőnek a seregből. Lapos város az, 
nem fogható a mi  Budánkhoz, sem a  majlandi 
nagytemplomhoz, de máshoz sem. Homokra építették, s 
takarékosan kőfal övezte, tizennégy láb magas mindössze. 
Két kapu nyílott mifelénk a síkságra, a sziléziai kapu meg a 
kottbusi kapu, s annak mutatványaképpen, hogy Berlinben 
sem csupa gyáva ember lakik, találkoztak házak a falon 
kívül is, nem nagy számban, ami azt bizonyítja, hogy a 
többség a gyávákból adódott. 


Egyébként tizenhatodika vasárnapra esett, ezért is 
választottuk éppen ezt a napot. Még nem volt dél, a nap 
derekasan sütött, szinte jobban, mint ősszel illendő. A 
levelet , a —  burgermeisternek kellett adnom, kit 
Kircheisennek hívtak, s különösképpen büszke volt a 
nevére. Tudták, hogy jövök, két díszkíséretet menesztettek 
elibém, melyekkel csupán azért nem találkozhattam, mert 
a kapuban várakoztak, én viszont átugrottam a 
ringmaueren, hadd mutassam ki, mennyire semmibe 
veszem a főváros védelmi készségét. Mi bizony sárból is 
derekasabb várat építünk, s nem is főváros köré, hanem a 
határszélen. 


Nagy ijedtség uralkodott a városon, mindenhol 
elfüggönyzött ablakok, elreteszelt ajtók, mindenhol csend, 
a kutyák sem ugattak, a tyúkokba belerekedt a tojás, a 
tehenekbe a bőgés, sehol egy ember. Meresztettem a 


szemem, hogy ki fiának nyomjam kezébe a levelet, ha már 
a burgermeister elszelelt a királyi családdal együtt? Az 
urak mindenkor elsők a menekülésben! 


Nézelődés közben egyszer csak beleütközöm egy 
egyenruhás emberbe. Ijedtében vacogni kezdett a foga, s a 
fele ki is pergett, nem játékosan vacogott ugyanis, hanem 
teljes erőből. Krummenau ezredes volt az, a rendőrfőnök, 
aki szaglászni jött a kihalt utcákra, szaglászni ellenség 
után, s majd szörnyethalt, mikor végre lelt egyet a 
személyemben. 


- Előbb fölszedjük a kárbament fogakat - mondtam neki 
udvariasan ráérünk azután is beszélgetni. 


Többet szedtem össze, mint ő, nem dicsekvésből 
mondom, de ahányat megfogott, mind kicsúszott reszkető 
ujjai közül. Egyébként ebben a szakadatlan reszkető 
vacogásban találta meg a szerencséjét. Tanácsomra 
visszadugdosta kihullott fogait a helyükre, a vacogás 
elvégezte a többit, nem hagyta, hogy kihulljanak ismét, s 
mert hosszan vacogott, a fogak megeredtek. Ezért nem 
foghíjas a berlini rendőrfőnök máig sem. Hálából nekem 
adta a bicskáját, a nadrágszíját, a nyakkendőjét, az 
erszényét, valamint egy szőke tincset a kedves lánya 
hajából, ki erősen fölkeltette érdeklődésemet, de a 
balszerencse nem engedte megismernem. 


- Miben lehetek szolgálatára? - kérdezte Krummenau. 


- A sarc végett vagyok ittl - mondtam. - Lehet választani: 
vagy kardélre hányjuk kegyelmeteket, kiraboljuk házaikat, 
négy végében felgyújtjuk ezt a szomorú kapitálist, amire 
én a Frederik helyébe igazán nem lennék büszke, vagy 
fizetnek kegyelmetek. Ez vagyon a levélben, sokkalta 
udvariasabban, de lényegében változatlanul. Azért, hogy 


ne tegyük meg, amit megtehetünk, fizetni kell. Igaz vagy 
nem igaz? 

- Igaz - hagyta rám. Nem tehetett mást. De valamit 
forgatott a vacogó fejében. Álnok burkus volt ő is, mint a 
királya. 

- Menjünk a burgermeisterhez - indítványozta azután, s 
én tüstént beleegyeztem, annyira találkozott az én 
akaratom az ő szándékával. 


Nem részletezem, miként vezetgettek ide meg oda, 
miként etettek-itattak s kecsegtettek busás jutalmakkal - 
aki már járt hadikövetségben, jól tudja, aki nem járt, 
próbálja meg. Csak annyit mondok, hogy a levélben mi 
háromszázezer birodalmi  aranytallért kértünk, hadi 
sürgősséggel és égető nyomatékkal. 


Délre megtaláltuk a  burgermeistert a városháza 
kürtőjében, félig füstölten s alig-alig különbözőn a mellette 
lógó karmonádlitól, melyhez színben-szagban egyaránt 
hasonlított. Megijedt a levéltől, s ha a köntösét el nem 
kapják, ment volna vissza a füstre, annyira megszokta. Azt 
mondta, ő inkább meghal, de nem fizet, amilyen 
polgárember volt, a pénzét többre becsülte az életénél, 
holott élet csak egy vagyon. Efelől felvilágosítottam, nem 
figyelt azonban rám, háborgott, hogy fizetni kell. 


Előhívták Rochov barátomat is, színlelte, mintha soha 
nem találkoztunk volna. Belátom az igazát, elvégre 
ellensége voltam, s meggyanúsíthatták volna, hogy ő 
vezetett ide. Nem barátkozásra alkalmas idő volt az. Egy 
sereg syndacus is járkált fel és alá, s untalan rám 
sandítottak. 


Utóvégre elértettem a célzást: 
- Városatyák, syndacusok, altábornagyok, 


burgermeisterek és rendőrezredesek, mi abban a járatban 
vagyunk itt, hogy kegyelmetek fejét levágjuk, belét 
kiontsuk, szemét kiszúrjuk, orrát, karját, lábát lemetéljük, 
s hasonló elbánásban részeltessük kegyelmetek derék 
szüleit, valamint kedves gyermekeit. Ha egyszer 
belefogunk a munkába, a világ minden kincséért sem 
mulasztanók el hajléktalanná tenni kegyelmetek közül 
mindazokat, kik hadaink hanyagsága folytán életben 
maradtak. Higgyék el nekünk, ha elvonulásunk után akad 
egy szem búza valamely magtár fenekén, vagy egyetlen 
szem kolompár a földben, az nem a mi akaratunkból esett 
úgy. Mivel azonban a mi uralkodónk - Isten sokáig éltesse - 
nem férfi, hanem asszonyi személy, ki maga is életet ád, s 
ebben jelesül szorgalmatoskodik, kegyelmetek 
megválthatják  jelenüket és  jövendőjüket pénzen. 
Kegyelmeteken a sor eldönteni, mi ér többet, egy élő 
burgermeister " szegénységben, vagy egy halott 
burgermeister, aki elásott tallérai mellett nyugszik a 
földben, földarabolva persze, mert mi egészben nem 
hagyjuk eltemetni ellenségeinket. Ha kegyelmetek csak 
egy kicsinykét is szimatoltak a mi táborunk közelében, 
megérthették, hogy  hadainkat megszámlálni Berlin 
valamennyi lakosa együttvéve sem elegendő. A királyné 
őfelsége seregében altábornagyból is több vagyon, mint 
amennyi közlegénnyel Rochov altábornagy ezt a gyarló 
kapitálist védelmezni iparkodna. Hogy pedig kegyelmetek 
nyugalomban tanácskozhassanak és főzögethessék kozmás 
ármányaikat, átalmegyek a szomszéd szobába, hol a 
sarokban láttam volt egy hordó bort. Míg azt elfogyasztom, 
kendteknek dűlőre kell jutni, és főleg igyekezzenek, hogy 
föl ne ingereljenek, mert esetleg magam is belefoghatok 
valamibe, amit majd a történelemkönyvek úgy emlegetnek, 


mint a rettenetes berlini vérengzést. 


Csakugyan ittam a borból, nem annyit azonban, hogy 
látásom vagy hallásom megzavarodott volna. Szükségem is 
volt mindkettőre, mert a kulcslyukon át hol hallgatództam, 
hol meg kukucskáltam, a királyné őfelsége iránti odaadó 
szeretetből. 

Sokat nem kellett fárasztanom magam a guggolással, 
olyat hallottam, hogy a gangos guta kezdett kerülgetni, s a 
fejem úgy megdagadt, alig fért bele a vasárnapba. 

Mikor Hadik András uram meghallotta, hogy én mit 
hallottam a berlini városháza kulcslyukán keresztül, bőgni 
kezdett, mint kopasz tehén a zsilip előtt. 

Mindannyian meglepődtünk, nyugodt, higgadt, 
csendszerető embernek ismertük, ki egy éve, ki egy 
évtizede, ki egy félszázada, ahogy adódott. Olyan halkan 
beszélt, hogy ágyúlövésben közvetlen közelből sem 
lehetett a hangját hallani, amellett igaz szerelemmel 
csüngött a feleségén. 


Nem amúgy riadalomkeltőn bőgött azonban, hanem hadi 
értelemmel. Nem telt bele több egy szempillantásnál, 
máris bozsgott a buzgalom minden vitézlő lélekben, 
tudtuk, hogy a burkus fővárost emberi hatalom ugyan meg 
nem védelmezi tőlünk, s az isteni beavatkozástól sem kell 
tartani,  reformáltak lévén a  burkusok, kiknek a 
kegyelemből csak szerfölött vékonyan juthat. 


Jó uram rendeléséből én illesztettem szájamra a 
trombitát, s beledurrantottam minden levegőt a tüdőmből. 
Tikácsolt a nyomorult hangszer, akár a fuldokló fóka. 
Gondoltam, vad tusára nem rossz biztatás leszen a 
kísértetes hörgedelem, és erőltettem továbbra is, holott a 
trombita fickándozott a markomban, mint a vízből kifogott 
hal, ha szabadulni akar, ahogy elhúztam a szájamtól, hogy 
lélegzetet vegyek, megszólalt: 

- Mit vétettem kendnek, hallja-e!  Gyöngédséggel 
fuvintgasson engem és simogasson közben, hogy 
könnyebben szolgáljak. 


Gondolhatják, megráztam a fejem, nehogy valamiképpen 
a fülembe tévedt víz tévesztett volna meg. De nem ! 
Csakugyan a trombita beszélt, farmotring legyen a 
fülemből, ha nem így igaz. 


Szemrevettem hát a trombitát, csinos jószág volt, 
csillogott minden porcikája, amolyan szőke csillogással, 
hogy lány hajára is gondolt az ember, frissen kinyomott 
töpörtőre meg lángosra, hogy többet ne mondjak a 
kelleténél. Hogyne szemléltem volna meg kedvemre, az 
első beszélő trombita volt, ki szavával kitüntetett. 
Megsimogattam, megcsókoltam, ő meg csiklandósan 
fölnevetett. Ebből tudtam meg, hogy lánytrombita, amit 
különben bajosan találtam volna el. 


Nem kedvesedhettünk bensőségesebben össze, jött a 
trombitás, kiragadta a kezemből, s fújni kezdte. Valóban 
másként hangzott most a hangja, alkalmasan a harcra, 
mindamellett mégis puhinkásan. 


No hát annak a két sorsfordulásos eseménynek, mi 
velem Berlin falai közt megesett, az egyiknek ez volt a fele. 
A többire annak idején sort kerítek, egyelőre csak a 
kíváncsiságot feszítem. 


Magam is kíváncsi voltam akkor, hogy és mint vesszük 
be Berlint, tudhatják, hogy effélében nem lehetett nekem 
részem, szegény jobbágygyerek voltam, azt sem tudtam, 
megérem-e egyáltalán a fölszabadulásom. 


Mire csatarendben álltunk, elénk kondorodott egy kopott 
burkus, pénz helyett a válaszul írott levéllel. Buta 
ármánnyal akartak volna cselt vetni, azt írták a 
szélütöttek, hogy Hadik András uram pecsétjét Berlin 
városa nem hitelesítheti, előbb fizessen a hitelesítésért 
ennyit és ennyit, akkor majd szó lehet arról, hogy a 


pecsétjét — elismerjék. A háromszázezer birodalmi 
aranytallérról nem beszéltek a nyomorultak. Más kifogásra 
is leltek, arra nevezetesen, hogy háború lévén, a várost 
nem a burgermeister kormányozza, mint békeidőben, 
hanem az én barátom, Rochov, a katonai kormányzó. Ha ő 
- mármint Rochov - akarja, illeték nélkül is hitelesnek 
érvényesítheti a pecsétet, s ha mi akarunk valamit, ne 
velük levelezzünk - (gondolom, a burgermeister visszament 
a füstre) hanem Rochovval, aki tapasztalt katona, nagy 
hadvezér, mégsem tud arról semmit, hogy mi, a királyné 
katonái, akik itt vagyunk a város falai alatt, csakugyan itt 
volnánk. 


- Majd megbizonyítjuk neki - mondta Hadik András uram, 
s megint félelmetesen nyugodt volt, mint ütközetnek előtte 
mindenkor. Azért támadtunk fergetegmódra, hogy időt 
nyerjünk, miáltal a burkusok nem nyerhetnek időt. Ők ezt 
akarták  — ugyanis,  — Móricukban reménykedtek, az 
anhaltiban, aki közeledett, de nem elég serényen. 


Ismertem a terepet, tudtam, hol kell támadni - hátul a 
tartalék, mindjárt munkához láttunk. A hidat lőttük, a 
Spree hídját, a nagyágyúkkal meg a sziléziai kaput 
törettük, messzidörrenő zengedelemmel, 
mennydörgésformán s igen egészségesen. Egyelőre többet 
nem akartunk, mint hogy ágyúgolyóval elszakítsuk a 
felvonóhíd láncát, s a kaput pozdorjává aprózzuk. Célunkat 
hamarosan elértük, s ezzel szabad út nyílott előttünk a 
burkus fővárosba, egyszerre két út. Azt mondanom sem 
kell, hogy a burkus hídőrség meg a kapuőrség a 
vitézkedést sietősen abbahagyta. 

Tolongás csak a kapu alatt volt, mindenki elsőnek akart 
bemenni Berlinbe, hogy odahaza  eldicsekedhessék. 
Megvallom, nekem is ez volt a szándékom. Javában 


dulakodtunk az elsőbbségért, mikor egy erős kar 
szétrebbentett minket: 


- Hova gondoltok, legények? - hallottam drága gazdám 
hangját - Félre az útból, Berlinbe én lépek be elsőnek, a 
szentségét! 


Nem szokott káromkodni, ebben a történelmi pillanatban 
ő sem állotta meg. 


Szóval bementünk Berlinbe, elöl Hadik András uram, egy 
fél lépéssel mögötte én, aztán a többiek. A kapu mögött 
libalegelő terült el, libák nélkül, itt sorakoztak föl a burkus 
katonák, akik közül mintegy kétszázan mindjárt kiváltak, s 
örvendező kiáltozások között átalszaladtak hozzánk. 
Szászok voltak a derék atyafiak, s nemrég ugyanígy 
szöktek át mitőlünk a burkusokhoz. Nem szeretem az 
ilyenfajta vitézt, de most jól fogott az árulásuk, mert a 
burkusok megcsappantak, s amellett rossz jelnek vették, 


ami történt. 


Mienk volt a sziléziai kapu, kellett a másik, a kottbusi. 
Igyekezetünket a burkusok észrevették, s úgy állottak fel, 
hogy az utat elrekesszék előlünk. Gondolhatják, hogy ez 
lett a vesztük, de csakhogy én is ott voltam, különben Isten 
tudja, minő sorsra jutottak volna a mieink. A burkusok 
háborús szokása az volt, hogy a lovasrohamok alkalmára 
négyszögekbe állították a gyalogságukat. Ezúttal is valami 
ilyesfélét próbáltak, csak hát a fal volt a hátukban, így 
sokat  megtakarítottak a  négyszögből. A  burkusok 
balszárnyát a huszárok támadták meg, a jobb szárnyat a 
gyalogosok. Keményen állották a harcot, lőttek, szúrtak, 
döftek, ordítottak, háromszor hátráltak a mieink, Babocsay 
Farkas tábornok úr már az életét is elveszítette, s még 
mindig nem volt eredmény. 


- Várjon csak, altábornagy úr - mondtam, azzal fölkaptam 
a nagyágyút a hátamra, intettem két pattantyúsnak, hogy 


töltsék meg. Megtörtént. Akkor kézbe fogtam a kanócot, a 
farom felé nyúltam vele, magam pedig megcéloztam a 
burkusokat. Egyetlen lövéssel olyan pusztítást vittem 
végbe bennük, amennyit három huszárrohammal sem 
értünk volna el. A fifika az volt az én módimban, hogy nem 
az ágyúnak kellett céloznia, én céloztam, az ember, az én 
okos emberi szememmel, hát persze hogy oda lőttem, 
ahova kellett. 


Ha a nyájas olvasó még nem emelt a hátára ágyút, 
elképzelni is gyönge az én erőfeszítésemet. Ki is buggyant 
megint a sérvem, két rúdon vittek hátra, de a csatát 
megnyertem. 


- Isten veled, Frederik - búcsúztam, mialatt az élet 
csordogált belőlem Isten veled, álnok, rajtad sem fogok 
bosszút állhatni. Isten veled, felséges királyném, hozzád 
sem leszek hivatalos vacsorára, pedig mennyire vágytam 
megízlelni a főztedet, meg is érdemeltem volna, amennyit 
érted tettem. Ti királyfélék meg hasonszőrűek nem 
jeleskedtek a háladatosságban. De hát ahogy az arabusok 
mondják, kinek fenekét trón sikálja, annak kéreg nő a 
szívén, s ez minden bizonnyal a tapasztalat kivonata. Isten 
veled, Rozáliám, özvegy szerelmem, gyönyörűségem, ó 
miért is nem fogyasztottad már el a komámat, hogy 
megismerhesselek személyedben!? Nálad tüzesebben, 
foganatosabb hűséggel soha fehérszemélyt nem szerettem, 
nem én, úgy idvezüljek! S ha a szerelmi érzedelem ilyen 
végtelen formájúra dagadozott bennem anélkül, hogy 
láttalak volna, mekkora lett volna, ha láthatlak, ölelhetlek, 
lapogathatlak, ahogy a lélekbéli gyöngédség parancsolja. 
Még Stopfanek sem hágott meg akkora havast, mint 
amilyenné az én szerelmem nevelődött volna, ha te 
öntözöd, Rozáliám, gógánfai szép özvegyem! De ezt már 


sose tudjuk meg, mert elköltözöm a siralmaknak völgyéből, 
időnek előtte, sivatag szomorúságot hagyva magam körül. 
Isten veled hát, Csinnadári, királyné katonája, ki nevednek 
miatta nem lehettél huszár, mert a balsors rendeléséből 
Büdesnek hívtak, s nevedet a dicsőség árja sem mosta le 
rólad. Nyugodj békességben, Berlinnek hőse, burkusok 
réme, árvák gyámolítója, változzék a testedet takaró rög 
dunyhává, százennyi csodát megérdemeltél emlékezetre 
méltó cselekedeteiddel. Aludjál, nyugodjál a boldog 
föltámadásig, mely a mindenható Úristennek is legszebb 
napja leszen, mivelhogy igen közelről vehet majd 
szemügyre téged, s ha kételye volt teremtői munkájában, 
befelé fordulhat immár a mennyei ágyon, s büszkén 
aludhat egy örökkévalóságot, hogy olyan embert teremtett, 
mint te vagy, Csinnadári! Ámen! 

Törüljék le könnyeiket nem haltam meg, ugyan bizony mi 
módon taníthatnám kegyelmeteket az életem történetével, 
ha odalent nyugodnék a hantok alatt? De annyi bizonyos, 
hogy a halál angyala az orrom előtt suhogtatta fekete 
szárnyát, ma is őrzöm egy tollát, koromnál feketébb 
kicsike toll, pihényi, de élő ember mind megborzong a 
láttára, olyan tulajdonsága vagyon. Szerencsére ágyam 
fölé röppent egy mennyei angyal is, hófehér, kövérkés, 
vállban erősen húsos, úgy gyanítom, szent Péter küldhette, 
ki minden földi halandó közül hozzám ragaszkodott 
leginkább, hogy megitattam egyszer somlai borral. 

Jól figyeljen ide mindenki, ha még nem próbálta meg a 
haldoklást, én a menekülés módjára tanítom, ami 
mindenkinek ajánlatos, ki még nem unt bele a földi létbe. 


A két angyal összeszólalkozott felettem. 


- Ez az ember megérett, learatom - mondta a halál 
angyala. 


- Jeles ember ez, szüksége vagyon rá a történelemnek - 
válaszolt a fehér angyal. 


- Épp eleget forgolódott, viszem. 
- De bizony nem viszi kend! 

- De viszem! 

- De nem! 


Amíg a két angyal vitatkozott, én ügyesen föléreztem és 
sebesen gyógyulni kezdtem, s mikor a halál angyala felém 
nyúlt a fekete karmával, olyat sújtottam rá, hogy máig 


sántít. Így gyógyultam meg. 


- Mennyi tömérdek esze vagyon kendnek - dicsért meg a 
fehér angyal, s mielőtt elszállott, megcsókolt, nem 
angyalosan, inkább ahogy itt a gyarló földön szokásos. De 
jólesett, ez a fődolog. 


Ott hagytam abba, hogy a csatát megnyertem, benne 
volt a napiparancsban, megkereshetik. A többiben már 
nem vettem részt, de mindenről tudok a gazdám révén, aki 
untalan  hátra-hátraszökkent a csatatérről, hogy a 
tanácsommal megerősödve térjen vissza. 


Majd, hogy folytassam, ki a burkusok közül el nem esett, 
megfutamodott. Déltájt kezdtünk ütközetet, délután hat 
órakor egy burkus őrnagy jött raportra az én drága 
gazdámhoz. Rochov küldte, a krumplifaló, maga helyett, 
hogy személyesen nem mert jönni. Magam is láttam az 
őrnagyot, igen szomorún jelentette, hogy nincs már egy fia 
katona sem Berlin városában. A könnye is ömleni kezdett. 


A könyökömre emelkedtem az ágyban s megszólaltam: 


- Kellett nektek Szilézia, mi? Kellett nektek acsarkodni a 
legszebb magyar királynéra? Kellett nektek fölhergelni a 
magyar vitézséget? Most aztán sírhattok. Sirathatjátok 
fővárostokat, sirathatjátok Burkusországot, mely még 
vagyon, de már inkább csak a térképen, mint az ádáz 
valóságban. A legokosabb, amit tehettek, ha Frederiket 
megétetitek a szelindekekkel, ezen az áron talán 
megmaradhattok választó fejedelemségnek, s ha majd 
megtanultok enni-inni, jókedvvel élni, akkor 
megpróbálkozhattok újólag a nagyhatalmi állapottal. 

Így beszéltem, én balga, én hiszékeny, én oktalanul 
reménykedő. Abban a meggyőződésben . ringatództam, 
hogy miután a jelt megadtuk, szövetségeseink 


megindulnak, s úgy lesöprik Frederiket a térképről, ahogy 
a borbély lehúzza a szakállat, ha illendő ilyenformán 
hasonlítani a történelemben. Tévedtem keserűn! Nemcsak 
a szövetségeseink nem vágtak neki a berlini útnak, mi 
magunk sem cselekedtünk semmi hasonlót, a dolgátul 
Marschall táborszernagy úr igazán a  nyomunkba 
eredhetett volna. Nem mozdult. 

Károly bátyám búsan üldögélt bádognadrágjában, s nem 
fordult meg a bécsi vasból vert fejében, hogy most 
megtorolhatja Frederiken a feleségét ért sérelmeket. Még 
Nádasdy generális sem fújatta meg a riadót, holott ő 
magyarvérű ember volt, s a halat sem szerette. Jöhettek 
volna az oroszok, a svédek meg a franciák, s megnézhették 
volna Frederiket hátulról. Csak hát megvárták, míg a 
burkus király szembefordul velük, s még az évben 
megkapták, amit érdemeltek. Leuthennél Károly bátyámat 
szalasztotta meg Frederik, Rossbachnál a franciákat meg a 
birodalmi sereget. 


Ez évben, a mi évünkben, Szilézia fölött ismét a burkus 
uralkodott. Hiába mondtam tollba a legékesebb hangú 
levelet az én gazdámnak, kinek az írását jól ismerték 
Bécsben, s szerették is, okos szavamra senki nem hajlott. 
Aztán beletörődtem, hogy a történelem nem a mi 
csapásunkon halad, hanem ellenünkre. Frederik csinálta 
immár a történelmet, nem mi, kik a kantárt kiszalasztottuk 
a markunkból. Ami azután lett, mind azért lett, mert nem 
hallgattak rám, semmibe vettek. Rágondolni sem szeretek. 
El sem sorolom, mennyi kalamitás származott abból, hogy 
a jó alkalmat elmulasztottuk. 

Megint eluralkodott rajtam a fecsegés szokása, az vessen 
rám követ, ki a szívét mindenkor pórázon tudja tartani, 
más meg ne próbálja, mert elveszteném keresztényi 


türelmemet, s olyankor rettenetes vagyok. Azt mondtam 
hát a burkus őrnagynak, amit mondtam, aztán átadtam a 
szót a gazdámnak, aki megkérdezte: 


- Pénzt hozott-e kend? 


A burkus megcsóválta honfibúban pácolódó fejét, hogy 
nem, pénzt nem hozott, senki ilyen küldeményt nem bízott 
rá. 


- Kegyelmed visszamegyen a városba - szólalt meg Hadik 
András jó uram, győzedelmes szigorúsággal, 
homlokráncolva -, s megmondja a burgermeisternek, meg 
mindenkinek, akit illet, hogy büntetésből duplájára 
emelem a sarcot. Megtehetem, a burkus csapatot 
miszlikbe vágtam, senki a várost nem védelmezheti. Hajtsa 
meg a lovát, ne kímélje kegyelmed, őrnagy uram, különben 
kezdődik a rettenetes akasztás, mégpedig rangsor szerint, 
magas fára a magasrangúakat, s őket először, mert 
látványnak is szebb egy akasztott burgermeister, mint az 
egyszerű polgár, aki köntösben is szerényebb. 


Egy fél óra sem telt bele, csúszva-mászva elözönlötték a 
szobát a burkus syndacusok meg másféle városi 
méltóságok, s úgy esdettek kegyelemért, hogy magam is 
megszántam volna őket, ha nem a pénzük miatt árad a 
könnyük. Kérhettünk volna tőlük ártatlan gyermekeket, 
becsületben őszült aggokat, nem alkudoztak volna, 
lerótták volna a  váltságot, csak az  aranyukat 
megtarthassák. Hát azért is aranyat  követeltünk, 
mivelhogy a rimánkodásukkal elundorítottak, másfelől a 
királyné üres kincstárára gondoltunk. Ide hallatszott a 
kongása, ahogy a strázsa fel-alá lépdelt az áldatlan 
semmiségben. 


Látták, hogy könyörület nincs, nagy sietve leakasztották 


hát a füstről a burgermeistert, aki beleátalkodott a 
gondolatba, hogy a hurkák, oldalasok társaságában 
könnyebben elkerüli a magyar veszedelmet. A sok 
füstöléstől valamelyest kivetkőzött emberi formájából, s 
úgy beszélik, röfögve válaszolt a syndacusok szavára. 
Utóbb azonban serényen munkálkodott a sarc 
összehordásán, s az összeg maradékáról, mit kifizetni nem 
tudott, váltót adott, városi pecséttel. Később becsülettel be 
is váltotta, amiből látható, hogy a füstölés nem 
mindenkinek ártalmas, inkább csak a gyöngébbeknek. 


Micsoda diadalt élveztünk, ehhez foghatót nem tart 
lajstromában a történelemi Keringőzni sem restelltünk, 
tisztek a közlegényekkel, ami akkortájt nemigen volt honos 
a szokásban, s később sem terjedt el veszedelmesen. A 
fejünk a győzedelem mámorától kavargott, inni nem ittunk, 
hogy az ízeket össze ne tévesszük. Hát még akkor mit 
éreztünk, hogy a közeledő sereg zaja a fülünkbe hatolt! 


Hogy elcsöndesedtünk figyelmesen, pontosan hallottuk a 
menetelő vitézek csizmájának dobbanását, a másfajta 
dobbanást, mit a lovak patái ütöttek, s a málhás szekerek 
biztató nyikorgását. Messziről, igaz, de üzenetformán és 
lélekcsordítón. Nem kellett sok ész a megállapításhoz, 
hogy tetemes sereg közeledik felénk a burkus éjszakában. 
Hogyne hittük volna, hogy a mieink, hisz őket vártuk! 


Elsőnek én leltem rá a helyes teendőre. Kirohantam a 
szobából, mit számít, hogy félig  megnyomorodtam, 
kirohantam, s szépen zengő hangon belekiáltottam az 
éjszakába: 

- Károly bátyám, kegyelmed az? Hát megértette végre az 
idők szavát? Most vagy soha, ahogy majd mondani fogják! 
Jaj, be örülök, hogy elszánta magát, habár keservesen! 


Nem ő felelt azonban, hanem az anhalti Móric: 


- Majd adok én neked Károly bátyámat meg idők szavát! 
Tudom, mit értesz rajta, négyelésre érett imposztorféle! 
Majd adok én neked, megsarcolni a fővárosunkat! Megállj, 
Csinnadári, burkusverő kemény vitéz, olyan kemény nem 
lehetsz, hogy meg ne puhítsalak! Most te leszel a dob, én a 
verő! 


Láthatják. Vagy igazat adnak nekem, vagy nem, én 
bátran "megmondom, hogy a történelemben az a 
tanulságos, hogy ha ami megtörtént, másként történt 
volna, ami vagyon, sem lenne úgy, amint csakugyan 
vagyon, hanem másféleképpen. A történelemben semmi 
állandó nincsen, ezen az egyetlen tanulságon kívül, mely 
csak a szenvedő emberiséget foglalkoztatja, mivelhogy 
Isten és ember a történelem tekintetében abban 
különbözik egymástól, hogy csak az ember cselekedhetett 
volna másként, mint ahogy valójában cselekedett, 
megengedi a gyarlósága. Isten viszont olyannyira 
tökéletes, hogy ami gyarlóságot teremtett a világon, azon 
gondolatban sem változtathat, lévén ő maga mentes 
minden gyarlóságtól. 


Nem akarom magukat megijeszteni, de mindennek ez a 
magva. 

Nagy hangja volt az anhalti Móricnak, burkus-hangja, s 
én már ekkor tudtam, hogy ez a hang még sok népnek fog 
kommandérozni, átal a századokon. Így is lett! Nem a 
magam dicsérete a célom, elvégzik mások az én 
fölmagasztalásomat, hanem az események krónikálása. (Én 
mindig így mondom, ne vitatkozzanak, jobban teszik, ha 
megtanulják.) Nem sok süket találkozott a hadinépben, 
csak a pattantyúsok közül kettő, ezek kivételével minden 
teremtett lélek meghallotta a burkus Móric fenyegetését. A 
gazdám is, Hadik András uram, ki hogy megvakarta egy 
kicsinyég a rövid hajat a tarkója végén, homlokráncolva 
mondta nekem: 


- Mienk a dicsőség, Büdes, a szamárság másoké. Sokan 
osztozhatnak rajta, mégis mindenkinek több jut belőle a 
kelleténél. 


A keserűség súgta neki a mondást, mely elterjedett 
iszonyatos szaporasággal, aztán szólt a trombitásnak, hogy 
csábítsa elő a hadi népet, mert szólni kíván hozzá. 


Csak hát a trombitás ott hagyta fiatal életét a 
dicsőségben a berlini ringmauer mögött, a libalegelőn; 
arról, hogy a trombitának minő viszontagságokon kellett 
átalmennie, majd a maga helyén, melyről csak én tudom, 
hol vagyon. 


Kevés híján bajba kerültünk emiatt, trombitás nélkül 
nehéz elboldogulni a csatamezőn, de aztán jó uram dobbal 
verette össze a seregét, s beszédet intézett hozzájuk, 
ahogy megköveteli az illedelem. Mivel pedig bizodalmas 


hadi titkokkal óhajtotta megtraktálni vitézlő hallgatóit, 
latinul beszélt, hogy ne csupán mi ne hatolhassunk be 
szavai értelmébe, hanem az ellenség se. 


Akkor én még soványan tudtam deákul, jobbágyfiú 
voltam, nem telt kedves szüleimnek fölös nyelvre, még 
magyarul is alig bírtunk megtanulni, a magunk munkája 
meg a robot miatt. Mindamellett figyelmesen hallgattam a 
beszédet, nagy bizalommal jó uram okosságában, ám csak 
azt értettem meg tökéletesen, amit magyarul mondott, s 
ilyenformán az ellenség is megérthette, ha tudott 
magyarul. 


- Vitéz legényeim - mondta Hadik András nagy jó uram 
hat nap alatt jöttünk ide, ha mindent beleszámítunk, s ti 
emlékezetesen kitűntetek a menetelésben. Most itt az 
alkalom, hogy fölülmúljátok önmagatokat. Négy nap alatt 
kell elérnünk Sprenbergbe, hol mindenki két napi 
horkolási porciót kap, harsoghat az erdő, harsoghatnak a 
hegyek. De addig, vitéz legényeim, párját ritkító 
fürgeséggel szedje a lábát mindenki, különben könnyen 
burkus lándzsa csúszhat az ülepébe, amit senkinek sem 
kívánok. Az Űristen nem őnekik teremtette a mi 
fenekünket, hanem arra, hogy legyen min ülnünk. 
Véssétek eszetekbe szavaimat, most pedig: indulj, egy- 
kettő, egy-kettő! 


A lúdtalpasokat, sebesülteket, sérveseket felültettük a 
szekerekre. Bőségesen volt lovunk, szekerünk, kölcsönben 
a burgermeistertől. 


Akkoriban az a szokás járta, hogy a megsarcolt város 
fizetett, , de a szállításról a  sarcolónak kellett 
gondoskodnia. Örülhettünk, hogy a füstról-akasztott 
burgermeister előzékeny volt hozzánk. Rá is fizetett, a 


birodalomban addig lajstromozták, vizsgálták és tárolták a 
szekereket, a hozzájuk tartozó lovakkal egyetemben, 
mígnem - hogy katonailag fejezzem ki magam - talányos 
fogyatékba kerültek. Ami közönségesen annyit jelent, hogy 
eltűntek, de senki nem tudja, hogyan. 


Engem is szekéren szállítottak, a derekam alatt burkus 
arany csikorgott a zsákokban. Valahányszor zökkent a 
kerék, mindig örömmel gondoltam felséges királynénkra, 
hogy hála a mi vitézségünknek, felöltöztetheti a kis 
főhercegeket meg  főhercegkisasszonyokat, nem kell 
szégyenkeznie a szomszédasszonyok előtt. A megszólásban 
a királyfélék az aggszűzeknél is rosszabbak. 


Adósuk vagyok a beszélő trombita történetével, s hogy 


egész úton vele mulatoztam, gyönyörűségemet, vigaszomat 
őbenne leltem, immár rákerítem a szót. 


as Éve 

Tadyáy KZT lágy 

Ki még nem találkozott beszélő trombitával, elképzelni 
sem bírja, milyen kedves az efféle jószág. Lélekkel kell 
etetni, gyönge lehelettel, s könnyedén simogatni, tehát 
sokkalta kevesebb gondja vagyon vele az embernek, mint 
példának okául a lóval, mely sokat eszik, csutakolni is kell, 
hányni a ganéját villával, sétáltatni, miegymás, több a 
gond az örömnél. Kellemetesebb társ a kutyánál is, mely 
évenkint kétszer tüzel, kujtorog, ha kani; fiadzik, ha szuka; 
megvédelmez ugyan a tolvajoktól, de többet ugat 


oktalanul, mint okkal, ellentétben a trombitával, mely 
magától ritkán szólal meg, sóhajtásformán akkor is, mint a 
lelkiismeret, ha nem helyesli, amiben éppen 
gyalázatcskodunk. Ezért hát én, ki —— mindent 
megtapasztaltam, felebarátaimnak csak azt a tanácsot 
adhatom, hogy ha választhatnak, inkább trombitát 
tartsanak, semmint lovat vagy kutyát, bárha ily módon 
fuvarral nem kereskedhetnek. 


Szerelmes párként éldegéltünk a szekéren a trombitával, 
egymás ajkára tapadva naphosszat, hol én beszéltem 
hozzá, hol ő beszélt hozzám, s megértettük egymás érzését 
mindenkor. Míg Rozáliám kebelén révbe nem futottam, 
ekkora boldogságban nem volt részem. 


Elbeszéltem volt első találkozásomat a trombitával, most 
a másik fele következik a históriának. 


Javában tombolt a csata, s ha nem lettem volna olyan 
erős, amilyen csakugyan vagyok, istenugyse rogyadoztam 
volna a tarack súlya alatt, melyet a hátamon hordtam. 
Csupa ágyúbömbölés, puskaropogás meg halálhörgés volt 
a levegő körültem, mégis meghallottam azt a vékony kis 
sikkantást, amit rajtam kívül senki nem hallott meg. A 
trombitást levágták, a trombita földre hullott, s egy 
ágyúkerék olyan lapossá nyomorította, hogy inkább 
réztányérnak festett. Akkor nyikkantott szegény, mint a 
kutya, melynek komám markában ragadt a farka. 
Fölemeltem a porból, a kabátom meg az ingem közé 
rejtettem, s csak akkor gondoltam rá ismét, hogy a halál 
angyala elröpült mellőlem. 

Addigra valamelyes rozsda ütközött ki rajta, 


egészségtelenül zöldes. Három napig dörzsölgettem finom 
fövennyel, fényesítettem szalonnával, de megszólalni csak 


akkor szólalt meg, hogy pálinkával itattam, amiből 
mindjárt kikövetkeztettem, hogy vérbeli rokonok lehetünk. 
Isten teremtményei mind rokonok a teremtésben, megint 
beigazolódott. 


Miután visszasegítettem eredeti formájába, én magyarul 
tanítottam, ő meg a trombiták nyelvére, aminek nagy 
hasznát vettem később, nagy Napóleon idejében, mert a 
trombitaszóból — mindig megfejtettem az ellenség 
szándékát. 

Akkoriban egész Európa értem versengett, de én csak 
Rozáliámat szerettem, annyira hűséges a természetem. 


Sokan kérdezték tőlem, kiknek a barátságunk 
történetéről beszámoltam, hogy a trombita, mely ott függ 
az ágyam fölött, neki való szegen, miért nem beszél. 
Tömérdek jó tulajdonsága mellett az a rossz szokása volt, 
hogy mikor a kalandjaimmal tanítottam barátaimat bor 
mellett, vagy Rozáliámmal váltottam szót, ő közbe- 
közbenyikkantott. 


- Az idő tájt, hogy Frederik éjjel-nappal reszketett 
tőlem..; 


Mikor ekként kezdtem szóba, a beszélő trombita rekedt 
nyiháncolásban tört ki. Az avatatlanok úgy vélték, nevet, 
mások, hogy köhög, valójában engem biztatott, hogy 
beszéljek, szívesen hallgatja. 


Baj akkor következett be, mikor egyszer nagyon 
megdicsértem az én szerelmetes Rozáliámat, ahogy 
következik: 

- Ó, te boldogságok tárháza, szépségek garmadája, 
kedvességek óceánja! 

Tovább nem juthattam, a beszélő trombitát köhögés 


fullasztotta. Ha hátba nem vágom, meglehet, a lelkét is 
kileheli. így is kishíján megesett a trombitái tragédia. 

Rozália mellém ugrott, kikapta a kezemből az édes kis 
jószágot, s úgy a földhöz teremtette, hogy régi hegei 
fölszakadtak. Magam ápoltam, és sokáig hittem 
jóhiszemmel, hogy a hangját az esés bűnéből veszítette el. 
Ámde egy napon a fülembe súgta, hogy ő meg nem szólal, 
míg Rozália él. Azóta némán függ a falon. 

Nem akarom untatni magukat a betegségemmel, nem 
szép egy sérv, akkor sem, ha dicsőségesen jutott hozzá az 
emberfia, még akkor sem, ha külön szekéren kell szállítani, 
mivelhogy az emberi nagyság mértékét meghaladja. Végül 
is egy munkátlanul tengődő hóhér szabadított meg tőle, 
kivel egy erdő szélén találkoztunk. 


- Hova? Hova? - tudakolta a hóhér, kit öltözetéről 
lehetett megismerni, a vörös csuklyáról, ami úgy befödte a 
fejét, hogy ha alatta hóhér helyett másvalaki rejtezett 
volna, senki kívülről észre nem veheti. 


- Csak előre, Gógánfa irányt, lánykérőbe - feleltem neki 
barátságosan. 


Semmiféle emberfajtával nem ajánlatosabb a barátság, 
mint a hóhérral, hiszen még a jós sem mindig tudja, mikor 
kötik föl, s olyankor a hóhér kedvességének sok hasznát 
vehetni. 


- Hümm! - mondta a hóhér, s tanakodásformán 
vakarászott a csuklya alatt, ott, hol szabály szerint a 
hajának kellett lennie. 

- Értem a hümmiöt, tisztelt hóhér úr, de jelentését mire 
vélni nem tudom - mondtam. 

- Vélje arra, hogy tanácstalanságban vagyok a 
kegyelmed boldogságát illetőn. 

Kezdtem fölpaprikázódni, bár ekkortájt minálunk még 
nem fogyasztottak paprikát, ami nagy hiba volt. 


- Sok mindent szívesen eltűrök kendtől, tisztelt hóhér 


uram, de ha rosszat talál mondani jövendőbelimről, a 
kegyelmed jövendője olyan leszen, hogy a bolond sem ad 
érte egy lyukas garast sem. 


A hóhér mentegetődzésképpen fölemelte a kezét, s én 
mindjárt megenyhültem. Intettem, hogy jó, most már 
beszélhet. Meg is tette: 

- Én a szépséges Rozáliáról, ki kendnek, Csinnadári úr, 
jövendőbelije, csak jót mondhatok, mint mindenki, aki 
személyét ismeri és házában megfordult, holott számunk 
légió. Tanácstalanságban afelől volnék én, ha meg nem 
sértem, hogy látván kegyelmed gellérthegynyi sérvét, 
melyet bivalyos szekér vontat nagy nehezen kegyelmed 
után, gyönge elmémmel elképzelni sem tudom, miként fér 
el kegyelmed Rozália házában ezzel a különleges 
poggyásszal, nem is beszélve az ágyról, melyet férji 
minőségében nem kerülhet el, de akkor sem, ha 
megelégszik a nyugovással, amiben tamáskodom, ha ugyan 
szabad. 


Elgondolkoztam a hóhéri beszéd bölcsességén, s a fülem 
cimpáját húzogattam, ami tudvalevőleg serkenti az agyi 
munkát. 


Hogy maguk is tudják, útközben eljutott hozzám a híre 
Ostoros koma elhalálozásának. Én tehát a szekerem rúdját 
egyenest Gógánfának irányítottam, hogy a drága özvegyet, 
jogos örökségemet átalvegyem, bármilyen állapotban 
találom is, mert ami az enyém: az enyém. Megtehettem, 
obsitot kaptam. 


Minden bizonnyal hitelt érdemlő tudósítás lehetett az 
Ostoros koma mennybemeneteléről szóló, többen adták 
elő, s szavuk példásan egybehangzott. Nem csupán az 
adatok egynémelyikében, hanem valamennyiben, ami 


figyelemre méltó, minthogy a hírhozók más-másünnen 
jöttek, és egymással társalkodni alkalmuk nem lehetett. 
Különösen az szomorította meg a szívemet, hogy a koma 
mennyire összesorvadt a férji szolgálat idején. Nem volt ő 
ugyan soha hozzám fogható tömérdek ember, viszont nem 
hiányzott róla a hús meg a zsír sem. Mégis olyan vékonyan 
végezte a földi létet, hogy nem is  piszkafának, 
fogpiszkálónak nézték, s állítólag úgy boldogult meg, hogy 
valaki véletlenül rálépett, s a doktor sem tudta immáron 
összeragasztani. 


Afelől is szállingózott csúf szóbeszéd, hogy életének 
erejét az én édes Rozáliám szívta volna ki, akárcsak a többi 
férjét, kiket jóétvággyal elfogyasztott. 


Mondják sokan, hogy Ostoros koma nyílt szemmel sietett 
vesztébe, vállalta a korai pusztulást, oly förgeteges 
szerelem izzott a kebelében. Ezt elhiszem, mert ismertem 
érzeményeit, s mivel magam is így gondolkozom. Inkább 
ezer halál, inkább fogpiszkálói lét, mintsem az özvegy 
nélkül élnil Ilyen fölírást javallok koporsómra is majdan. 


Mondom, a hóhéri beszéd gondolkodásra serkentett. Az 
igazat megvallva, hogy hiába vitézkedtünk Frederik ellen, 
megértést nem találtunk sem Károly bátyámnál, sem a 
francia Lajosnál, kit bátyámként tisztelek, bár nem 
ismerem, sem másoknál - nem vágyakoztam többé a csaták 
zivatarába. A sérvemet pediglen annak okából öntöztem, 
ápoltam s neveltem példátlan méretűvé, hogy messzi 
láthatón hirdesse rokkantságomat. Meg is kaptam az 
obsitot alkudozás nélkül. Mit célba vettem, elértem, ugyan 
mivégből hordozzam immár ocsmány gyarlóságomat? 


- Szökkenjen föl ide a szekérre, hóhér űr, ha más dolga 
nincsen - invitáltam a piroscsuklyást, s megmutattam a 


csutorám nyakát, láthassa a derék, nem hiába mászik föl 
mellém. 


Le sem ült, már szívta a pálinkát, s a csuklyája egyszerre 
bíborszínt öltött, féltem is egy kicsit, hogy megüti a guta. 
Megeshetett, hogyne eshetett volna meg. Gyorsan 
előrántottam a királyné aranya alól egy májashurkát, s 
kínálás helyett a szájába döftem. Tikkadozva nyelte, s 
kevés híján megfulladt, míg a végére ért. Azután azonban 
jóízűn törülgette a szája szélét, hogy ilyen remek ízű 
hurkát nem evett még, ámbár kiket akasztott, kerékbetört, 
lófarkára kötött, mind rátestálták a tarisznyájuk tartalmát. 


- Azért etettem ilyen gorombán, hogy a pálinka meg ne 
ártson, mert azt szeretném, ha okosságban versenyre 
kelne velem. 


Megvonta a vállát, hogy bátor ember, erre azonban nem 
mer vállalkozni. 


- Nol - biztattam. - No! 


De ő csak szabadkozott. Hanem mikor megtudta, hogy 
orvoslási tudományára áhítozom, visszaült a bátorságába. 


Ismeretes, hogy minden valamirevaló hóhér jeleskedik a 
kínzások különféle fajaiban, ilyenformán alkalma nyílik 
megtanulni az emberi test alkotórészeit, mint ahogy az 
építkezésről is sokat tud meg az, ki figyelmesen bont le 
kőről kőre haladva valamely házat. Ennek okából a 
hóhérok jártasan gyakorolják a gyógyítás tudományát is, 
valahányszor a hatalmasok ebben meg nem akadályozzák 
őket. 


A hétéves háború korában még ott tartottunk, hogy a 
hóhérok minden tábori kirurgusnál derekasabban értettek 
a gyógyítás módjaihoz, különösképpen a daganatok 
meglékeléséhez meg a sérvmetszéshez. 


Sokan azzal rágalmaznak, holott 
csakugyan makulátlan a 
lelkiismeretem, hogy a királyné 
aranyából jutalmaztam meg az én 
drága hóhér barátomat, amiért 
megszabadított alkalmatlan 
nyavalyámtól. Nem azért forgolódtam 
a csatamezőkön, hogy itt-ott föl ne 
szedtem volna, ami arany bitangjára 
hevert a rögök között. Isten is 
megbüntetett volna, ha nem veszem 
emberi " gondozásba. Az arany 
különösképpen megkívánja a 
gondozást, különben miért törekedne utána boldog- 
boldogtalan? 


Megbeszéltük azt is, hogy miután fölhajtok egy kulacsnyi 
pálinkát, a hóhér a maga tudománya szerint fejbever, 
minek folytán eszméletemet vesztem majd, s nem érzem 
azt a rettenetes fájdalmat, amitől amúgy is eszméletemet 
veszteném. Jobb előbb, mint utóbb. 


Hiába volt azonban minden igyekezet. A hóhér már alig 
szuszogott, annyiszor fejbevert, de én semmit nem 
éreztem, olyan kemény a fejem, s az eszméletemet sem 
vesztettem el. Máig megvagyon, mindenki megnézheti. 


Nem volt más hátra, hozzákezdett az én hóhér barátom a 
munkájához, én meg félrenéztem, mert semmi sem 
idegesíti a vitézfélét annyira, mint ha látja, mint 
szabdalják, csonkitgatják. Hisz minket ahhoz szoktattak, 
hogy meg sem várjuk az ilyen cselekedetet, hanem vágjunk 
mi magunk, vágjunk oda, hogy ahova vágunk, onnan porzó 
tollal szálljon tova az élet! A teremtését! 


Kivert a verejték, nem tagadom, nehéz próba egy ilyen 
metszés, mással nem is enyhíthettem a fájdalmat, mint 
pálinkával. Akószámra döntöttem magamba, s hogy ily 
szakadatlanul ittam, nem is üvölthettem kínomban, amit 
pálinka nélkül bizonyára megtettem volna. Ugyan bizony ki 
bolond a pálinkát kiköpni a szájából, csak hogy a hangját 
megereszthesse, holott tudja, hogy a bömbölés nem 
csökkenti a fájdalmat, csak a doktort idegesíti. 


Mikor munkája végére ért, a hóhér kíváncsin felém 
fordult: 


- Kend alighanem ámuldozni fog a kérdésemen, hisz 
tudom, hogy lánynézőbe indul, s házassági örömök előtt 
áll. Doktori becsületem mégis kíváncsi kérdésre késztet. 
Nem óhajtja-e kend, Csinnadári koma, hogy ha már amúgy 
is munkában vagyok, egy füst alatt orrát, fülét levágjam? 


- Nem - ráztam meg a fejem. 


- Ne határozzon kend elhamarkodottan. A házasság, 
hova kend igyekszik, rév, vagy annak neveztetik, s egyebek 
mellett örömökkel is szolgál. De minek ahhoz orr meg fül? 
Épp elegendő baja leszen abból is, hogy nem vak kend, 
hanem lát. Ugyan mivégből ragaszkodik a világ rossz 
szagaihoz és ferde zajaihoz? No, vághatom? 


Megráztam a fejem még egyszer. Mire a hóhér 
homlokráncolva visszadugta kését a tokjába. Én meg 
nyomban hozzáláttam a lábadozáshoz s az örvendezéshez, 
hogy lábadozhatom. 

Mit ma megtehettem, másnapra soha nem halasztottam, 
szerető atyám így tanított, valamint a tábornokok is. 
Boldogságra törekvő vőlegényhez illőn, csodával határos 
gyorsasággal fölépültem, még a hegek is eltűntek a hasam 
faláról. Bár meghaladtam ötvenedik évemet az Úrnak eme 
1757. esztendejében, ki jobban megnézett, föltenni sem 
merte volna, hogy harminc évesnél több vagyok. 


Csakhamar elérkeztünk a magyar határhoz, hol különféle 
események várakoztak rám, meg viszontagságok, 
melyekről a kötelesség beszámolni késztet. 


Mindenekelőtt a sarcos szekérről le kellett szállanom, 
Hadik András jó uram és altábornagyom az aranyterüvel 
Bécsnek fordult, s gyalog hagyott a Kárpátokban, hol már 
lúdbőrzött a levegő, ha csak fuvintott a szél. 


Mielőtt eltávolodott volna, így szólott hozzám: 


- Isten vele, Büdes, Isten áldja, alapítson családot 
rengeteg gyerekkel, mivelhogy a hazának magafajta 
emberekre nagy számban szüksége vagyon és leszen 
mindenkoron. Hejh, ha én háromezeröőtszáz Büdessel 
támadhattam volna Frederikre Berlinben, bizony nem 
szántam volna rá magam a visszavonulásra! 


Meg akartam köszönni a dicséretét, de nem hagyott 
szóhoz jutni, mindig ilyen volt, ha a beszélhetnék rájött, 
ami egyébként ritkán esett meg vele. Inkább olyankor is 
hallgatott, mikor más ember beszélt, s amit mondott, soha 
nem ismételte, így aztán fölötte kevesen értették meg ezen 
a világon. Mindegy, a Mária Terézia rendet megkapta, s 


barátin megfelezte velem. 


- Üzentem a királyné őfelségének, hogy ha a burkusok 
arannyal váltották meg a szabad rablást, illendő, hogy a 
megváltásból azok is részesüljenek, kik  rablásbeli 
jelességüket az ellenség fővárosában nem gyakorolhatták. 
Azazhogy maguk, Büdes fiam, vagy legyen Csinnadári, 
nem bánom. Nem rejtem véka alá azt a dicséretes 
szándékomat sem, hogy a zsákmány engem illető részét 
kendnek adom, Büdes, még így is adósa leszek sírom 
nyíltáig, hiszen már a világtörténelem is tudja, hogy ha 
maga nem veszi hátára a tarackot, a csata nem úgy dől el, 
ahogy eldőlt. 


Két dobos állott az oldalán, a dobok megszólaltak, a nép 
összegyűlt. 


Hadik András altábornagy uram fölbontatott egy zsákot 
a burkus sarcból. A zsákban éppen huszonötezer 
aranytallér volt, azt szétosztotta közöttünk, még arra is 
volt gondja, hogy juttasson az özvegyeknek meg az 
árváknak, ami akkortájt nem volt divatban. A maga részét 
nekem adta. 


Alltam az út porában, néztem a nyomába. Nemsokára 
nem láttam semmit, csak a társzekerek nyikorgását 
hallottam, amint a mennyei csöndet piszkálta, mely úgy 
lapult a fellegek alatt, hogy semerre nem nyílt útja 
szabadulásra. Ahogy illett, mikor jó gazdám föltűnt a 
kanyarodóban, utána kiáltottam: 

- Aztán a következő hétéves háborúban meg ne 
feledkezzék rólam! 

Kedvesen intett, de nem válaszolt egy árva szóval sem. 
Bizonyára a felesége körül szálldostak már a gondolatai, 
akárcsak az enyiméi az özvegy körül, Rozáliám körül, kit 


annál jobban szerettem, minél kevésbé ismertem. Bár 
ebből semmit nem lehet ítélni. Szó, ami szó, a boldogság 
áhítása úgy elkezdett sarkantyúzni, hogy legszívesebben 
egy rohamban szaladtam volna Gógánfáig. Csak hát sem 
azt nem tudtam, merre menjek, de még azt sem, hogy hol 
vagyok. 


Annyi bizonyos volt, hogy hegyek hullámoztak végig, 
amerre a szemem elkalandozott, hegy hátán hegy, csúcs 
hátán csúcs, hó hátán hó. Máig sem értem, miképpen 
maradtam oly igen magamra, s miért tartott mindenki 
Hadik András urammal, ki váltig biztatta az obsitosokat, 
hogy maradék életükből immár ne adakozzanak a királyné 
őfelségének, úgy sincsen szüksége rá. 


Bizonyos volt az is, hogy tengernyi felhő göndörödött, 
hömpölyödött lustálkodva kézügyben, meg a völgyekben 
alant, csupán fölöttem nem úszott egy sem, nehogy 
megijedjek a borulattól. Sehol egy út, csak valami kecske- 
botlasztó ösvény, mely annyit tekerődzött ide-oda, hogy 
untalan oda lyukadt ki, honnan elindult volt. 


- Teremtő atyám, merre menjek? 


Ahogy így elsóhajtottam a félelmemet, oldalamról 
lepattant a beszélő trombita, a szájamra szökkent, 
megvárta, míg csücsörítek, aztán belekiáltott a gomolygó 
felhőzésbe: 


- Stopfanek koma, hol késik kend? 


Abban a szempillantásban a tömérdek felhőözön úgy 
megelevenedett, vagy inkább úgy habzott, ahogy a tej a 
sajtárban fejéskor. Jött Stopfanek, kézen fogva egy igen 
szemrevaló  fehérszeméllyel.  Olyanforma  erőltetéssel 
lépegettek a felhőkön, mint térdig érő hóban szokás, mely 
a lábat a  talpalatban marasztalja. Mindamellett 


közeledtek, s az arcukon fehéren ámuldozott a mosoly, 
tisztán, mint a patyolat. 


- Csakhogy eszébe jutottam kendnek! - mondta 
Stopfanek, — lehuppanóban mellém, s valamelyes 
szemrehányással tekintett rám. Mentségképpen 


elbeszéltem neki, mi mindenen mentem keresztül, minő 
harcokban tűntem ki. Aztán udvariasan megkérdeztem: 


- Ha nem csalódom, a hölgy a szépséges Viorica, ki után 
kend oly veszettül epekedett? 


Jaj, dehogy szólaltam volna meg, ha tudom, mi 
következik, milyen tragédia, milyen szívbéli zivatar, a 
féltékenységnek minő tűzvészei Még el sem hangzott, amit 
mondtam,  Stopfanek felényire zsugorodott, s úgy 
nyüszített, mint a veréstől rettegő kutya. Ami a 
fehérszemélyt illeti, izzott a szeme, tüzelt az arca, 
remegtek az orrcimpái, a szíve verése a fülemben dobolt! 
Ha nem kötött volna a sírig tartó szerelem százezer szála 
az én drágaságos Rozáliámhoz, azon nyomban sírig tartó 
szerelembe estem volna. Bele én! Attól is csak egy hajszál 
választott el, hogy Stopfaneket meg nem öltem a havas 
tetején, ami csakugyan nem lett volna obsitoshoz méltó 
cselekedet, már csak azért sem, mert a lány, kit én 
Vioricának véltem, furkóval csépelte az én Stopfanek 
komámat, s valahányszor szegény fölemelintette a fejét, 
egy toppanással alázatba nyomta. 


Hála istennek ezenközben beszélt is, így valamennyit 
megtudtam tévedésemről, meg kettejük történetéről: 

- Nesze disznó, nesze kutya! Nesze te fogvicsorító, te 
felleg járó! 

Idáig semmi újság nem volt, mindezt akár magam is 
elmondhattam volna. Aztán így folytatódott a számbavétel: 


- Tudtam én mindig, hogy vagyon még valakid, ümikor a 
fogad vicsorgatod éjjel, sóhajtozol, mint a náthás lidérc, 
mindig Vioricát mondasz, soha Anikucát. Hol az a Viorica, 
hadd tapodjam ki a belét, hogy az én szerelmetes 
Stopfanekemet el akarja rabolni tőlem? Nem is hagyom 
abba a verést, nem én, semmi pénzért, fohászért, 
könyörgésért, míg annak a szégyentelennek a nyomára 
nem vezettél. Mert látom én, hogy nyugodalmas életem 
addig nem leszen, míg egyikünket hant nem fedi, de az te 
leszel, fellegek foszlató ja, Viorica I 


Hogy véget vessek a komám szenvedésének, kitaláltam, 
amit kellett. Hirtelen kinyújtottam a karomat, s csak ennyit 
mondtam: 


- Ott lesködik! 


Anikuca odanézett, s nem látott semmit, nem is láthatott. 
Csak hát én megmagyaráztam neki, hogy Viorica tőle 
féltében bújt meg ennek és ennek a felhőnek a sarka 
mögött. 


Anikuca fogta a botját, s Viorica keresésére indult, 
felhőről felhőre ugrálva. Talán a hangját is hallotta, ő 
maga vadul kiáltozott, s bosszút fogadott, minden szavával 
rettenetesebbet, a hegyek meg a hangot  vissza- 
visszaverték, ahogy az a havasokban szokásban vagyon. 


- Köszönöm - sóhajtotta Stopfanek. 
Tudják, hogy effélében mindig udvarias volt. 


- Mára kitelt a mérték - mondta. - Nemsokára megtér 
fáradtan, s hogy látja, megvártam, s nem mentem Viorica 
megsegítésére, néhány napig meleg szerelemben élünk. 
Egyébiránt a boldogsághoz állandón ilyenfajta köretet 
szolgáltat, mivel azonban a boldogság sem megvetendő, 
nem lázadozom túlságosan a verés ellen sem. Hogy tudja, 


koma. lehet, hogy Viorica csakugyan vagyon, annyi 
bizonyos, hogy én Anikucát szeretem, mert ő szakasztott 
olyan, amilyennek Vioricát szerettem volna, ha csakugyan 
megszületik erre a világra. 


Értetlenül néztem rá, ami nem szokásom, mert inkább 
többet értek a szóból, mint kevesebbet, most azonban ilyen 
kivételesen történt. De havason voltunk. 


- Tudtommal kend Viorica után indult a felhők hátán, 
ama nevezetes napon, mikor otthagyta a seregünket. 


- Való igaz. Napokig bolyongtam a felhőkben, étlen- 
szomjan. Nézzen körül, sehol egy út, fa, patak, egyik felhő 
olyan, mint a másik, ember legyen, aki kiigazodik. 
Alighanem én is belevesztem volna a felhőrengetegbe, ha 
meg nem pillantom Anikucát. Intett, hogy menjek oda, s 
attól kezdve tudom, hogy ahol ő vagyon, ott az én helyem, 
és soha el nem tévedek a felhők között. Jöjjön kend, 
elvezetem, ahova kell. 


Elkapta a derekam, s félkarral 
ráemelt egy felhőre. Nem mondom, 
eleinte szorult a szívem, majd 
lecsúszott a gatya a derekamról. De 
aztán belejöttem. 


Hűvösen fújt a szél, s hajtott 
bennünket. Sebesebben haladtunk a 
többi felhőnél, mivelhogy mi ketten, 
emberek, vitorlául szolgáltunk, a mi ; 
fellegünk jobban fogta hát a szelet. sár 
Csak akkor ijedtem meg ismét, mikor § 
Stopfanek koma lemutatott egy lyukon 
a fellegek között a földre: 


- Abban a fogadóban szálljon meg kend, onnan 


könnyűszerrel rálel az útra, amelyen hazaér. 


Most vettem csak észre, hogy Stopfanek egyik kezében 
guzsaly van, a másikban orsó. Sebesen dolgozott. Nem telt 
bele három ásítás, s egy bárányfelhőből jókora kötelet 
fonott. Aztán nem kérdezte, akarom-e vagy sem, áthurkolta 
a kötelet a derekamon, s leeresztett. A fogadó udvarán 
értem földet, pontosan a kút mellett. 

Kihaltnak látszott a fogadó, ámbár sok jel arra vallott, 
hogy lakják. Mindenekelőtt a kéményből feketén 
kikondorodó füst, melyet a szél olykor elcsavart, olykor 
meg szétszórt, hogy jusson belőle mindenhova. 


Az udvaron tyúkok kapirgáltak a trágyadombon, mely a 
gazda vagyonosságát tanúsította. Bent az udvar mélyében 
kőistálló emelkedett, kapuja előtt simára volt tapodva a 
föld, kétoldalt azonban virított a gyom, már ahogy ilyen 
őszi időben kedve volt virítani. 


Még távolabb, az istállónak mögötte akkora kutyaól 
büszkélkedett, hogy szegényebb emberek házul is 
elfogadták volna, kiváltképpen az Alföldön, hol kevés a kő, 
az embernek sem jut belőle, nemhogy a kutyáknak. 


Szél iránt állottam, minek folytán az ól lakói szagot 
fogtak, s egyik a másik után lassúdan előbújtak az ólból és 
felsorakoztak előtte, mint gránátosok a szemlén. Sok 
gonosz tapasztalatot szereztem én már a hegyi kutyákról, 
melyek erősen tartják a rokonságot a farkasokkal, 
termetben is, erkölcseikben is, ahogy tudományosan 
kifejezik. Nagy kutyák voltak ezek, óriási kutyák, borjúnál 
nagyobbak, magam is meglepődtem, hogy oly bárányi 
szelídséggel néznek. Eleinte azt gondoltam, hogy a hírem 
szelídítette meg őket, s úgy csodálnak, ahogy a hozzám 
hasonló hősnek megjár. Szinte vártam, hogy kutya módi 
szerint sorra megismerkednek majd velem, ami aggasztott 
is valamelyest, hátha elvárják, hogy udvariasságukat 
hasonlóval viszonozzam. 


Erre nem került sor. Más titok rejtegette a nyitját jámbor 
viseletüknek. S ez akkor derült ki, hogy az egyik kutya 
megtaszította a másikat, s amaz oldalával fordult felém. 


Megállott bennem a lélegzet, mivelhogy a derék eb 
messziláthatón nélkülözte a farkát. Közibük mentem nagy 
izgatottságomban. Sok mindenben különböztek, csak a 
farkuk híjában nem. 

- Jánosi - kiáltottam. - Tót János, komám, kenyeres 
pajtásom, hű barátom, fegyvertársam annyi bajban, 
nélkülözésben, hát kend itt szállott meg? Jöjjön elibém, 
jöjjön ölelésemre, ünneplésemre, nem látja, mily árvaságos 
egyedülségben vagyok? 

A fogadó ajtaja kitárult, s megjelent a rámájában az én 
Tót Kutyafarka János komám, ahogy szokása volt, 
valamelyest oldalvást. Eleredt a könnyünk, hogy annyi 
viszontagságnak utána egymásra találtunk újólag, s az 
egészségünk hiánytalan. Eleinte ölelésben örvendeztünk, 
azután bementünk az ivóba, hogy a találkozást borral 
ünnepeljük meg. 

- Régóta várakozom kendre - mondta Tót koma az első 
pohár bor után. 


- Magam is észrevettem - feleltem. 


Szúrós szemmel fürkészett az ábrázatomon, de hogy 
semmi  útbaigazításra nem lelt, nyílt kérdéshez 
folyamodott: 


- Miből? 
- Az ól lakóinak állapotából. 


- Kend addig ne nehezteljen rám, míg ki nem derül, hogy 
kutyák is akadnak a rokonai között - jegyezte meg 
haragosformán. 


- Én inkább azon aggódom. Tót koma, hogy mihez fog 
majd kend, ha érdemei jutalmaképpen a mennyországba 
kerül. 


Elkomorult az én komám, gyorsan kiitta borát, 
megtörülte bajszát, aztán rámnézett, s csak annyit kért, 
hogy beszéljünk másról. 


- Kend is obsitban vagyon? - kérdeztem tőle 
kívánságához képest. 

- Én abban. És kend? 

- Én aztán igazán abban. 

- Én is igazán. 

Ekkorra már kiürült az első kancsó. Rajtam volt a sor, 
intettem a kocsmárosnak, hogy hozza a következőt. 


- És kinek a kardja alatt szolgált kend, Tót koma? 


- Hadik András altábornagy keze alatt, hogy az Isten 
szeresse-áldja, nem kevésbé, mint ahogy én áldom és 
szeretem. Imádkozom is érte minden este lefekvés előtt, 
néha még éjjel is, ha valami zengedelem az ébrenlétbe 
taszít. Nem fukarkodom az imával. A kedves felesége, 
valamint a kedves gyerekei lelkiüdvössége érdekében is 
instálom az egeket, ahogy hűséges szolgához, jó baráthoz 
illik. Tudnia kell, Csinnadári koma, hogy engem ő 
barátjaként szeretett, soha semmi vállalkozásba az én 
tanácsom nélkül bele nem fogott, s higgye meg, amennyit 
én imádkozom érte, legalább ugyanannyit imádkozik ő is 
énértem. A túlvilágon is össze kell tartani, különben az 
ember nem viszi semmire, s igen okos, ha az összetartást 
már idelent a földön megkezdi az ember, főleg, hogyha a 
halandósága növekvő voltát észleli, ami idő jártával 
mindenkinél elkövetkezik. No, igyunk. 


Lecsaptuk a poharat az asztalra. 


Engem illetett volna a szó, s ha a kedvem sugallatára 
hallgatok, beszéltem volna, de inkább kérdeztem: 


- Mondja, koma, Tót koma, ha meg nem sértem, minő 
emlékezetes cselekedetben gyökeredzik a  kendtek 
barátsága, az altábornagy úré, meg a kendé? 


- A poggyászban. 


Ilyen kurtán s a kíváncsiságot ki nem elégítő módon 
adott nekem választ a koma, mindamellett úgy, hogy az 
indulat lassúdan háborogni kezdett a gyomrom táján, s a 
fülem mögött is viszketett már. Vannak olyan okosok, hogy 
kitalálják, miért. Megint csak kérdeztem, szelíden, mint a 
frissen fölavatott pap, kiből a keresztényi szeretet majd 
kicsordul. 


- Ha titkolni nem akarja, koma, vagy amit tud, be nem 
fecskend másokat sárral, piszokkal, moslékkal, mondja el 
nekem, kenyeres pajtásának, falujabelijének és társának a 
bajok rengetegében, ugyan miként fogantak meg kettejük 
barátságának a gyökerei a poggyászban, s minő poggyász 
volt az? 

- Nincsen nekem kend előtt titkom, koma, s ha volna, 
sem törődnék vele, olyan testvéri barátság tölti el a 
szívemet kend iránt, ha meg nem sértem. 


Ittam s mondtam: 
- Nagyon megtisztel az érzületével, koma. 
Tót Kutyafarka János pedig folytatta: 


- Ügy esett, hogy az én drága gazdám baját kúrálni 
vonult Teplicbe. Ügy kenegettük ott egymás derekát, úgy 
dögönyöztük egymást, olyan szép egyetértésben, ahogy 
egyik galamb eteti a szájából a másikat. Csakugyan azon 


munkálkodtunk, hogy ki valamelyes egészséget 
szedegetett össze, abból részeltesse társát, hogy a 
gyógyulás együttesen következzék be. A királyné őfelsége - 
még tizenhat gyereket adjon neki az Isten - régóta nem 
látta Hadik András uramat, kit időnkint szemlélgetni 
szokott, ilyenformán állította ugyanis helyre a lelke 
nyugalmát, mit a háború untalan fölkavart. Mielőtt az én 
drága gazdám útnak eredt volna, a poggyászát rámbízta, 
őrizzem meg égi vihartól, árvíztől, tűztől. Mit szaporítsam 
a szót, alig halt el a sarkantyúja pengése, elözönlötték a 
burkusok Teplicet, az én gazdámat keresték, ki mást 
kerestek volna, talán kendet? Eszükbe sem jutott. Én meg 
egy alkalmas özvegynél ügyesen elrejtettem drága gazdám 
minden holmiját, s még a lyukas gatyáit is hiánytalanul 
átaladtam neki később, amiért neheztelt is, mondván, hogy 
jutott volna időm megfoltozni. Gatya ide, gatya oda, a 
barátság megfogant, szárba szökkent, s most példásan 
virágzik. 

Ügy berekedtem, azt hittem, a hangomból nem maradt 
több egy ordításra valónál, mindazonáltal sikerült 
megkérdeznem udvariasan, ahogy mindenkor szoktam volt 
beszélni: 


- És nem akadt burkus, aki kendet fejbe verje doronggal, 
vagy dzsidával átalszúrja, karddal szétmetélje, szablyával 
miszlikbe vágja? 

- Akadt volna, ha hagyom, de hát itt vagyok, minek 
folytán aki burkus akadt volna az embertelen műveletre, 
másfele kalandozott, örömére kendnek, kinek legjobb 
komája csakugyan én vagyok. 


Tót koma szép szava megengesztelt, amit gondoltam, 
lenyeltem, megint gondoltam, megint nyeltem, s ez így 


folytatódott egészen addig, hogy az asztal lapja 
megemelkedett alattam. Akkor esett a tekintetem a 
tulajdon hasamra, melyet, ha nem magamon látom, a 
magam nadrágjában, meg nem ismertem volna, oly 
idegenül festett, s oly tömérdeken, hogy hegynek is beillett 
volna. 


Odajött a kocsmáros, oda a vendégek, s lehajolva 
tüzetesen nézték a csodát, mely szemüknek láttára 
gyarapodott, immáron az asztal két lábon állott, a ferdére 
fordult lapjáról nagy türücsköléssel lecsúszott a kancsó, le 
a két pohár. Szerencsére üresen. 


- Engedelmet a kényelmetlenségért - szóltam a 
kocsmárosnak. 


Intett, hogy nem számítja föl a kárt, a fülemet kereste a 
szájával, s belesúgta, hogy ha mutogatni engedem a 
hasam, megosztozunk a kereseten. 

- Jó - hagytam rá. 

Nagy fürgén mindjárt körbeszaladt, s háromszor 
töltötték meg színültig a kíváncsi adományok a kalapot. 
Még többet is kerestünk volna, mert már a faluból is 
özönlött a nép, ha egy kupec a tyúkszememre nem hág. 
Mire átkozottul goromba káromkodásban törtem ki. 


Most jött a második csoda. Ahogy haladtam a 
káromkodásban, úgy  lappadt a  gyomrom-hasam 
fokozatosan, mígnem visszatért eredeti térfogatára. 


Akkor ijedtem meg igazán.  Gondolhatják, mivé 
tömérdekültem volna az idők folyamán, ha drága apám 
meg nem tanít káromkodni. Buzgó imában mondtam neki 
köszönetet, s elhatároztam, hogy odahaza teliszórom 
virággal a sírját. 

Maguk is megítélhetik ennyiből, hogy az én Tót 
Kutyafarka komám nemcsak a gusztusában fajtalankodott 
el, hanem hazugságra adta a fejét. Nemesebb érzés a 
barátságnál nem lévén, váltig igyekeztem, hogy a barátság 
el ne szakadjon közöttünk, hanyatt ne essünk hirtelen 
magányosságunkban. Már csak azért sem, hogy együtt 
tartottunk hazafelé, bár a kocsmáros erősen tartóztatott, 
remélvén, hogy ismét szolgálok látványossággal, s ő 
megtömheti a zsebét arannyal. Hála az eddig fiadzott 
aranyaknak, tehetős  obsitosokká  rukkoltunk elő. 
Dilizsánszot béreltünk hát, hogy a havasok lejtőin úriasan 
gördüljünk alá. Ennyit csakugyan megérdemeltünk! 


Én zaboláztam magam, hiába azonban, ha a koma nem 
tágított, s mesélt-mesélt, ami eszébe jutott, de igazat 
véletlenül sem. Ennek miatta kellett megválnunk a 
dilizsánsztól, pediglen abban fejedelmin esett az utazás, 
ihattunk-ehettünk napszám, a lábunkat sem mozdítottuk. 

Majd a maga helyén megtudják ezt a tragédiát is, mert 
az volt, ha mindenáron tudományosan akarunk beszélni, 
ami mostanság egyre inkább divatos. Úgy állítják, ez a 
század a tudományé meg a világosságé, s hogy az értelem 
úgy kel föl, ahogy a nap a keleti égen. Erről is leszen még 
szó, ha itt nem, egy másik könyvben. 


Azt a haditaktikát módoltam ki védekezésül a komám 
dagasztó koholmányai ellen, hogy a múltról a jövőre 
irányítottam a szót. Alig említette meg Tót koma Hadik 
András uramat, az én drága gazdámat mindjárt 
nekiszegeztem a kérdést: 


- Inkább afelől törjük az elménket koma, hogy mihez 
kezdünk odahaza. Ami engem illet, megtudhatja, hogy 
arany meg özvegyasszony vár Gógánfán, az özvegyasszony 
a házban, azaz fogadóban, az arany a földben, a körtefa 
alatt, ha nem csalatkozom. Mindkettőt Ostoros komám 
hagyta rám, kit én eredményesen segítettem a 
kocsmaalapításban, mikor Flandriában űztük a dicsőséget. 


- Szóval kend fogadós leszen, meg özvegyasszony férje? 


- De micsoda szépséges, varázslatos, boszorkányos, 
csókkal verős özvegyé, koma! Amerikában sincsen még 
egy ilyen özvegy, olyan a haja selyme, amilyent Lajos 
király országában szőnek, az inge pedig flandriai 
vászonból való, együtt szereztük Ostoros komával, egy 
tirlemonti boltban, hol a boltos kevéssel az után halt meg, 
hogy bekopogtunk hozzá. Remélem, nem fogyott el az 
egész, varratok majd hosszú gatyát belőle, fecskeforma 
madzaggal az alján, hogy a rátekintő szemet csiklandja és 
felüdítse. 


Tót Kutyafarka János szárazat nyelt, s biztatni kezdett: 


- Az özvegyről beszéljen kend, ne a fecskefarokról. A 
termete milyen? 


- Kétszáz arany tallérral indult volt haza Ostoros koma, 
úgy becsülöm tehát, hogy igen sudár fogadó lehet, négy 
vendégszobával s keményfa kármentővei, mivelhogy a 
puhafából valót a satnya részegek is könnyűszerrel 
széjjelverik, ha gőz támad a fejükben. Mindig ilyen 
özvegyre vágytam, valahányszor eszembe jutott, hogy az 
életemhez társ is kell, nem elég, ha magam vagyok. 


- És milyen a szeme, koma? 


- Semmi hibája nincsen, ha kinéz a küszöbről, ellát a 
telek végéig, s arra is képes, hogy a gyümölcsfákat 


megszámolja. Van almafa ötvenhat, diófa nyolc, szilva 
hetvenkettő. Hallottam, vannak népek, kik az almát meg a 
szilvát megeszik, bolondok is lehetnek, hogy nem tudják, 
micsoda pálinkát főzhetni belőle, ha az emberben buzog a 
szeretet, koma. Szeretet nélkül mit sem ér a pálinka, 
aminthogy fogadó nélkül sem özvegy az özvegy. 


Tót koma újólag szárazat nyelt, s megjegyezte: 
- Azt hiszem, mélyen behatoltam a kend gondolatába. 


- Akkor ne mulasszon el széjjelnézni benne, hogy 
kevesebbet kérdezzen s többet tudjon, legjobb módja ez. 


Nem untatom magukat, úgyis tudják, mi lett a vége. 


Nem is lehetett más, mint ami velem magammal történt, 
mikor Ostoros koma az özvegy szépségével traktált. Tót 
Kutyafarka János beleszeretett az én Rozáliámba. De olyan 
erősen, olyan megátalkodottan, olyan vakul és süketen, 
hogy lombosfarkú  szukák  dörgölődzhettek hozzá, 
ugathatták, meg sem rezdült álmodozásában. Mint az 
alvajáró a tető gerincén, úgy imbolygott átal a napokon, 
soványodott,  hitványodott, zörögtek a bordái, ha 
nekiereszkedett sóhajtozni, holott mást sem művelt. 


Itt volt a baj. Nem beszéltem hát neki többet az 
özvegyről, hanem kérdezgetni kezdtem a maga 
viszontagságai felől, s megjött a másik baj. 


Elmondom, mint esett, jegyezzék föl. 


Gurult a dilizsánsz alattunk, s ringatództunk, mint 
pulyakorunkban, a zökkenőknél édesdeden egymáshoz 
koccantunk, mint jó barátok pohara. Soha két ily egyetértő 
obsitost nem láttak a krónikások, amilyenek mi voltunk Tót 
komával, ahogy nyakaltuk a bort a dilizsánszban, ami 
annál könnyebb volt, mivel lapályon vitt az utunk. 


Szántam volna, ha a koma elsorvad a viszonzatlan 
szerelemben, útközben az ilyesmi sebesen végbemegy. 
Megkérdeztem hát: 


- Hadd lám, merre fordult meg kend ebben a híres 
hétéves háborúban, mely most is tombol még, s ha nem 
csalódom, a java hátra vagyon? 


Tót komámnak azon nyomban fölcsillant a szeme s 
megeredt a szava, alig győztem nyelni. Mert hát megint 
olyat mondott, hogy nyelnem kellett, s megint, megint. 


- Csakugyan nem hallott felőle, Csinnadári koma, hogy 
én kalauzoltam Hadik András drága jó uramat, az 
altábornagy urat, Berlin alá? Ez sem segített volna 
azonban, ha a csatába magam nem avatkozom bele, 
mégpedig oly módon, melyhez hasonlót végbe nem vittek 
semmi nemzetségbeli hősök, ideértve a makkabeusokat 
meg a görögöket, sőt Sámsont, ki a lófejjel csodákat 
művelt. Bemenni még csak sikerült a burkusok fővárosába, 
olyan nyomorult a fala, hogy nálunk egy kisebbfajta 
végvárat is restellnének efféle silány fallal keríteni. De 
mikor bent voltunk, ránkdőlt a burkus, megtelt velük az 
egész libalegelő a ringmauer mögött. Rohamozhatták őket 
a huszárok meg a gyalogosok, nem inogtak meg azok, a 
falnak vetették a hátukat, s ontották a vért szégyenletesen. 
Tűrhettem, koma, mondja, tűrhettem? Nem tűrtem én, 
hátamra kaptam a legvastagabb ágyút, egyet ugrottam, 
egyet lőttem, egyet ugrottam, egyet lőttem, így közeledtem 
feléjük. Felét elpusztítottam, másik felét megijesztettem, 
így lett a mienk a burkusok fővárosa, habár kicsiny ideig, 
mivelhogy az egész szövetséges táborban senkinek annyi 
esze nem volt, hogy az én keserves győzelmemet hadi 
módon kihasználja. 


Többet nem mondhatott Tót koma, mert a méregtől, amit 
beszédje hallgatása közben elnyeltem, megint elfogott a 
dagadás. A koma ott szorongott immár a dilizsánsz tetején, 
de csak rövid ideig, még csodálkozni sem jutott ideje, 
szétpukkant az egész dilizsánsz, olyanformán, ahogy a 
tojás héja, mikor előbújik belőle a csirke. A hasam a 
kocsist is lesodorta a bakról, micsoda has! 


Leestem a földre, s akkor láttam hozzá a megváltó 
káromkodáshoz, melynek érdeméből ami volt, elmúlt. 
Csakhogy alig hallgattam el én, hallhatóvá vált a 
dilizsánszos káromkodása, ki a kocsiját siratta, minket 
gyalázott. 


Más teendő nem lévén, arannyal váltottam meg a kárt. 
Ilyenformán gyalog maradtunk, a koma, minden bajunk 
okozója, valamint én, ki annyi jót műveltem életemben. 
Szerencsére nem messzi fogadó állott az országút mentén. 
Pénzünk is maradott valamelyes, bementünk hát, s 
leültünk az asztal mellé, hogy megigyuk a bort, mit a 
gazda elibénk tett. 


Ekkor már nem bírtam türtőztetni magam. Gondolják 


csak el, Tót koma, kit én soha Berlin táján nem láttam, de 
nemcsak magában a városban nem, hanem előtte sem, 
száz kilométeres körzetben sem, úgy elbújt, valahányszor 
egy árva pisztoly véletlenül elsült. Most lám, mégis az én 
hőstetteimmel dicsekszik. 


- Idehallgasson, koma - mondtam neki szigorún kend 
soha nem szolgált Hadik András kardja alatt, soha nem járt 
Berlinben, soha ágyút a hátára nem vett. Mindenki tudja, 
hogy amit kend mondott, én cselekedtem. 


Azt hiszik, belátta az igazamat? Volt eszébe! 
Fölpaprikázódott egész személyében, a hangja is 
megváltozott, úgy rikácsolt, mint az özvegy pacsirta, ki 
fájdalmában elfelejtett énekelni: 


- Gólyaláb fakadjon az orrom tövén, ha nem úgy igaz, 
ahogy elmondtam. 


- Kend soha színét sem látta Hadik András uramnak! 
- Kend nem látta színét Hadik András uramnak, koma! 


Így kiáltoztunk, pörlekedtünk, fogadkoztunk, 
átkozódtunk, s akkor valami fölötte megfoghatatlan és 
természetfeletti tünemény ment végbe. Megállott az 
asztalunk előtt egy hegyes orrú, peckes járású 
generálisforma ember, s megkérdezte: 


- Látom, kendtek obsitosok, s azt is hallom, hogy hadi 
eseményekről vitáznak. Amerikától  Hajdúszoboszlóig 
végighadakoztam az egész világon. Nincsen olyan hadi 
esemény, minek én tanúja ne lettem volna. Mondják meg 
kendtek, min kaptak össze, hadd tegyek igazságot, hogy 
megbékélhessenek. 


Megegyeztünk, hogy az csakugyan jó lesz. 
- Elsősorban azon vitázunk mi - mondtam én -, hogy 


kettőnk közül melyik szolgált Hadik András uram kardja 
alatt? 


- Régóta vitáznak ezen kendtek? 
- Csak négy nap, négy éjjel. 
- Azért kérdem, merthogy én volnék Hadik András 


altábornagy, s én kendteket bizony nem ismerem. Isten 
áldja kendteket. 


Azzal elkámforodott, s a padlót is hasztalanul vizsgáltuk, 
semmi nyomot maga után nem hagyott. Mégsem hiszem, 
hogy az ördög lett volna, altábornagy képében az ördög 
nem szokott mutatkozni. Tiltja a pokoli szabályzat. 


- Nagyon megváltozott szegény - szólalt meg Tót koma 
egy idő múltán, s az ajtó felé intett, melyen át a talányos 
generális eltávozott. 

Bólintottam, hogy igaza vagyon, s megtoldottam az 
észleletet a magaméval: 

- Alighanem mi magunk is erősen megváltoztunk. 

- Alighanem. 

- Ami kendet illeti, Büdes, egy szikrányit sem változott! 

Hát nem megint ott állott az asztalunk mellett az én 
drága gazdám! Aztán már csak a sarkantyúja pengett, 
amint kifelé tartott, tábornokos délcegséggel. A küszöbről 
még visszahunyorított, hogy bocsássam meg a tréfáját. 

Ránéztem Tót komára, aki ekkor kezdett zsugorodni 
szégyenletében. Azóta is zsugorodik, s ma immár olyan 
kicsi, hogy bár mindenhol ott van, mégsem látják sehol 
sem. 

Dilizsánsz nem volt, se pénz, gyalog talpaltunk hazafelé, 
s hogy keveset ittunk, a beszédben sem jeleskedtünk. Ogy 
osztottuk be, hogy mikor én hallgattam, akkor a koma sem 
szólalt meg, s fordítva is, minek folytán békességben 
őrizhettük meg a barátságunkat. 


Hogy a koma mire gondol útja rovása közben, afelől 
engem szárnyas sóhajtásai tudósítottak. Sóhajtásai olyan 
csapatosan s olyan surrogón igyekeztek Gógánfa iránt, 
ahogy a seregélyek csapnak le a szőlőre. 


A falu határában elbúcsúztunk. Tót Kutyafarka János 
megígértette velem, hogy ha elhaláloznék, rátestálom az 
özvegyet, a hangja lejtése elárulta viszont, hogy nem 
nagyon bízik a szerencséjében. 


Megértem szegényt, hozzám fogható daliás embert 
túlélni nem könnyű dolog. Megöleltük egymást obsitos 
módra, s a koma lehorgasztott fejjel visszafordult az úton. 
Egyet gondoltunk e tekintetben, nevezetesen, hogy ennyi 
tömérdek szerelem terhével a szívében nem volna illendő 
egy faluban élnie Rozáliával. 


Híreket kaptam tőle meg felőle is, érthető módon, Tót 
koma sürgetőleg várta, hogy engem elhantoljanak, s 
örökömbe léphessen. Azt beszélik, misét is mondatott 
ennek kieszközlése érdekében, de a szentek inkább 
hozzám húztak, nemhiába melegedtünk össze Szent 
Péterrel, mikor a földön járt, s  megvendégeltem 
szalonnával tűzdelt kappannal, a szentek kedvenc 
eledelével. 


Hogy , maguk se  tapogatóddzanak sötétségben, 
elmondom, hogy a koma nem sokáig élt hányatott életet, 
elszegődött sintérnek Székesfehérvárra. Hüvelyknyi sintér 
volt, mégis ő beszélte bele a nemes urak, nemes dámák 
fejébe, hogy a kutya annál szebb, minél kurtábbra vágják a 
farkát. Bizonyára ebben leli magyarázatát az a különös 
körülmény, hogy sírját ma is úgy látogatják a kutyák, mint 
a törökök Mekkát, bár nem egészen úgy viselkednek ott. 

Visszatérítem a szót saját személyemre, valamelyest 
búsulkodva, hogy immáron nem sokáig beszélhetek 
magamról, ennek is vége leszen, mint minden jónak a 
földkerekén. 


Nagy csend ülte meg a falu határát, minden madár 
tudta, hogy közeledőben vagyok, minek folytán a csendnek 
füttyszaga volt. Hatszázhuszonhárom vőlegénységemnek 
idején egyszer sem nyiladozott annyi édes boldogság a 
szívemben, mint most, a kertek alatt. Hajszálon múlt, hogy 
Frederiket le nem győztem, a hétéves háború még csattog, 
de én jól tudom, hogy Szilézia odavagyon. Lelkiismeretem 
patyolatfehér, a kötelességemet én el nem mulasztottam. 
Sziléziát elvesztettem, megnyertem viszont Rozáliát. 


Ahogy idáig eljutottam a gondolatokban, fütyülni 
kezdtem. Mire megszólalt az én kis beszélő trombitám: 

- Hagyja abba a füttyöt, koma - mondta. 

- Igenis - feleltem. 

- Errefelé nem szeretik a széllelbélelt vőlegényeket. 

Alighanem igaza volt a trombitának, amit később 
mondott, abban még több bölcsesség virágozott. A szívem 
úgy dobogott, mint a dob pereg, ha rohamba küldik a 
legényeket. Hajtott a dobogás, nem gondoltam másra, csak 
siettem, hogy minél előbb megpihenhessek Rozáliám két 


karja kosarában. Igen csúnyán megfeledkeztem volna az 
illendőségről, ha a trombitám nem figyelmeztet: 


- Ott a patak, Csinnadári koma. Menjen oda, húzza le 
förtelmetes szakállát, sikálja le az ábrázatát homokkal, a 
bajszából fésülje ki a tegnapelőtti marhamócsingot, a 
füléről takarítsa le a port meg a kocsikenőcsöt. 

Milyen okos tanácsok voltak! Meg is csókoltam a beszélő 
trombitát, hogy benneragadt a szó, s csak sóhajtott, hogy 
miért is nem született emberi lánynak, nem nyugodna, míg 
el nem venném feleségül. 


Megújultan folytattam utamat, s nemsokára szemembe 
tűnt a fogadó. Eleinte csak a zsúpfedelet láttam, négy 
kéményt, igen biztató füsttel. Aztán az ablakok felső része 
mutatkozott meg, majd az ajtó, s az ajtóban Rozália. 


Olyan volt, szakasztott olyan, amilyennek megálmodtam, 
valóra válott álom, aminél nincs fenségesebb gyönyörűség. 
Mindamellett valamelyest több volt, mint amennyinek 
álmodtam, terjedelemben, ahogy közönségesen mondják. 


Ugyan mivégből morgolódna, ki kulacs helyett hordót 
kap? Hiszen több bor tér el a hordóban, ugyanígy a 
termetesebb asszonyban több szeretet tér el. Egyszerű 
igazság! 

Rajta ragadt a szemem, mit tagadjam, mint a pióca a 
vért, úgy szívtam tele magam a látvánnyal. Az elragadtatás 
gömbölyűbb hullámokat vert a szívemben, mint a tenger, 
melynek egy csücskét Flandriában láttam volt, éppen hogy 
üres szemmel ne kelljen hazatérnem. 


Ha maguk, nyájas olvasók, nem voltak obsitosok, nem 
harcoltak a hétéves háborúban, nem metszette ki hóhér a 
sérvüket, meg nem érthetik az én érzéseimet, oly 
egyedülvalók, különlegesek és hatalmasok. Attól pedig az 


Isten óvja magukat, hogy versenyre keljenek velem 
szerelemben. 


No hát az elragadtatás elvette a 
szememvilágát meg a hallásomat, s ha 
a trombita oldalba nem bök, tán máig 
sem néztem volna körül. Holott sátor 
sátor mellett sorakozott, tűz égett 
valamennyi előtt, a tűzön bogrács, 
abban főtt ebéd, mert délre járt az 
idő. A harang nyelve már bizsergett, 
hogy kimondja az időt, olyan 
bőségesen, ahogy naponkint csak 
kétszer szabad. A sátrak nyílásában 
meg a tüzek előtt férfiak vesztegeltek, 
obsitosok, kasznárok felcserek, 
miskárolók, hercegek és  dzsidás 
kapitányok. 

- Ugyan mivégből sereglettek ide? - már-már kiböktem a 
kérdést, amikor nagy hirtelen megértettem, hogy 
Rozáliáért . jöttek, ki a szomszéd faluból, ki a 
tengerentúlról; ki gyémánttal, ki meg elefánttal 
kedveskedett. Itt volt a negyedik óriás is, kiről oly 
tökéletesen megfeledkeztem, hogy csak most jutott 
eszembe, hogy láttam, ő semmit sem hozott, gondolta, 
óriási mivolta elegendő. 


Ahogy Rozália felé lépkedtem, obsitosi méltósággal, a 
kérők úgy követtek szemükkel, mint a farkasok, készen, 
hogy ízekre szaggassanak. Csak hát olyan szép voltam, 
olyan daliás, olyan sudártermetű, olyan büszke, vitéz, okos 
és legyőzhetetlen, hogy moccanni senki nem mert. Olyan 
csend támadt, hogy a leveleket is meg lehetett volna 
számolni. A nyomorult kérők azt lesték most, miként fogad 


Rozália. 

Milyen jó, hogy megmosdottam! Kövessék a példámat 
maguk is, nem bánják meg. 

Rozália rámnézett az ajtó mellől, szemét elborította a 
könny. 

- Csakhogy megjött, lelkem - rebegte, s a karomba dőlt. 


Akkor megszólalt az óriás, négy vármegyében hallható 
volt a hangja: 


- No, testvérek, itt nekünk nincs mit keresnünk. 
Csinnadári úr személyében olyan kérő akadt, kivel mi, 
hitvány teremtmények, meg nem mérkőzhetünk. 


Mit tehettek a kérők, a tüzeket eloltották, a sátrakat 
lebontották. Még csak öldöklésre sem került sor, 
eltakarodtak békésen. Három napig hallatszott a szekereik 
nyikorgása, annyi töménytelenül voltak. 


Kézen fogtam Rozáliát, s szelíden így szóltam hozzá: 
- Menjünk az oltár elé. 


Mikor onnan hazajöttünk, kipróbáltuk, hogy a 
törvényesség milyen ízet ad a csóknak, s nem 
panaszkodtunk egy cseppet sem. 


Hogy tudják, megfogadtam drága gazdám tanácsát, ki 
figyelmeztetett volt, hogy a hazának hozzám hasonló 
emberekre vagyon szüksége, minél gazdagabb számban. 
Rábeszéltem hát az én Rozáliámat, hogy szüljön nekem 
összesen száztizenhét gyereket; valamennyi fiú volt. 
Fölneveltük őket becsülettel. Jövedelmezett a fogadó 
dúsan, meg a körtefa alól is kiástam a részem, mit Ostoros 
koma odarejtett volt. Nem szűkölködtünk hát semmiben. 


Így éltünk ötven esztendeig. 

Az ötvenedik esztendőben olyan esemény történt, melyre 
nem számítottunk. Sem én, sem Rozália, de még a 
gyerekek sem. 


Egyszer délfelé, hogy a nap gorombán tűzött, majd 
felnyársalt a sugaraival, látjuk ám, hogy egy angyal 
körözget a falu fölött, olyanforma tanácstalansággal, mint 
ősszel a vándormadarak, mikor a melegebb országokba 
vezető utat kutatják a levegőben, ami csakugyan nem lehet 
könnyű dolog. A mozgásáról meglátszott az angyalnak, 
hogy nemrég verbungozhatták, s egzecirung dolgában nem 
tűnt ki. Egyszer erre röppent, egyszer amarra, túlságosan 
idegesen ahhoz, hogy jól láthassa, amit nézett. 


Ilyenformán azonban nekem módom kínálkozott 
tüzetesen szemügyre venni. Mindenekelőtt az tűnt föl, 
hogy éppolyan háromszögletű süveget hord, mint 
amilyenben én vitézkedtem végig a csatatereken, melyeket 
újólag nem sorolok el, bár Isten bizony jólesne. Mindjárt 
megértettem hát, hogy hivatalos angyal, kit a jótét 
lelkeknek segíteniök kötelesség. 


- Hé! - rikkantottam föl neki - nem szomjas kend? 


- Eleget ittam mára - legyintett, mintha soha a borom 
hírét sem hallotta volna. 


- Ha meg nem sértem - folytattam a beszélgetést 
hideglelés gyötri kendet, vagy jókedvében cikornyázik, 
mint a kölyökkutya, ha a farkát kergeti? 

- Majd éppen Gógánfára jövök jókedvemben cikornyázni! 
Hivatalos úton vagyok. Egy Csinnadári nevezetűt keresek. 


- Az én volnék. 

- Kend? 

- Én. 

Ogy meglepődött, megállott a levegőben, mintha 
gyökeret eresztett volna a szárnya. 


Bosszantott a huzavona, intettem, hogy szálljon már le, a 
teremtését, mert ha százszor angyal, akkor is ellátom a 
baját. 

Hitvány kis angyal volt, kisebb egy süldőlánynál, de 
látszott, hogy a szárnyára kényes, példás rendben tartotta. 
Bevezettem a tiszta szobába, leültettem, megkínáltam 
frissen sült fokhagymás lángossal, szalonnával, borral. 
Aztán megkérdeztem, minő ügyben keres. 


Megvallom, egy kicsikét 
összeszorult a torkom, hogy eljött az 
utolsó órám, s mivel odafent nagy 
kegynek örvendek, ilyen szépen adják 
tudtomra, hogy a földi létet immáron 
betöltöttem. De az angyalt nem ilyen 
gyászos szándék kormányozta 
hozzám, hála Istennek, ki remélem, 
még hosszú ideig tart a földön. 


- Levelet hoztam - mondta az angyal, 
s benyúlt a szárnya alá, hol a 
postástáskát tartotta. 

- Válasz kell? - kérdeztem. 

Megrázta a fejét tagadólag, s hogy megkérdeztem, mivel 
hálálhatnám meg a szívességét, a falra mutatott, hol a 
beszélő trombita függött, immár évek óta némán. A 
fájdalom megrándította az arcom. 


Rozália azonban rámszólt: 
- Adja csak oda kend! 


Mit tehettem, odaadtam. Azóta a békesség még 
tökéletesebb a házam táján. Bár eddig sem volt okom 
panaszkodni. Búcsúzóul a trombita elfújta magát, sírósan, 
náthásan, ahogy az érzelem megkívánta. Az angyal 
szélsebesen elröpült, s a trombita hozzám csak zivatar 
idején szól, senki más nem hallja, egyedül én bírom 
kibogozni a hangját a mennydörgésekből meg a fák 
zúgásából. De megéri. 

Hogy magunk maradtunk, vettem a levelet, s ahogy 
ránéztem, megismertem rajta a háromlábú tábornok 
írását. 

A levél pedig így szólt: 

,En a kend sorsát mindig számon tartottam, Büdes. 
nemcsák a földön, hanem idelenn a fényességes 
mennyországban, hova soha el nem juthattam volna a kend 
okossága, ügyessége, becsületessége és ereje nélkül. Ugy 
van, Büdes, ahogy mondom, kitüntetéssel üdvözültem, s 
ezt kendnek köszönhetem, ki a földön atyai jóakaróm és 
ritka gyámolítóm volt, mióta Teplicben rajtakapott 
háromlábú fogyatékosságomon. Vannak más ismerősök is 
itten, vagyon kantin, s az angyalok mindent elkövetnek, 
hogy az érdemes vitézek ne szenvedjenek hiányt 
semmiben, ha már odalent a földön nem kapták meg, ami 
megillette volna őket. Bár azt tudja, hogy az én esetem e 
tekintetben egészen különleges. 


Az öröklét egy kicsit unalmas, de megszokja azt is az 
ember, akár az örök fényességet. 

Többrendbeli kérésem volna kendhez, atyámfiához, kit 
én tábornoki rangban becsülök, habár ezt a rangot kend 


méltatlanul nem kapta meg. Majd ha itt leszeni Nem üres 
ígéret ez, higgye meg. 

Első kérésem a harmadik lábamat illeti. Sok minden 
vagyon itt, ami a sártekén nem ismeretes, de azt nem 
hallgathatom el kend előtt, hogy rend itt sincs ám. Máig 
sem tanulták meg, hogyan kell nyilvántartást vezetni. Ne 
lepődjék meg hát, ha azt írom, hogy a íölös lábam ügyét 
nem sikerült elintéznem. Igaz, itt a mennyországban 
kevesebb bajt okoz, mindamellett kényelmetlen, s amellett 
az angyalok meg az üdvezültek kíváncsiak, se vége, se 
hossza a íaggatódzásnak. Annyi folyamodványt írtam már, 
majd lekopott a körmöm, eredmény semmi. Ponciustól 
Pilátusig küldözgettek, ahogy errefelé mondják, de ahány 
mennyei illetékest kérdőre vontam, mind a végítéletre 
hagyakozott. Hogy várjak a testi föltámadásig, akkor majd 
csak megtaláljuk a harmadik lábam gazdáját. 


Arra kérem hát kendet, ki mindig okosan forgolódott a 
földön, hogy ha valamerre féllábú embert lát, tudakolja 
meg tőle, hol és miként veszítette el a lábát, hátha ő az én 
fölös tagom tulajdonosa. 


Másodjára közvetítem szent Péter üdvözletét, ki arra 
kéri, hogy két hordó somlai bort állítson be neki a 
pincéjébe, hogy ha majd földi kiszállása leszen, ott 
megihassa. 


Ha időközben netán elnyerné az örök üdvességet, Büdes, 
ne feledjen el meglátogatni. Címem: Mennyország CVI/112 
tábor, tizenkilencedik barakk, nyolcadik ágy a hatodik 
sorban jobbra. Bármikor jöhet, örök fényesség van, de 
mielőtt belép, el ne felejtse a lábát letörülni. 

Vagyon tervem arra az eshetőségre is, ha kend nem 
idvezülne időközben, s a lábamat sem találná meg. 


Mégpedig az, hogy szabadságot veszek ki, s a kend 
kíséretében hadba szállok a nagy Napóleon ellen, ki most 
javában dúlja Európát, s a mi hazánkra is acsarog. 
Gondolom, egyetért velem. Kedvét és készséges szándékát 
pedig azzal bizonyítsa, hogy kürtője mellé íölszúrja egy 
póznára háromszögletű  süvegét, melyet én innét 
föltétlenül meglátok, s mihelyt lehet, alászállok kendhez. 


Atyai barátja és örök híve, a háromlábú tábor no k." 


- Mit tervezel? - kérdezte Rozália. Szót sem szóltam, a 
süvegemet kivettem a katonaládámból, fölszúrtam egy 
rúdra, a rudat megerősítettem a zsúpban. 


Jaj neked, nagy Napóleon! 


